Kidney beynunkamah bune ishthihaaru jahaigen landu dhenee\nކިޑްނީއެއް ހަދިޔާ ކުރާ މީހަކަށް އެއް ކްރޯޑު ރުޕީސް ދޭނެ ކަމަށް ބުނެ ފޭސްބުކްގައި ޖަހާފައިވާ އިޝްތިހާރަކަށް އިޖާބަ ދިން މީހަކަށް ބޮޑު ލަނޑެއް ލިބިއްޖެ އެވެ. އިންޑިޔާގެ ބެންގަލޫރޫގައި ދިރިއުޅޭ 25 އަހަރުގެ އައިޝްވަރިޔާ (އަސްލު ނަމެއް ނޫން) އަށް މި އޮންލައިން އިޝްތިހާރަށް އިޖާބަ ދިނުމުގެ ސަބަބުން ތިން ލައްކަ ރުޕީސް އަށް ވުރެ ބޮޑު ގެއްލުމެއް ލިބިފައިވާ ކަމަށް އިންޑިޔާގެ ނޫސްތަކުން ވަނީ ބުނެފަ އެވެ.\nކޮވިޑް-19 ވަބާގެ ސަބަބުން އައިޝްވަރިޔާ އަށް މާލީ ގޮތުން ވަރަށް ބޮޑު ގެއްލުންތަކެއް ވަނީ ލިބިފަ އެވެ. އަދި އޭނާގެ މައިންބަފައިންގެ މާލީ ތަނަވަސްކަން ވެސް ވަރަށް ދަށްވެ އެ މީހުންވެސް ތިބީ ފަގީރު ހާލުގަ އެވެ.\nކިޑްނީއެއް ހަދިޔާ ކުރާނެ މީހަކު ހޯދަން ފޭސްބުކްގައި މީހަކު ޖަހާފައިވާ އިޝްތިހާރަކަށް އައިޝްވަރިޔާގެ ސަމާލުކަން ހުއްޓުނީ މިފަދަ ދަތި ހާލުގައި އުޅެނިކޮށެވެ. އެއީ މިދިޔަ މާޗް މަހުގެ ތެރޭގަ އެވެ. މި އިޝްތިހާރުގައި ބުނެފައިވާ ގޮތުން ކިޑްނީ ހަދިޔާކުރާ މީހަކަށް އެއް ކްރޯޑު ރުޕީސް ދޭނެ އެވެ.\nއޭނާގެ އެއް ކިޑްނީ ހަދިޔާކޮށްގެން މައިންބަފައިންނަށް ދިމާވެފައިވާ ދަތިތައް ފިލުވާދީ ޚުދް އޭނާއަށް ވެސް ހަމަޖެހިލެވިދާނެކަމަށް އައިޝްވަރިޔާ ގަބޫލު ކުރި އެވެ. އެހެންވެ އިޝްތިހާރުގައިވާ މޮބައިލް ނަންބަރަށް އޭނާ މެސެޖެއް ފޮނުވި އެވެ.\nޓައިމްސް އޮފް އިންޑިއާގައިވާ މި ޚަބަރު ބުނާ ގޮތުގައި ފަހުން އެ އަންހެންމީހާ އިޝްތިހާރުގައިވާ ނަންބަރަށް ގުޅުމުން ފިރިހެނަކު ފޯނު ނަގާފައި އެއީ ހާޑާ ފެންގް ކިޔާ މީހެއް ކަމަށް ބުންޏެވެ. ކިޑްނީ ހަދިޔާކުރުމުގެ ކަންތައް ކުރަން ޖެހޭނީ ގާނޫނީ ގޮތުން އެކަން ކުރެވެން އޮތް ގޮތަށް ކަމަށާއި އެކަމަށްޓަކައި ޑޯނާ ކާޑެއް ހަދަން ޖެހޭނެ ކަމަށް އެމީހާ އައިޝްވަރިޔާ ކައިރީ ބުނި ކަމަށް ވެއެވެ.\nއެހެންވެ ގާނޫނީ ގޮތުން ކުރަން ޖެހޭ ކަންތައްތައް ކުރުމަށާއި ޓެކްސް އައިޑެންޓިފިކޭޝަން ފީ އަށް އަދި ޕޮލިސް ހުއްދަ ނަގައިގެން ބޭނުންވާ ފައިސާ ޖަމާކޮށްދިނުމަށް އެދި ތިން އެކައުންޓް ނަންބަރެއް އެ މީހާ ފޮނުވި އެވެ.\nމި ހުރިހާ ކަންކަމަށް ފައިސާ ހޯދަން އައިޝްވަރިޔާ ވަނީ އޭނާގެ އަތުގައި ހުރި ރަނުގެ ގަހަނާތައް ވެސް ވިއްކާލާފަ އެވެ. ދެން ވެސް އަތުގައި ހުރިނަމަ ހުރި ފައިސާއެއް އެއްކޮށްގެން ވެސް އޭނާއަށް ހަމަކުރެވެނީ 3.1 ލައްކަ ރުޕީސް އެވެ. އެ ފައިސާ އޭނާ ޑިޕޮސިޓް ކުރިފަހުން ފެންގް އާ ގުޅޭ ގޮތެއް އެއްގޮތަކަށް ވެސް ނުވީ އެވެ. އޭނާ ކުރާ ކޯލްތަކާއި ފޮނުވާ މެސެޖުތަކަށް ވެސް އެ މީހާ އޭގެ ފަހުން އެއްގޮތަކަށް ވެސް ޖަވާބެއް ނުދެ އެވެ.\nއައިޝްވަރިޔާ ބުނީ އެ ފިރިހެންމީހާގެ ވަޓްސްއަޕް އެކައުންޓް އަދިވެސް އެކްޓިވް ނަމަވެސް އޭނާގެ އެއްވެސް މެސެޖަކަށް އެ މީހާ ޖަވާބު ނުދޭ ކަމަށެވެ.\nމި އަންހެންމީހާ މިހާރު ވަނީ މުމްބައި ކްރައިމް ޕޮލިސްގައި މި މައްސަލަ ރަސްމީކޮށް ރަޖިސްޓްރީކޮށްފަ އެވެ. ފުލުހުންގެ ތަހުގީގަށް އެނގިފައިވަނީ އައިޝްވަރިޔާ ފައިސާ ޑިޕޮސިޓްކުރިތާ ކުޑަ ވަގުތުކޮޅެއް ތެރޭ ހުރިހާ ފައިސާ ނަގާފައިވާ ކަމަށެވެ.\nމިނިސްޓަރުގެ ދަރިފުޅުގެ ހުއްޓުވުމުން ވަޒީފާ ދޫކޮށްލަން ޖެހިއްޖެ


Rasoolaa ah furassaara kurumun muzaaharaa ah nukui meehunge gayah badi jahaifi - vNews.mv\nރަސޫލާއަށް ފުރައްސާރަކުރުމުން މުޒާހަރާއަށް ނުކުތް މީހުންގެ ގަޔަށް ބަޑިޖަހައިފި\nސައިފް އަޒްހަރު 20 October 2019, 23:43\nކީރިތި ރަސޫލާއަށް ފުރައްސާރަކޮށް ފޭސްބުކްގައި މީހަކު ލިޔުނު ޕޯސްޓަކާ ގުޅިގެން ބަނގްލަދޭޝްގައި ފެށި މުޒާހަރާ ވަރުގަދަވެ، މުޒާހަރާގެ ތެރެއަށް ފުލުހުން ބަޑިޖެހުމުގެ ސަބަބުން ހަތަރުމީހުން މަރުވެ، އިތުރު އެތައްބަޔަކު ޒަޚަމްވެއްޖެއެވެ.\nއާންމުން މުޒާހަރާ ކޮށްފައިވަނީ ބަންލަދޭޝްގެ އެންމެބޮޑު ރަށް ކަމަށްވާ ބޯލާ އައިލެންޑްގެ ބުރުހާނުއްދީން ޓައުންގައި އާންމުން ނަމާދުކުރަން ޖަމާވެއުޅޭ މައިދާނެއްގައެވެ. އެ މައިދާނަށް ވިހިހާހަށްވުރެ ގިނަމީހުން އެއްވި ކަމަށް ވެއެވެ.\nކީރިތި ރަސޫލާއަށް ފުރައްސާރަކޮށް ފޭސްބުކްގައި ޕޯސްޓެއްޖެހީ ބަނގްލަދޭޝްގެ ހިންދޫއެއް ކަމަށް ވެއެވެ.\nއެކަމާހެދި މުސްލިމުން މުޒާހަރާކޮށް ގޮވަމުންގެންދިޔައީ އޭނާ ވަގުތުން ދަންޖައްސައި މެރުމަށެވެ.\nމުޒާހަރާގައި ޒަޚަމްވެފައިވާ މީހުން\nފުލުހުން ބުނެފައިވަނީ، މުޒާހަރާ ކުރަމުންދިޔަ އާންމުންނާ ދިމާއަށް ބަޑިޖެހީ އާންމުން އޮށްގާ އުކަންފެށުމުން އަމިއްލަ ދިފާއުގައި ކަމަށެވެ.\nފުލުހުންގެ އިންސްޕެކްޓަރ ސަލާހުއްދީން މިއާ ވިދާޅުވީ، ފުލުހުން ބަޑިޖެހުމުގެ ސަބަބުން ހަތަރުމީހުން މަރުވެ، އިތުރު ފަންސާސް މީހުން ޒަޚަމްވި ކަމަށެވެ.\nޒަޚަމްވި މީހުންގެ ތެރެއިން ހަތްމީހެއްގެ ހާލު ވަރަށް ސީރިއަސްކަމުން މި ހާދިސާގައި މަރުވާ މީހުންގެ އަދަދު އިތުރުވެދާނޭ ކަމަށް ލަފާކުރެވޭ ކަމަށް ހޮސްޕިޓަލުން ބުނެފައި ވެއެވެ.\nމުޒާހަރާ ހޫނުވުމާ ގުޅިގެން ބަނގްލަދޭޝް ސަރުކާރަށް ޖެހުނީ ހެލިކޮޕްޓާރުތަކުގައި ބޯލާ އައިލެންޑަށް ސަލާމަތީ އިތުރު ފައުޖުތައް ފޮނުވާށެވެ.\nމުޒާހަރާ ކޮންޓްރޯލްކުރުމަށް ހަރަކާތްތެރިވި ޚާއްޞަ ފޯސް\nމިހާދިސާއާ ގުޅިގެން ބަނގްލަދޭޝްގެ ބޮޑުވަޒީރު ޝައިޚް ހަސީނާވަނީ ކެތްތެރިކަމާއި މަޑުމައިތިރިކަން އިޚްތިޔާރު ކުރުމަށް އާންމުންނަށް ގޮވާލައްވާފައެވެ.\nހަސީނާ ވިދާޅުވީ، ހިންދޫ މީހާގެ ފޭސްބުކް އެކައުންޓް ހެކްކޮށް، އެ އެކައުންޓުން ދޮގު ވާހަކަތައް ފަތުރަމުންގެންދަނީ މުސްލިމެއް ކަމަށެވެ.\nހަމަނުޖެހުން އުފެއްދުމަށް މިގޮތަށް މަސައްކަތް ކުރަމުން މިގެންދަނީ ކޮންބައެއްތޯ، ކޮން މަގްސަދެއްގައިތޯ، ހަސީނާވަނީ ސުވާލު ކުރައްވާފައެވެ.\nހަމަ އެއާއެކު، މިޒާތުގެ އަމަލުތައް ހިންގާ ފަރާތްތައް ހޯދައި ހައްގު އަދަބު ދެއްވާނޭ ކަމަށްވެސް ހަސީނާ ވައުދުވެވަޑައި ގެންފައި ވެއެވެ.\nބޯލާގެ ފުލުހުންގެ ޑެޕިއުޓީ ޝައިޚް ސައްބީރު ވިދާޅުވީ، ފޭސްބުކް އެކައުންޓް ހެކްކޮށްގެން ހޮނިހިރު ދުވަހު މީހަކު މައްސަލަ ހުށަހަޅާފައިވާ ކަމަށެވެ.\nމުޒާހަރާގައި ޒަޚަމްވި މީހަކު ހޮސްޕިޓަލަށް ގެންދަނީ\nއޮންލައިން މެދުވެރިކޮށް ކީރިތި ރަސޫލާއަށާއި، އިސްލާމްދީނަށް ފުރައްސާރަކުރުމުގެ މައްސަލަތައް ބަނގްލަދޭޝްގައި އިތުރުވަމުން ދާއިރު، އެކަމާ ރުޅިއަރައި މަގުތަކަށް ނުކުންނަ އާންމުންނާ ކުރިމަތިލުމަކީ ބަނގްލަދޭޝްގެ ސަލާމަތީ ބާރުތަކަށް މިފަހަކަށް އައިސް ކުރިމަތިވާ އެންމެބޮޑު ބޮލުގެރިހުން ކަމަށް މީޑިއާއިން ބުނެއެވެ.


Amilla sandhoakah thi jassavanee mohoru: Maleeh | Mihaaru\nމިނިސްޓަރު މަލީހް: އެމްޑީޕީގެ ޕީޖީގެ ނިންމުމަށް އޭނާ ވަނީ ފާޑުވިދާޅުވެފައި. --ފޮޓޯ/މިހާރު\n22 ނޮވެމްބަރ 2020 - 12:46\nއެމްޑީޕީން މިހާރު އެ ގެންދަނީ ބައިކޮޅަށް ގޯލްް ޖަހަމުން ކަމަށާއި އެ ޕާޓީން އަމިއްލަ ސަންދޯކަށް މިހާރު އެ ގެންދަނީ މޮހޮރު ޖަހަމުން ކަމަށް ވިދާޅުވެ، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް ހިތްހަމަނުޖެހުން ފާޅުކުރައްވައިފި އެވެ. އޭނާ އެހެން މި ވިދާޅުވީ، މިނިސްޓަރު ކަމުން ވަކިކުރަން އެމްޑީޕީން މިއަދު ނިންމުމުން އެކަމާ ހިތްޕުޅުހަމަޖެހިވަޑައިނުގެންނެވެ.\nމަލީހު ކުރެއްވި ޓްވީޓެއްގައި އޭނާ ވިދާޅުވީ އެމްޑީޕީގައި އޮތީ އެހެން ޕާޓީތަކުގެ ވަޒީރުން ކެބިނެޓުން ބޭރުކުރުމުގެ ހީލަތްތެރި ޕްލޭނެއް ކަމަށެވެ.\nމަލީހު މަގާމުން ވަކިކުރަން ގަލޮޅު ދެކުނު ދާއިރާގެ އެމްޑީޕީގެ މެމްބަރު މީކާއިލް ނަސީމް، އެ ޕާޓީގެ ޕީޖީ އަށް ހުށަހެޅީ މައްސަލައިގައި މިއަދު ނިންމީ މަލީހްގެ އިތުބާރު ނެތް ކަަމަށެވެ. އަދި އޭނާ މަގާމުން ދުރުކުރަން ވޯޓު ނެގުމުގެ މަސައްކަތް ރައީސް އިބްރާހިމް މުހައްމަދު ސޯލިހަށް ދަންނަވައިގެން ކުރިއަށް ގެންދަން ވެސް ފާސްކުރި އެވެ.\nމަލީހަށް ބޮޑެތި ފާޑުކިއުންތަކާ އެކު އިތުބާރު ނެތް ކަމުގެ ވޯޓެއް ނަގަން ނިންމައި ތުހުމަތުތައް ގުޅުވަނީ، އަދާކުރައްވަން ޖެހިވަޑައިގަންނަވާ ޒިންމާއަކާ ނޫން ކަމަށް އޭނާ ވަނީ ވިދާޅުވެފަ އެވެ.\nމަލީހަށް އިތުބާރު ނެތުނީ އެމްޑީޕީ އަށް ހުށަހެޅި މައްސަލައިގައި ބުނެފައިވާ ގޮތުގައި، ސައިންސް އެންޑް ޓެކްނޮލޮޖީ މިނިސްޓްރީގެ ދަށުން ހިންގާ ކޭމުން ހަދަން ޖެހޭ ގަވާއިދުތަކެއް މަލީހުގެ ވަޒީރު ކަމަށް ދެ އަހަރުވި އިރު ވެސް ނުހެދުމުންނެވެ. އެއީ ރާއްޖޭގެ ޓެލެކޮމް ސިނާއަތް ފުރިހަމަކޮށް، ރެގިއުލޭޓްކޮށް ހިންގަން ކޮންމެހެން ބޭނުންވާ ގަވާއިދުތަކަކަށް ވެފައި އެ ގަވާއިދުތައް ނުހެދި ލަސްވާ ކޮންމެ ދުވަހަކު ދައުލަތާއި ރައްޔިތުންނަށް ގެއްލުންތަކެއްވާ ކަމަށް މައްސަލައިގައިވެ އެވެ.\nމަލީހް މިއަދު ވެސް ތަކުރާރު ކުރެއްވި ގޮތުގައި އެމްޑީޕީން އޭނާއާ ދެކޮޅަށް ނުކުތީ، ޒިންމާއެއް އަދާނުކުރައްވައިގެންނެއް ނޫނެވެ. ސަބަބަކީ ހިޔާލުފާޅުކުރުމުގެ މިނިވަންކަމުގައި އޭނާ ދެއްކެވި ވާހަކަތަކެއް އެމްޑީޕީ އަށް ގަބޫލުނުކުރެވުން ކަަަމަށް ވިދާޅުވި އެވެ.\n"ތިމަންނާމެންގެ ވެރިކަމުގައި ގާނޫނުއަސާސީގެ މާއްދާ 27 އަށް އިތުބާރު ނެތް ކަމަށް ތިޔަ ފާސްކުރީ،" މަލީހް ވިދާޅުވި އެވެ.\nއެ ނިންމުމަކީ، އޭނާ ވިދާޅުވި ގޮތުގައި، ހިޔާލު ފާޅުކުރުމުގެ މިނިވަންކަމުގެ ތާޖު އަޅައިގެން އުޅޭ އެމްޑީޕީން ބައިކޮޅަށް ޖެހި ގޯލެކެވެ.\nމަލީހް ވިދާޅުވި ގޮތުގައި ދޫ މޯގޭޖްކޮށްފައި ސެޓްފިކެޓެއް އެމްޑީޕީއާ ހަވާލުކޮށްފައެއް ނޯންނާނެ އެވެ.\n"މަކަރުވެރި ހީލަތްތެރި ގޮތުގައި ކޯލިޝަންގެ މިނިސްޓަރުން ބޭރު ނުވާނެ. މަކަރުވެރި ހީލަތްތެރި ގޮތެއްގައި ކޯލިޝަންގެ މިނިސްޓަރުން ބޭރު ކުރުމުގެ ނުބައި ޕްލޭން ކުރިއަސް ގެންދަވަނީ. މުޅި އެތި ޖަހައިގަތުމުގެ ޕްލޭން. ސުޕަމެޖޯރިޓީ ސުޕަ މައިނޯރިޓީއަށް ވެސް ބަދަލުވެދާނެ،" މަލީހް ވިދާޅުވި އެވެ.\nމަލީހް ވިދާޅުވެފައި ވަނީ ބޭއިންސާފުގެ މަތީގައި ކުޑަކަކޫ ނުޖައްސަވާނެ ކަަމަށާއި އޭނާއާ މެދު އެމްޑީޕީގެ ޕާލަމެންޓްރީ ގްރޫޕްގެ ބައެއް ބޭފުޅުން ހިތްހަމަޖެހިވަޑައިނުގަތީ، ބަރުލަމާނީ ނިޒާމާ ގުޅޭ ގޮތުން ވީޓީވީގެ ޕްރޮގްރާމެއްގައި ދެއްކެވި ވާހަކަތަކާ ގުޅިގެންނެވެ. އެއީ، ގާނޫނުއަސާސީން ވަޒީރަކަށް ވެސް ލިބިފައި އޮންނަ ހައްގެއް ކަމަށާއި ރިޔާސީ ނިޒާމުގެ ދިފާއުގައި ވާހަކަ ދެއްކެވުމަކީ އަބަދުވެސް ކުރާނެ ކަމެއް ކަމަށް މަލީހް ވިދާޅުވި އެވެ.\nއެ ޕްރޮގްރާމްގައި މަލީހް ވާހަކަ ދެއްކެވީ އެމްޑީޕީގެ ބައެއް މެމްބަރުން ތާއީދުކުރައްވާ ބަރުލަމާނީ ނިޒާމާ ދެކޮޅަށެވެ.\n"އަޅުގަނޑު އެ ޕްރޮގްރާމްގައި ދެއްކީ އެއްގޮތަކަށް ވެސް ގާނޫނުއަސާސީއާ ޚިލާފު ވާހަކައެއް ނޫން. އަޅުގަނޑަކީ ރިޔާސީ ނިޒާމަށް ތާއީދުކުރާ މީހެއް. ދެ ވަނަ ކަމަކީ، ސަރުކާރު ހިނގާނެ ގޮތް ކަނޑައަޅުއްވަނީ ރައީސުލް ޖުމްހޫރިއްޔާ. މަޖިލީހަކުން ނޫން، އެއީ ވެސް ގާނޫނުއަސާސީގައި އޮންނަ ވާހަކައެއް،" މަލީހް ވިދާޅުވެފައިވެ އެވެ.\nކޭމްގެ ގަވާއިދާ ގުޅުވައި އިތުބާރު ނެތް ކަމުގެ މައްސަލަ ހުށަހެޅުމުގެ ބަދަލުގައި، އެ މައްސަލައިގައި ވޯޓަކަށް ދާން ޖެހޭ ސަބަބަކީ "ގާނޫނުއަސާސީގެ 27 ވަނަ މާއްދާ އިން ލިބިދޭ ހައްގެއްގެ ބޭނުން ކުރުން" ލިއުއްވަން މަލީހް ވަނީ އެދިވަޑައިގެންފަ އެވެ.\nއިތުބާރު ނެތް ކަމުގެ މައްސަލައިގައި ހަވާލާދީފައިވާ ގަވާއިދަކީ، މަލީހް ވިދާޅުވި ގޮތުގައި، 2015 ގައި ފާސްކުރި ގާނޫނުގެ ދަށުން ތިން މަސް ދުވަހުގެ ތެރޭގައި ހަދަން ޖެހޭ ގަވާއިދެކެވެ. މި ސަރުކާރު ވެރިކަމަށް އައިސް ކަންކަން އިސްލާހުކުރަން ފަށައި، އެ ގަވާއިދު ހަދަން އޭނާ ކޭމް އަށް އިލްތިމާސްކުރެއްވި ކަމަށާއި އެ ލިއުންތައް ހުންނާނެ ކަމަށް މިނިސްޓަރު ވިދާޅުވެފައިވެ އެވެ.\nއެމްޑީޕީ ރައްޔިތުންގެ މަޖިލިސް ޖުމްހޫރީ ޕާޓީ އެމްޑީޕީ ޕާލަމެންޓްރީ ގްރޫޕް ކުރީގެ މިނިސްޓަރު މުހައްމަދު މަލީހް ޖަމާލް އިތުބާރުނެތްކަމުގެ ވޯޓް\n46 ކޮމެންޓް, 94 ރިއެކްޝަންސް\nމީހާގެ އަގު ވެއްޓުނުއިރުވެސް އިންޓަނެޓުގެ އަގެއް ނުވެއްޓުނު. އިސްތިއުފާދީ.\nތި މިނިސްޓްރީ އުވާލާ.... މިނިސްޓްރީން މާ ބޮޑު ކަމެއް ކުރާކަށްނުޖެހޭ... ކަމެއްވިއްޔާ ކުރަންޖެހިއޮތީ ޓޭމް އަށް... ޓޭމް ކުރަން އުޅޭ ކަންކަން މިނިސްޓްރީ އާ ހެދި ނުކުރެވޭ... މިނިސްޓްރީން ކަމެއްނުކުރޭ... މިނިސްޓްރީ އުވާލާ..... މިނިސްޓްރީ އުވާލާ.... މިނިސްޓްރީ އުވާލާ...\nމީނާ އަދިވެސް ގަދަބަސް ބުނުން ނޫންކަމެއް ނުކުރެޔޭ. ކުރެވުނު ކަމެއް ދައްކަބަ، ނޫނީ ބަހައްޓަންޖެހޭ ސަބަބެއް ބުނެބަ. އަބަދުވެސް ހިހޫތަނުން ކައިގެން އުޅޭ މީހެއް މިނޫނީ ނުދެކެން.\nމަލީހު އިސްތިއުފާ ދީ ކަލޭ. ޢިންޓަނެޓް އަގުހެޔޮ ކުރޭ. އަންލިމިޓެޑް ކުރޭ.\nހެޔޮނުވާނެ ތި 27 ވަނަ މާއްދާ އަވަހަށް ބޭރުކުރޭ. ތީ ސިޔާސީ ކަންކަމުގައި އުޅޭވަރަށްވުރެ މާ ބޯގޯސް މާއްދާއެއް.\nހުސް ވަގުން ސަރުކާރުގަ\nހިސާބަށް ވުރެ އަގަގަދަވީމަ ވާނި ތިހެން.\nމީ އަނެއް ބުރާންތި\nއަމިއްލައަކަށް އަމިއްލަ ސަންދޯކައް މޮހޮރެއް ނުޖެހޭނެ ހިތުން ވަރަށް މޮޅު އެއްޗެއް މިކަލޭގެ އެބުނެލީ\nސަރުކާރު ހިންގަންވީ ގޮތެއް މަޖިލީހ ހަށް ނޭނގޭނެ\nސައިންސް އެންޑް ޓެކްނޮލޮޖީ މިނިސްޓްރީ ދެއަހަރު ހިންގިގޮތް ތި ފެންނަނީ ... އަވަހަށް ބޭރު ކުރަންވީ... މިކަހަލަ ހަސީލަތް ނުބައި އަޑިނުބައި މީހުން ވަޒީރުންނަށް ލައިގެން މިދާއިރާއިން ސަރުކާރަށް ދެއަހަރު ގެއްލިފަ މިއޮތީ ... ވަކިޕާޓީއަކަށްނުބަލާ ގާބިލު އިޚްލާސްތެރިއަކާ ތި މިނިސްޓްރީވެސް ހަވާލު ކުރޭ.... ނޫނީ ތި މިނިސްޓްރީ އުވާލަން ފެންނަނީ... ޓެލެކޮމް އޮތޯރިޓީއެކަނި ބަހައްޓައިގެން ވެސް ތިކަންވާނެ... މިނިސްޓްރީ އުވާލާ...


Gamun jeehan ah libunu goathi dhookohlaifi – Iru\nއޭދަފުށި ހޯމް ކަރަންޓީނުގައި ހުރި މީހަކު ޕޮޒިޓިވް ވެއްޖެ\nޑިސްއިންފެކްޓް ކުރަން ބޭނުން ކުރާ2ޓްރަކް ޔޫއޭއީއިން ހަދިޔާކޮށްފި\nޓްރާންސްޕޯޓް މިނިސްޓްރީގެ ޕަރމަނަންޓް ސެކެރަޓަރީގެ ކޮރަޕްޝަންގެ މައްސަލަތަކެއް!\nގަމުން ޖީހާންއަށް ލިބުނު ގޯތި ދޫކޮށްލައްވައިފި\nސަމާ· 13 ޖޫން 2020\nރައްޔިތުން މަޖިލީހުގެ ހިންނަވަރު ދާއިރާގެ މެންބަރު ޖީހާން މަހްމޫދަށް ލ. ގަމުން ލިބުނު ގޯތި ދޫކޮށްލައްވައިފިއެވެ.\nޖީހާން އެ ގޯތި ދޫކޮށްލާފައި މިވަނީ އެ ގޯތި ޖީހާން އަށް ލިބުނު ގޮތާ ގުޅިގެން ގިނަ ބަޔަކު ސުވާލު އުފައްދާފައި ވަނިކޮށެވެ. ގިނަބަޔަކު ސުވާލު އުފެއްދީ ގަމު ކައުންސިލުން ނެރެފައިވާ ގޯތީގެ ލިސްޓަށް ޝަކުވާ ހުށަހެޅުމަށް ހުޅުވާލުމުންނެވެ. އަދި ގިނަބަޔަކު ވަނީ ޖީހާން އަށް އެ ގޯތި ލިބިފައި ގައުމުގައި ދިރިއުޅޭ މީހުންނަށް ޕޮއިންޓް ދޭ ބައިން 10 ޕޮއިންޓު ލިބިވަޑައިގެންފައި ވާތީވެސް ސުވާލު އުފައްދާފައެވެ.\nޖީހާން އަށް ގަމުން ގޯތި ލިބުނުއިރު ޖީހާންގެ ފިރިކަލުންނަކީ ގަމުގެ ރަށްވެއްސެކެވެ. އަދި ދެ ދެމަފިރިންނަށް ލިބިފައިވާ ދެ ދަރިންވެސް ރަޖިސްޓްރީ ކޮށްފައިވަނީ ގަމުގައެވެ.\nގޯއްޗާ ގުޅޭ ގޮތުން ޖީހާން ވިދާޅުވެފައި ވަނީ ގޯއްޗެއް ހޯދުމަށް ކުރިމަތިލީ ދެ ކުދިންގެ މުސްތަގުބަލަށް ވިސްނާފައި ކަމަށާއި އޭނާ އަކީ އޭނާގެ އުފަން ރަށުންވެސް އަދި މާލެއިން ގޯއްޗެއް އޮތް މީހެއް ނޫން ކަމަށެވެ. އަދި ފޯމު ހުށަހެޅުއްވި އިރުވެސް ގޯތި ލިބޭނެ ވަރަށް ޕޮއިންޓު ލިބިގެން ދާނެކަން އެނގިވަޑައިގަންނަވާ ކަމަށްވެސް ޖީހާން ވިދާޅުވިއެވެ.\nއެއް މެނޭޖުމަންޓެއްގެ ދަށުން ހިިންގާ ރިސޯޓުތަކުގެ މެދުގައި ދަތުރު ކުރެވޭނެ\nމައްސަލަ ބޮޑުވީ ޖީހާން ގަމުގައި އުޅޭ ކަމަށް ބުނާ ބައިން ޕޮއިންޓު ލިބުމުންނެވެ. ނަމަވެސް ޖީހާން ވަނީ އެ ބައިން އޭނާ އަށް ޕޮއިންޓު ލިބުނު ގޮތް ހުދު އޭނާ އަށްވެސް އެނގިވަޑައިނުގަންނަވާ ކަމަށް ވިދާޅުވެފައެވެ.\nއޭނާ ވިދާޅުވީ ގިނަ ބައެއްގެ ސުވާލުތަކެއް އުފައްދަމުން އަންނާތީ އެ ގޯތި ބާތިލް ކޮށްދިނުމަށް ކައުންސިލްގައި އެދިވަޑައިގެންފައި ވާނެ ކަމަށެވެ.


India ga Mivaguthu Kurimathivefa Vanee Covid Ge Thoofaaneh: Modi - Vaguthu\nއިންޑިއާގައި މިވަގުތު ކުރިމަތިވެފައި މިވަނީ ކޮވިޑްގެ ތޫފާނެއް: މޯދީ\nއިންޑިއާ އަށް މިވަގުތު ކުރިމަތިވެފައި ވަނީ ކޮވިޑް-19 ގެ ތޫފާނެއް ކަމަށް އެ ގައުމުގެ ބޮޑުވަޒީރު ނަރެންދުރަ މޯދީ ބުނެފިއެވެ.\nދުނިޔޭގެ ގައުމުތަކުގެ ތެރެެއިން މިހާރު އެންމެ ހަލުވިކަމާއެކު ކޮވިޑް ފެތުރެމުން އަންނަ ގައުމަކީ އިންޑިއާއެވެ. އިއްޔެ އެކަނި ވެސް އެ ގައުމުން 352،991 މީހަކު ވަނީ ކޮވިޑަށް ފައްސިވެފައެވެ. މިއީ ދުނިޔޭގެ ވެސް ރިކޯޑެކެވެ.\nތަފާސް ހިސާބުތައް ދައްކާ ގޮތުގައި އެ ގައުމުގައި ކޮވިޑް-19 ބަލީގައި މަރުވި މީހުންގެ އަދަދު 195،123 އަށް އަރައެވެ. އެއީ އިއްޔެ މަރުވި 2،812 މީހުން ހިމަނައިގެންނެވެ.\nއިންޑިއާގެ ވެރިރަށް ދިއްލީގެ ހާލަތު ކޮންޓްރޯލް ނުވާވަރަށް ގޯސްފައިވާ މި ދަނޑިވަޅުގައި ކޮންމެ މިނެޓަކުން މީހަކު އެ ސިޓީގައި މަރުވާ ކަމަށް ރިޕޯޓުތައް ބުނެއެވެ. ހާލަތު މިހައި ގޯސްވެފައި އޮތުމުން ޕާކިސްތާނާއި، ޗައިނާއިން އަންނަނީ އެހީތެރިކަން ފޯރު ކޮށްދިނުމުގެ މަސައްކަތް ކުރަމުންނެވެ. އޭގެ އިތުރުން ފްރާންސާއި، ޖާމަނީ، އެމެރިކާ އަދި އިނގިރޭސި ވިލާތުން އެހީތެރިކަން ފޯރުކޮށްދޭނެ ކަމަށް ވަނީ ވައުދުވެފައެވެ.\nއިންޑިއާގެ ބޮޑުވަޒީރު މޯދީ ބުނީ ކޮވިޑުގެ ފުރަތަމަ ރާޅުން ކާމިޔާބު ކަމާއެކު އަރައިގަނެވުނު ނަމަވެސް، ދެވަނަ ރާޅާއި އެކު ގައުމު ގުޑުވާލި ކަމަށެވެ.\nގިނަ ހޮސްޕިޓަލުތަކަކުން އޮކްސިޖެން އާއި ފަރުވާ ދިނުމަށް ބޭނުންވާ ބޭހާއި އެހެނިހެން ވަސީލަތްތައް ހުސްވަމުން ދާކަމަށް ދަނީ ރިޕޯޓު ކުރަމުންނެވެ.\nއިންޑިއާގައި ކޮވިޑް ކޭސްތައް އިތުރުވެފައި ވުމުން އިނގިރޭސި ބޮޑުވަޒީރު ބޮރިސް ޖޯންސަން އެގައުމަށް ކުރައްވަން ނިންމެވި ދަތުރުފުޅު ވަނީ ކެންސަލް ކުރައްވާފައެވެ. ނަމަވެސް، މި ދަނޑިވަޅުގައި އިންޑިއާއާއި އެކުގައި ހުންނަވާނެ ކަމަށާއި އެހީތެރިކަން ފޯރު ކޮށްދެއްވާނެ ކަމަށް ބޯރިސް ޖޯންސަން ވަނީ ވައުދުވެ ވަޑައިގެންފައެވެ.\nސިންގަޕޫރުން އޮކްސިޖެން ޓޭންކުތަށް ފޮނުވާފައިވާއިރު އިނގިރޭސި ވިލާތުން ވެސް ވަނީ ފުރަތަމަ އެހީގެ ޝިޕްމެންޓެއް އިންޑިއާއަށް ފޮނުވާފައެވެ. އިނގިރޭސި ވިލާތުން ފޮނުވި މެޑިކަލް ޝިޕްމެންޓް އިންޑިއާއަށް ލިބޭނެ ކަމަށް ބެލެވެނީ އަންގާރަ ދުވަހުއެވެ.\nއޭޕްރީލް 26, 2021 10:55\nމަކަރާ ހީލަތް ނިކަން ރަނގަޅަށް ދަންނަމެއްނު. އެކަމަކު ރައްޔިތުންގެ ވެރިއަކަށް ވުމުގެ ފުރަތަމަ އުންސުރު ކަމުގައިވާ "ރަނގަޅު ހާންދާނަކުން އައުން" އުނިވާ މީހުންނަށް މަކަރާ ހީލަތުގެ ދާއިރާއިން ބޭރުން ކުރަންޖެހޭ އެއްވެސް ކަމެއް ނުކުރެވޭނެ. އެމީހެއްގެ އިންޓަރނަލް ކެޕޭސިޓީއަކީ އެމީހެއްގެ އަޚްލާޤު ހުރިވަރެއްގެ މައްޗަށް ބިނާވާއެއްޗެއް.\nއެއްވެސް ބަަޔަކަށް ދެރަގޮތެއް ވުމަކަށް އަހަރެމެން ނޭދެން. ﷲ ގެ ރަހުމަތުގެ ދާއިރާގެ ތެރޭގައި އިންޑިޔާގެ މައުސޫމު ރައްޔިތުން ލެއްވުމީ އަހަރެމެންގެ ދުޢާ.\nއޭޕްރީލް 26, 2021 11:05\nމުސްލިމުންނަން މޯދީ ދޭ އަނިޔާގެ ރަހަ ގެރިމޯދި ދެކޭށެވެ އަމިއްލަ ގައުމުގެ މީހުންނަށް އަޅާނުލާ އެހެންގައުމުތަކަށް އެހީދީގެން އަޅުވެތިކުރަން ތެޅިއަރުވަނީ ...\nއޭޕްރީލް 26, 2021 11:06\nމޯދީ ޔަކީ މުސްލިމުންގެ އަދުއްވެއް..\nއޭޕްރީލް 26, 2021 11:25\nއަދިވެސް އެހެންގައުމުތައް އަޅުވެތިކޮށް މުސްލިމުން މެރޭތޯ ބަލާތި ދިވެވިރާއްޖޭގައި އިންޑިޔާ ސިފައިންތިބެގެން އިންޑިޔާ އައް ދުވަހަކުވެސް ރައްކާތެރިކަން ނުދެއްވުމަށް ﷲއަށް ދުއާކުރަން.\nއޭޕްރީލް 26, 2021 12:11\nއޭޕްރީލް 26, 2021 11:31\nލެއްވިހާ ނުބައިކަމެއް ކުރަންޔާ ތި ކަހަލަ ކޯފާ އަންނާނެ\nމޯދީ ތިޔަކީ އިންޑިޔާގެ ހަލާކު ނަޝިދު ދިވެހި ރާއްޖޭގެ ހަލާކައް ވިހެން.\nއޭޕްރީލް 26, 2021 17:09\nމީ ރައްޔިތުންނާ މެދު ވިސްނާ ވެރިއެއް.\nއިންޑިއާ މީހާއަށް ވެކްސިން -/600 އަށް.\nރާއްޖެއަށް ވެކްސިން ހިލޭ!\nޔޫކޭ އަށް ރުޕީސްއަށް!!\nސާބަސް ހަ މަ!


Schengen Visa negeyne inthizaam hamajehsevumah dhauvathu dhehvaifi\nފޮރިން މިނިސްޓަރު އަބްދުﷲ ޝާހިދު. ޔޫރަޕްގެ އިތުރު ގައުމުތަކުން ރާއްޖެއިން ޝެންގެން ވިސާ ނެގޭނެ އިންތިޒާމް ހަމަޖެއްސުމަށް ދައުވަތު ދެއްވެވި -- ފޮޓޯ: އަވަސް\nމިނިސްޓަރު ވިދާޅުވީ ޔޫރަޕިއަން އިންވެސްޓްމަންޓް ބޭންކުންވެސް ރާއްޖެއަށް 40 މިލިއަން ޔޫރޯގެ އެހީތެރިކަން ދާދިފަހުން ދީފައިވާ ކަމަށެވެ. އަދި އެކަމަށްވެސް މިނިސްޓަރު ޝުކުރު އަދާކުރެއްވިއެވެ.\nޔޫރަޕަކީ ރާއްޖޭގެ ވިޔަފާރީގެ މުހިއްމު ބައިވެރިއެއްކަން ފާހަގަކުރައްވައި ރާއްޖެއިން ބޭރުކުރާ މަހުގެ ބާވަތްތަކުގެ ބޮޑު އިންސައްތައެއް ޔޫރަޕަށް އެތެރެ ކުރާ ކަމަށް މިނިސްޓަރު ވިދާޅުވިއެވެ. އަދި ރާއްޖެއިން ކުރަމުން އަންނަ ދެމެހެއްޓެނިވި މަސްވެރިކަމުގެ ސަގާފަތް ބަލައިގަނެ ޔޫރަޕްގެ ގައުމުތަކުން ރާއްޖޭގެ ކަނޑު މަހަށް ނަގަމުން އަންނަ ޓެރިފް ދާދި އަވަހަށް އުވާލާނެ ކަމަށް އުއްމީދު ކުރައްވާ ކަމަށް ވެސް މިނިސްޓަރު ޝާހިދު ވިދާޅުވި އެވެ.


Jalugai Thibi Siyaasee Kuhverin Ge Ambin, Udhaas Thah Beyru Kurumah Anehkaa Ves Coffee Akun Baddhalu Kohfi - Vaguthu\nޖަލުގައި ތިބި ސިޔާސީ ކުއްވެރިންގެ އަނބީން، އުދާސްތައް ބޭރުކުރުމަށް އަނެއްކާވެސް ކޮފީއަކުން ބައްދަލުކޮށްފި\nސަރުކާރު ވައްޓާލަން އުޅުނު ކަމުގެ ތުހުމަތުގައި ކުއްލި ނުރައްކަލުގެ ހާލަތުގެ ދަށުން ހައްޔަރުކޮށްފައިވާ ބައެއް ބޭފުޅުންނާއި އެކި ހުކުމްތަކުގައި ތިއްބެވި ސިޔާސީ ބޭފުޅުންގެ އަނބީން، ކޮފީ މޭޒުތަކުގައި ދަނީ މަޝްވަރާކޮށް ސޯޝަލް މީޑިޔާގައި ފޮޓޯތައް ހިއްސާ ކުރަމުންނެވެ. އެކި ފަހަރު މަތީން ސިޔާސީ ބައެއް ކުއްވެރިންގެ އަނބީން ބައްދަލުވުންތައް ބާއްވާއިރު މިއީ ކޮން މަޤުސަދެއްގައި އަދި ކީއްކުރަން ބައްވާ ބައްދަލުވުމެއްކަމެއް މިހާތަނަށް އެބޭފުޅުންވެސް ހާމަކޮށްފައި ނުވެއެވެ.\nމި ބޭފުޅުންގެ ބައްދަލުވުންތަކާއި ގުޅިގެން ބައެއް ފަރާތްތަކުން ބުނަނީ މިބައްދަލުވުންތަކަކީ އެބޭފުޅުންގެ ތެރޭގައި ހުރި ކަންބޮޑުވުންތައް އެބޭފުޅުންގެ މެދުގައި ހިއްސާކުރުމަށް ބާއްވާ ބައްދަލުވުންތަކެއް ކަމަށެވެ. އަދި ބައްދަލުވުންތަކަކީ މާބޮޑު މަޤްސަދެއްގައި ނުވަތަ މާބޮޑު ކަންތައްތަކެއް ހާސިލް ކުރުމަށް ބާއްވާ ބައްދަލުވުންތަކެއް ނޫންކަމަށްވެސް ބައެއް ފަރާތްތަކުން ވިދާޅުވެއެވެ.\nޖަލުގައި ތިއްބެވި ސިޔާސީ ބޭފުޅުންގެ އަނބިންގެ މިބައްދަލުވުންތަކަކީ އާދައިގެ ކޮފީއެއްގެ ގޮތުގައި ބައެއް ފަރާތްތަކުން ސިފަކުރާއިރު އަނެއްބައި ފަރާތްތަކުން ބުނަމުންދަނީ މިއީ އަނބިކަބަލުންގެ އުދާސްތައް ބޭރުކޮށްލުމަށް ބާއްވާ މަޝްވަރާ ބައްދަލުވުންތަކެއް ކަމަށެވެ.\nމިބައްދަލުވުންތަކުގައި ސިޔާސީ ގޮތުން ސަރުކާރު ބަދަލުކުރުމުގެ މަސައްކަތްކުރައްވައި އަދި ޤާނޫނާއި ޤަވާއިދާއި ޚިލާފަށް އަމަލުކުރެއްވުމުން ޖަލުގައި ތިއްބެވި ބޭފުޅުންގެ އަނބިކަބަލުންތައް ނުހަނު އުފާވެރި ކަމާއިއެކު ނަންގަވާ ސެލްފީތައްވެސް ސޯޝަލް މިޑިޔާގައި ދަނީ ދައުރުވަމުންނެވެ.\nއޭޕްރީލް 16, 2018 15:23\nކޮފީ ބޮއެގެން އުދާސްތައް ބޭރު ވާނެބާ...؟\nއޭޕްރީލް 16, 2018 15:39\nމަސްކަޑަން ދޭ ހުރިހާ އަނބިން\nއޭޕްރީލް 16, 2018 15:41\nއުދާސް ތަށް ބޭރު ކުރަންށޭ؟؟؟؟ ލޮލް. ހުރި ވަރަކުން ބޭރު ކުރަން ވީ ހަމަ. ގޯހެއް ނޫން.\nއޭޕްރީލް 16, 2018 17:09\nގިނަ ގިނައިން ކޮފީ ބޮއެގެން އުދާސްތައް ބޭރުކޮއްލް ކޮއްލާ ތިބޭ ފިސާރި ކަނބަލުންތަކެްއްތީ . މިނިވަން ވަގުތުކޮޅެއް މަދުން ނުނީ ތިކަހަލަ ފުރުސަތެއް ނުލިބޭނެ\nއޭޕްރީލް 16, 2018 17:19\nއުދާސް ތަކެއް ނޫން ވައި ބޭރުކުރިޔަސް ހެޔޮ\nއޭޕްރީލް 16, 2018 23:55\nއުދާހާ ހުރިހާ އޮލަފެން ބޭރުކުރިޔަސް އަހަރެމެއްނަން ހެޔޮ....\nއޭޕްރީލް 17, 2018 07:31\nމިއީ ސަމާލުކަންހޯދަން އުޅޭ ގުންބަޅާ އައިނެއް!! ފެންނަނީ ހެވިފަ ތިއްބަ!\nއޭޕްރީލް 17, 2018 09:40\nއުދާހުން ފިރިސޮރަށް އޮންނަ ބައިވެސް ކޮފީއަކުންތަ ތި ބޭރުކޮށްލަނީ! ގަދަ ކަލޭމެން.


Anna mahu 15 gai guest house thah hulhuvaalanee | Mihaaru\n01 ސެޕްޓެމްބަރ 2020 - 18:06\nމިކަން ޓޫރިޒަމް މިނިސްޓަރު ޑރ. އަބްދުﷲ މައުސޫމް "މިހާރު" އަށް ކަށަވަރުކޮށްދެއްވި އެވެ. ނަމަވެސް މިނިސްޓަރު ވިދާޅުވީ މިކަމާ ގުޅޭ އިތުރު ތަފްސީލް ދެއްވާނީ މާދަމާ ބާއްވާ ނޫސްވެރިންގެ ބައްދަލުވުމެއްގައި ކަމަށެވެ. ފަހުން ޓޫރިޒަމް މިނިސްޓްރީން ވަނީ ޓްވީޓަކުން މިކަން އިއުލާންކޮށްފަ އެވެ.\n"މިހާރު" އަށް އެނގިފައިވާ ގޮތުގައި މި ހުއްދަ ދިނުމަށް ނިންމާފައިވަނީ ރޭ ބޭއްވި ބައްދަލުވުމެއްގަ އެވެ. އަދި މިހާރު ކުރިއަށްދަނީ މިކަމާ ގުޅިގެން އެޗްޕީއޭ އާއި ކަމާބެހޭ ފަރާތްތަކާ ގުޅިގެން ތައްޔާރު ކުރަން ޖެހޭ ގައިޑްލައިންތަކުގެ މަސައްކަތްތަކެވެ.\nކޮވިޑް-19އާ ގުޅިގެން އޭޕްރީލް މަހު ރާއްޖޭގެ ބޯޑަރު ބަންދުކުރި އިރު އެ މަހުން ފެށިގެން ގެސްޓް ހައުސްތައް ވެސް ވަނީ ބަންދުކޮށްފަ އެވެ. ޖުލައި މަހުގެ 15ގައި ބޯޑަރު އަލުން ހުޅުވާލައި ރިސޯޓުތަކަށް ޓޫރިސްޓުން ދިއުމުގެ ހުއްދަ ދިން ނަަމވެސް ރަށްރަށުން ކޮވިޑް-19ގެ ކޭސްތައް ފެންނާތީ ގެސްޓު ހައުސްތައް ހުޅުވުން އޮތީ މަޑުޖައްސާލައިފަ އެވެ.\nރަށްރަށުގެ ގެސްޓް ހައުސްތައް ނުހުޅުވި ނަމަވެސް މާލޭގެ ގެސްޓް ހައުސްތައް ޓްރާންސިޓް ތަންތަނުގެ ގޮތުގައި ބޭންނު ކުރެވެ އެވެ.\nޓޫރިޒަމް ޓޫރިޒަމް މިނިސްޓްރީ ގެސްޓް ހައުސް\nމިއޮއްފަދަ ނުރައްޚާތެރި ކޮވިޑް އުދުހިފަ ދިޔާއީބާ ބަލި އެއްކޮށް ނައްތާލިދޯ. މަކަރުވެރި ސަރުކާރު އައްޗި ސަރުކާރު\nސާބަހޭ ޑޮކްޓަރ މައުސޫމް. ދިވެހިންގެ ސިއްހީ ދޮޅަހެޔޮކަން ކަށަވަރުކޮށް މެނޭޖްކުރުމަކީވެސް ދިރިއުޅުމެއްގެ އެއްބައި އަދި ހަމައެއާއެކު ދިވެހިންގެ އެގްތިޞާދަކީ އެއާއިނުލާ ސިއްހަތާއި ތަޢުލީމް އަދި އިޖުތިމާއި ދުޅަހޮކަން ކަށަވަރު ނުކުރެވޭނެ ތަނބެއް. މިހުރިހާކަމެއް ދެނެތިބެ ދިވެހިން ކުރަންހުރި ގިނަކަންކަމެއް އަޅުގަނޑުމެން ޒުވާނުން ވަރަށް އަވަހަށް ތިލަކޮށްދޭނަން. އިންޝާﷲ\nކޮވިޑް ކޮންޓްރޯލްނުވެގެން އުޅޭއިރު މިއީ ކުރަން ހަމަ އެންމެ ރަގަޅު ކަންތައްތަ؟\nހަތަރެސްކަން ހަމަވާން ކައިރިވަނީ\nތިއުޅެނީ ވަރައް ރީއްޗައް އަތައް ގޮއްވާލަން ވެގެން\nޑރ މައުސޫމްގެ ވަޒީރު ކަމާއިއެކުގައި ދިވެހި ކަންނެލި ދޯނިތަކަށާއި ސަތަރިދޯންޏަށް ލަންޑަނާއި، އެމްސްޓެޑަން، މޮސްކޯއާއި، ފަރަންކްފާރޓް އަދި ނަރީޓާގެ އިތުރުން މިއުނިކަށް ވެސް ދެވޭގޮތް ހަމަޖެހުނީތޯ؟ # މީގެ ކުރިން ރަށްރަށުގައިހުރި ގެސްޓް ހައުސްއަށް އަންނަ ފަތުރުވެރިޔާ ކ.އަތޮޅު މާލެ އެއަރޕޯޓްގައި މަޑުކޮށް "ވާނުވާގައި6ގަނޑިއިރު ހޭދަ ކުރާންޖެހޭ ޖެހުމާއި" އަދި މާލެއިން ގެސްޓް ހައުސް ހުރިރަށަށް މޯލްޑިވިއަންގައި ކުރާންޖެހޭ 800 ޑޮލަރުގެ އަގުބޮޑު ދަތުރުވެސް ސަލާމަތްވީދޯ؟؟\nގެސްޓް ހައުސް ތައް ނުހުޅުވާ ހުއްޓާ ގެސްޓް ހައުސް އަކުން މީގެ ދެ ދުވަސް ކުރިން ޒުވާނަކު ނިޔާވީ ކިހިނެއް؟\nގެސްޓުހައުސްއަކަށް މީހަކު ވަދެ ހުއްޓާ މަރުވުން މަނަލީތަ؟\n"ރަށްރަށުގެ ގެސްޓް ހައުސްތައް ނުހުޅުވި ނަމަވެސް މާލޭގެ ގެސްޓް ހައުސްތައް ޓްރާންސިޓް ތަންތަނުގެ ގޮތުގައި ބޭންނު ކުރެވެ އެވެ". ޒުވާނަކު ނިޔާވީ............ މިހާރު އިނގޭނެ ކަމަށް އުއްމީދުކުރަން.


Muvvazafun Bika Kohlumun, Sarukaaru Ge Hadhiyaa Mahujanunnah - Vaguthu\nމުވައްޒަފުން ބިކަ ކޮށްލުމުން، ސަރުކާރުގެ ހަދިޔާ މަހުޖަނުންނަށް!\nރައީސް ނޫސްވެރިންނާ ވާހަކަފުޅު ދައްކަވަނީ. --- ފޮޓޯ: ރައީސް އޮފީސް\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމަށް ވަޑައިގެންނެވީ އެންމެނަށް ހުރިހާ ޙައްޤެއް އެއްވެސް ތަފާތު ކުރުމެއް ނެތި ކަށަވަރު ކޮށްދެއްވާނެ ކަމުގެ ކަށަވަރުކަން ކޮންމެ ދުވަހަކު އެތައް ފަހަރަކު ދެއްވުމަށް ފަހުއެވެ. ނަމަވެސް މިއަދު އެމަނިކުފާނުގެ ވެރިކަމަށް 590 ދުވަސް ނުވަތަ އެއަހަރާއި 07 މަހާއި 12 ދުވަސް ފުރިހަމަ ވެގެން ދިޔައިރު، ހަމަހަމަ ތިލަފަތަކުން ޚިދުމަތްތައް ކިރާލާއިރު ފެންނަ މަންޒަރާއި ދެއްކެވި ވާހަކައިގެ ފަރަގު ވަރަށް ބޮޑަށް އެބަފެނެއެވެ.\nހަމައެކަނި މުވައްޒަފުންގެ ޙައްޤުތައް ކަށަވަރު ކޮށްދެއްވުމަށް މިހާތަނަށް ކޮށްދެއްވި ޚިދުމަތްތަކާއި އެއިން ނިކުތް ނަތީޖާ އަށް ބަލާލަމާ ހިންގަވާށެވެ. ކޮވިޑް-19 އާއި ގުޅިގެން އެންމެ ބޮޑު ދަތިކަމަކާއި ކުރިމަތިލާން ޖެހިފައި ވަނީ ކުޑަ މުސާރައަކަށް ވަޒީފާ އަދާކުރަމުން އައި މީހުންނެވެ. ހާއްސަކޮށް ފަތުރުވެރިކަމުގެ ދާއިރާގައި މަސައްކަތް ކުރާ އެތައް ބައެއްގެ ވަޒީފާ ގެއްލި، އެތައް ބައެއްގެ އާމްދަނީ ވަނީ ދަށަށް ގޮސްފައެވެ.\nޔޫއެންޑީޕީއާ ގުޅިގެން ސަރުކާރުން ކުރި ދިރާސާއަކުން ދައްކާފައިވާ ގޮތުގައި ދިވެހިންނާއި ބިދޭސީން ހިމެނޭ ގޮތަށް 45،000 ރިސޯޓު މުވައްޒަފުންނަށް ވަނީ އަސަރު ކޮށްފަ އެވެ. އަދި ފްރިލާންސަރުންނާއި ރިސޯޓުތަކާ ގުޅިގެން ވިޔަފާރި ކުރާ ގިނަ ބަޔަކަށް ވެސް ކޮވިޑް-19ގެ ސަބަބުން އަސަރު ކޮށްފައިވާ ކަމަށް އެ ރިޕޯޓުގައި ވަނީ ބުނެފަ އެވެ. ގާތްގަނޑަކަށް 22،000 ދިވެހި މުވައްޒަފުންގެ ދިރިއުޅުމަށް ސީދާ އަސަރުކުރި ކަމަށް ވެސް ރިޕޯޓްގައި ވެއެވެ.\nކޮވިޑް-19 އާއި ގުޅިގެން މުވައްޒަފުން ވަކިކުރަން ފެށުމުން ފުރަތަމަ ސަރުކާރުގެ ބަސްމަގު ވަރަށް ވަރުގަދަ ވެފައި ހަރުކައްޓެވެ. މުވައްޒަފުން ވަކިކުރާ ކުންފުނިތަކާއި މެދު ޤާނޫނީ ފިޔަވަޅު އަޅާނެ ކަމުގެ އިންޒާރު ވެސް ތަކުރާރުކޮށް ދިނެވެ. އެއަށްފަހު ދެން ސަރުކާރުން ވިދާޅުވީ މުވައްޒަފަކު ވަކިކޮށްފިނަމަ، އެއްވެސް މާލީ އެހީއެއް ސަރުކާރުގެ ފަރާތުން އެކުންފުންޏަކަށް ނުލިބޭނެ ކަމަށެވެ.\nނަމަވެސް ރައީސް ޞާލިހްގެ ސަރުކާރަށް، މުވައްޒަފުންގެ ޙައްޤު ދިފާއު ކުރުމުގައި ދެމިތިބެން ކެރިވަޑައެއް ނުގެންނެވިއެވެ. ސަރުކާރުން ދޫކުރަން ނިންމި ލޯނުގެ ޝަރުތުތައް ބަދަލުކޮށް، މުވައްޒަފުން ވަކިކުރި ކުންފުނިތަކަށް ލޯނު ވެސް ދޭން ނިންމީ އެވެ. އަދި އެންމެ ފަހުން ރިސޯޓްތަކުގެ ބިމު ކުއްޔާއި، އެހެނިގެން ފީތައް ވެސް މާފުކޮށްދީ، އަންނަ އަހަރުގެ ޖޫން މަހުގެ ކުރިން ރިސޯޓްތަކުން ސަރުކާރަށް ފީއެއް ދައްކަން ނުޖެހޭ ގޮތް ވެސް ހެދީއެވެ.\nކޮވިޑް-19 އާއި ގުޅިގެން އަސަރު ކޮށްފައި ވަނީ ހަމައެކަނި ފަތުރުވެރިކަމުގެ ވިޔަފާރިއަކަށް ނޫނެވެ. ނަމަވެސް ސަރުކާރުގެ ލުއިތައް ހާސްކޮށްފައި މިވަނީ ފަތުރުވެރިކަމުގެ ވިޔަފާރިއަށެވެ.\nމާލޭގައި ރެސްޓޯރެންޓް ވިޔަފާރި ކުރާ މީހުންނާއި، އަދި ފިހާރަ ހުޅުވައިގެން ތަފާތު މުދާ ވިއްކާ މީހުންނަށް ވެސް ވަނީ ވަރަށް ބޮޑު ގެއްލުމަކާއި ކުރިމަތިލާން ޖެހިފައެވެ. އެއީ ވެސް އެތައް މުވައްޒަފުނަކަށް ވަޒީފާ ދީގެން، އެމީހުންގެ ފެންވަރުން ބޮޑެތި އިންވެސްޓްމަންޓްތައް ކޮށްގެން ތިބި މީހުންނެވެ. ނަމަވެސް ސަރުކާރަށް "ލޮލުގެ ހިމަކޮޅުން ވެސް" ކުދިވިޔަފާރިތަކެއް ނުފެނުނެވެ.\n"ފާއިތުވި ހަތަރު ފަސް މަސް ދުވަސް މިދިޔައީ ވަރަށް ވިޔަފާރި ދަށްކޮށް. އަޅުގަނޑުމެން އެދެމުން މިއަންނަނީ ކަރަންޓް ބިލް ކުޑަކޮށްލައި ދިނުން ފަދަ ކަމެއް ނަމަވެސް ކޮށްދިނުމަށް. ގަބޫލު ކުރަން ޓެކްސްތަކަށް ލުއި ދިނުން އެއީ މިވަގުތު ސަރުކާރަށް ވެސް ކުރަން ދަތިވާނެ ކަމެއްކަން. ނަމަވެސް ކޮށްދެވޭވަރުގެ ކަމެއް ކޮށްދޭން ވެސް ސަރުކާރުން ބޭނުމެއް ނުވޭ." މަޖީދީ މަގުގައި ފިހާރައެއް ހިންގާ މީހަކު ބުންޏެވެ.\nމިދަތި ދަނޑިވަޅުގައި ސަރުކާރުން މިހާރު މަސައްކަތް ކުރާ ގޮތުން ހީވަނީ "މުވައްޒަފުން އިތުރަށް ހާލުގައި ޖައްސާ ނިކަމެތި ކޮށްލުމަށް މަސައްކަތް ކުރާހެން ކަމަށް" މުވައްޒަފުންގެ ދިފާޢުގައި މަސައްކަތް ކުރާ މީހަކު "ވަގުތު" އަށް މައުލޫމާތު ދެމުން ބުންޏެވެ.\n"ޞިއްޙަތުގެ ކުއްލި ނުރައްކަލުގެ ބިލުން ވެސް އަދި ވަޒީފާ އާއި ބެހޭ ޤާނޫނަށް ސަރުކާރުން މިހާރު ހުށަހަޅާފައިވާ އިސްލާހުތަކުން ވެސް ފެންނަނީ މުވައްޒަފުން އިތުރަށް އަޅުވެތިކޮށް ނިކަމެތި ކޮށްލުމަށް މަގުފަހި ކުރާ މަންޒަރު. މުވައްޒަފުންގެ ދިފާޢުގައި އެއްވެސް ހަރުދަނާ ފިޔަވަޅެއް އެޅޭ މަންޒަރެއް ނުފެނޭ." އޭނާ ބުންޏެވެ.\nކޮވިޑް-19 އާ ގުޅިގެން ވަޒީފާ ގެއްލިފައިވާ ނުވަތަ އަސަރު ކޮށްފައިވާ މީހުންނަށް މަހަކު 5،000ރ. ގެ މަގުން ވަގުތީ އެހިތެރިކަމެއް ދޭނެ ކަން ސަރުކާރުން އޮތީ އިއުލާން ކޮށްފައެވެ. 22000 ދިވެހި މުވައްޒަފުންނަށް ކޮވިޑް-19 އާއި ގުޅިގެން އަސަރު ކޮށްފައިވާ ކަމަށް ހުދު ސަރުކާރުން ބުނާއިރު، އެލަވަންސް އަދި ލިބުނީ އެންމެ 1400 މުވައްޒަފުންނަށެވެ. އެހެންކަމުން 20000 އަށް ވުރެ ގިނަ މުވައްޒަފުން ފާއިތުވި ހަތަރު ފަސް މަސް ދުވަސް ހޭދަ މިކުރީ އަދި ހޭދަކުރަމުން އެދަނީ ވަރަށް ދަތި ހާލުގައެވެ. އެކަން ސަރުކާރަކަށް ނޭނގެއެވެ.\n"ޖޮބް ސެންޓަރެއް" ހުޅުވައިގެން ވަރަށް ޗާލު ވާހަކަތައް ބައެއް ވަޒީރުން ދައްކަވަމުން ގެންދެވި ނަމަވެސް ވަޒީފާ ގެއްލޭ މީހަކު އެތަނުން އެލަވަންސެއް ހޯދުމަށް ވުރެ، ވަޒީފާއެއް ހޯދުން ވެސް މާފަސޭހަވާ ދަރަޖައަށް ޖޮބް ސެންޓަރުން ޚިދުމަތް ހޯދުން ވަނީ ދަތިކޮށް އުނދަގޫ ކޮށްފައެވެ. އެއްވެސް އާމްދަނީއެއް ނުލިބޭ މީހަކު ޖޮބް ސެންޓަރަށް ގުޅައިގެން އެތަނުން ޚިދުމަތެއް ހޯދަން ހަމައެކަނި ފޯނަށް ވެސް ދެތިން ސަތޭކަ ރުފިޔާ ޚަރަދު ކުރަން އެބަޖެހެއެވެ. ޖޮބް ސެންޓަރުގެ ހޮޓްލައިން ނަމްބަރަކީ ހިލޭ ގުޅޭ ނަމްބަރަކަށް ހަދާލުމުގެ ގާބިލްކަން ވެސް ސަރުކާރުގައި ނެތެވެ.\nޖޮބް ސެންޓަރަށް ހުރިހައި ލިޔުމެއް ހުށަހަޅައި، އިޤުރާރުތަކުގައި ސޮއި ކޮށްފައިވާ އެތައް މުވައްޒަފުންނަކަށް އެލަވަންސް ނުލިބި އެބަ ތިއްބެވެ. އެމީހުން ކޮންމެ ދުވަހަކު ތަކުރާރުކޮށް ދައްކަމުން ގެންދާ ވާހަކައިގެ އަޑު ސަރުކާރަކަށް ނީވެއެވެ. ސަބަބަކީ އެމީހުންގެ އަޑު އަދި ޓްވިޓާގައި މާމަޑުވުން ކަމަށް ވެސް ވެދާނެއެވެ.\nކޮވިޑް-19 އާއި ގުޅިގެން އާއްމު ރައްޔިތު މީހާ އަށް ވެސް އަދި ސަރުކާރަށް ވެސް ކުރިމަތިވެފައި އޮތީ ދަތި ދުވަސްތަކެކެވެ. ނަމަވެސް ސަރުކާރުގެ ހުރިހާ އެހީއަކާއި މަދަދެއް ހަމައެކަނި މަހުޖަނުންނަށް ފޯރުކޮށްދިނުން އެއީ ގަބޫލުކުރަން ވަރަށް ދަތި، ބަލަން ވަރަށް އުނދަގޫ މަންޒަރެކެވެ. މިހާރު ފެންނަ މަންޒަރަކީ މުވައްޒަފުން ބިކަ ކޮށްލުމުން ސަރުކާރުން މަހުޖަނުންނަށް ހަދިޔާ ބަހަމުންދާ މަންޒަރެވެ. މިއީ ބަލަން ވަރަށް ހުތުރު މަންޒަރެކެވެ. އަދި މިއީ ރައީސް ޞާލިހް ވެފައިވާ ހަމަހަމަކަން ކަށަވަރު ކުރާނެ ވައުދާއި ވެސް ހިލާފު ކަމެކެވެ.\nޖޫން 29, 2020 09:09\nސަރުކާރު ގެނައީ މަހުޖަނުންގެ ފައިސާއިން ހިންގި ކަރަޕްޝަނުން ، ވީމާ މުއައްޒަފައްވުރެއް މަހުޖަނުން މިވަގުތު މުހިއްމުވާނީ ކުރިޔަތް އޮތީވެސް އެކަހަލަ ދުވަސްވަރެއް ،ކައުންސިލް އިންތިހާބު ބޯމަތިވާއިރު މަހުޖަނުގެ މުހިންމުކަން ބޮޑު؟\nޖޫން 29, 2020 09:11\nމިކަލޭގެ ޔާ މެދު ޝަރީއަތެއް ހިން ގުން މިގައުމުގެ ކޯޓް ތަކަށް މާ އައުލާކަން ބޮޑު. ހުރިހާ ކަމެއްގައި އޮޅުވާލުމާއި މަކަރާ ހީލަށް !\nޖޫން 29, 2020 09:17\nދެން ފުލުހުން ނެރެގެން ނިކަމެތި ރަށްޔިތުން ޖޫރިމަނާ ކުރޭ އެކި ނަންނަމުގަ. ސައިކަލުގަ ތަނަކަށް ދެވެން ނޯވެ\nޖޫން 29, 2020 09:20\nހެޔޮކޮށްއެހަދަނީ ދެންވެސް ބާރައްއަތްޖަހާ ތިޔަހުރިހާވާހަކައެއް މާކުރިން އެނޣޭމީހުން ކިޔައިދީފައޮތީ ގިނަރައްޔިތުން ގަބޫލުކުރަންބޭނުން ނުވީ އަދިވެސް ގިނަރައްޔިތުން ތިބީނިދިފަ. އަޅެ ހޭލާ ވިސްނާކައްނުވޭބާ ؛ މިމީހުންގެ މަސައްކަތަކައްވާނީ ގިނަރައްޔިތުންގެކިބައިން ބަދަލު ހިފުން\nޖޫން 29, 2020 09:21\nކުޑަކުޑަ މުސާރައެއްދޭ ނިކަމެތި ސަރުކާރުގެ މުވައްޒަފުންގެ ހައްގު ހިފެހެއްޓުމަށްފަހު، ވިޔަފާރިވެރިން ސިޔާސީ އަދި ސަރުކާރުގެ އިސްވެރިންގެ ރިސޯޓުތަކުން ބޮޑު ފައިދާއެއް އެމީހުންނާށް ލިބޭގޮތަށް ނުފޫޒުން ކަންކަންކުރަމުން މިދަނީ. ބޮޑުންނަށް މޮޅުގޮތް. ހުރިހާ ކަމެއްމިއޮތީ ސިޔާސީވެރިންނަށް. ރައްޔިތުން ބިކަވަނީ. ކޮވިޑާ ގުޅިގެންވެސް ހުރިހާ މިނިސްޓަރުން އެތިބީ ޖީބުތައް ފުރާލައިގެން.\nޖޫން 29, 2020 10:04\nއެލާރިތައްހިފައިގެން އަންނާނެބޯމަތިވަނީއިންތިޚާބު ދެންއަތްޖަހަންތިބޭ ހުރިހާބޯއީސްތަށްވެސްދަނީ ސިކުނޑި ގޭގަބާއްވާފަ ކުދިިންނޭފާއިތުވީތަނާދިމާވިކަންތަކަށް ވިސްނާފަވޯޓުލާންމިފަހަރުދާތި ޤައުމުބިނާކުރަންވިސްނާތި ތަނަވަސްކަންލިބޭނީއޭރުން\nޖޫން 29, 2020 09:23\nމިލިޔުމުގައި ޖަހާފައިވާ ނަންބަރު ތަކަކީ ޚިޔާލީ ފޮލާ\nޖޫން 29, 2020 09:31\nވަޒީފާގެ އަސަރު ފޯރި މަދުބަޔަކަށް އެހީވީ އެވެސް ނަމެއްގައި. އެއްމަހު ދޭ މީހަކަށް 2ވަނަމަހު ނުދޭ..ސިވިލް މުވައްޒަފުން ރިސްކްތެރޭ މަސައްކަތްކުރުވާފަ ކޮންމެ މަހެއްގެ މެދުތެރެއިން ފިނޭންސް މިނިސްޓަރ އިތުރުގަޑި ފައިސާ ކަނޑާލަން އަންގަނީ..އާދައިގެ މީހުންގެ ލޯންތައްވެސް 6މަހަށް..މަހުޖަނުން ދައްކަން ޖެހޭފައިސާ 1އަހަރަށް ފަސްކުރީ..\nއަހަރެން ވަޒީފާގައި އުޅުނު އޮފީހުން ވަކިކުރުމަށްފަހު ވަކިކުރިކަމުގެ ލިޔުމެއް ނުދޭ. ވަޒީފާ ދިންކަމުގެ ލިޔުމެއް ދީފަ އޮތީކީ ނޫން. ދެން ކިހިނެއް އެލިޔުންތައް ޖޮބު ސެންޓަރަށް ހުށަހަޅާނީ. އެ ނެތި އެކަން ވާކަށްނެއް. ތިބުނާ އެލަވަންސެއްވެސް ނުލިބޭ ގޮތަށް މިވީ. ހުރިހާ މޮޅެއްކުންފުންޏަށް. އެކަމަކު އެމީހުންނަށްވެސް ބޭންކުން އެބުނާ ލޯނު ދީފި.\nޖޫން 29, 2020 10:16\nމީ ފައްކާ ރޯނު އެދުރެއް މި ސަރުކާރަންވީ ކޮންކަމެއް ހަމައެކަނި ވީހާވެސް ކަމަކީ ވައްކަންކުރުން މިކާރިސާއާއި ގުޅިގެން އެހީގެ ގޮތުގައި ލިބުނު އެއްވެސް އެހީއެއް އެމް އެމްއޭއަށް ވައްތޯ މީ ކުރަން ވަރަންރަގަޅު ސުވާލެއް މުޅުންވެސް ވީ ގޮތެއްނޭގި އެހީތަށް ވައްތަނެއް\nޖޫން 29, 2020 10:22\nބޮޑެތި ވަގުންގެ ސަރުކާރު މީ މިޙާރުއެއުޅެނީ ޔާމީންދެކެބިރުން ހަދާނެ ގޮތްހުސްވެގެން\nޖޫން 29, 2020 10:52\nލިޔަންކިޔަން ނޭނގޭތާ ރޯންވެސް ނޭނގޭ ވެރިޔަކު މިގައުމުގެ ވެރިކަމުގައި ހުރުން މިވަނީ ބޮޑު ވޭނަކަށްވެފަ ރަށްޔަތުންނޭވެ ހޭއަރަން ވެއްޖެނޫންތޯ! ހެޔޮނުވާނެ މިވެރިކަން މިގޮތުގައި ނުބޭއްވުމަށް ރަށްޔަތުން ނިކުނަން ވެއްޖެނޫންތޯ?\nޖޫން 29, 2020 11:02\nރައްޔަތް މީހާގެ މައްސަލަ !\nޖޫން 29, 2020 11:18\nތިއުޅީ ދިން ވޯޓްގެ މައްސަލަ. މަދު ފައިސާކޮޅަކަށް ސައިތޯނީ ވަސްވާހުގައި ޖެހި ވޯޓް ވިއްކާލި މައްސަލަ. ކައްޗައް ހުރި ބިއްގާއެއް ކެއްޗާއި ހަމަޔަށް ތެދަށް ނަގާނެ ކަމުގެ އުންމީދުގައި ދިން ވޯޓގެ ނަތީޖާ.\nޖޫން 29, 2020 19:00\nއޮޅުވާލި ވޯޓް ހުރިހާޒިންމާ އެއްނަގަން ޖެހޭނީ އިލެކްޝަން ޝަރީފު\nޖޫން 29, 2020 11:11\nއަޅުގަނޑުގެ އަހަރުނުވާ ދަރިއަކާ އަންބަކު އެބަހުްޓެވެ. ވަޒީފާ ގެއްލި ލާރިއެއް ލިބޭނެ ހަމަ އެއްގޮތެއްވެސްނެތެވެ. އުޅެމުންދަނީ މާލެގަ ކުއްޔަށެވެ. އިންކަމް އެލަވަން ލިބުނީ ހަމަ އެންމެ މަހަކަށެވެ. ވަޒީފާ ތަކަށްވެސް މިދަނީ އެދި ސިޓީ ލަމުންނެވެ. އެހެންްނަމަވެސް ވަޒީފާއެއް ލިބޭގޮތެއް އަދިވެސް ނުވެއެވެ. ސަރުކާރުން ދިން އެހީއަކީ ގޭގެ ފެންބިލަށް 3500ރފ އަރުވާލުމެވެ. މި އާނމުކޮށް 900 އ 1000 ގެ ބިލް އަންނަ ގެއެކެވެ. އެތަނަށްވެސް ގުޅަާލުމުން ބުނީ ބަލަން މީހަކު ފޮނުވާނަމެވެ. އެކަންވެސް ބަލާދޭނެ މީހަކު ނެތެވެ. މި ތިންމަހުގެ ބިލްތައްވެސް ދެއްކޭނެ ގޮތެްނެތެވެ. އެންމެ ބޮޑު ހާސްވުމަކީ އެ ތުއްތުކުއްޖާއަށް ބޭނުންވާ އެއްޗެސް ނުގަނެވުމެވެ. ސަުރުކާރުން ހަމަ މި ނިކަމެތި ރައްޔިތުންގެ އަޑުހާ ހެއްޔެވެ.\nކައެގެން ބަނޑުފުރިފަ ތިބޭބަޔަކަށް ބަނޑުހަވެފަ ހުންނަ އިނސާނާގެ އިހުސާސެއް ނޭނގެނެ ނުވިސްނޭނެ. މި ނިކަމެތިކަމުން އަޅަމެން އެންމެން ސަލާމަތްކުރައްވާށިއެވެ.\nގެޒެޓްގަ އެބަ އޮވޭ ކޮންމެ މަހެއްގެ 15 ގެ ކުރިން އިންކަމް ސަޕޯޓް އެލަވަންސް ލިބޭނެކަމަށް. އެކަމަކު3މަސް ވެގެން ދިޔައިރު 1 މަހުގެ ރުފިޔާ ވެސް އަދި ނުލިބޭ..... ސަރުކާރުގެ ފެންވަރު މީ ރައްޔިތުން ކައިރިއަށް ވޯޓު ހޯދަން އަންނަ އިރު ކޮބާ ލަދު\nޖޫން 29, 2020 11:40\nއޭޕްރީލް މަހު އެލެވަންސްއަށް އެދިގެން އުޅެ ޖޫން މަސް މި ނިމެނީ. އަދިވެސް ޕުރޮސެސިންގަ. އެކަމު ބުނި ހުރިހާ ޑޮކިއުމެންޓެއް ފޮނުވިއްޖެ. ކޮންމެ ފަހަރަކު ހަބަރު ބަލާލަން ގުޅީމަ ބުނަނީ ޕްރޮސެސިން ގައޭ އިނީ. ކޮން ދުވަހަކުން ތޯ ތިކަމެއްނިމި ތި އެލެވެސް ލިބޭނީ އެހީމަ ނޭގެޔޭ ބުނަނީ. މިހާރު އަތުގަނެތް އެއް ރުފިޔާވެސް ކަންމަތީ ފިހާރަޔަށް ދަރާގެން އެތަނަށްވެސް ދާން ނުކެރޭ ވަރުވެފަ މިހުރީ. އާއިލާ އެތިބެނީ މިހާރު އެއްއިރު ކާލައިގެން. ހެޔޮނުވާނެ ނޫސްވެރިންވެސް މި ވާހަކަތައް ގިނައިން ދައްކަދީބަ. ކޮންމެ ޕްރެސްގަވެސް މި އެލެވެސް ލިބޭނީ ކޮން އިރަކުންތޯ އާ ވަކި ބަޔަކަށް ލިބިފަ ދެން ތިބި މީހުންނަށް ނުލިބެނީ ކީއްވެތޯ ވެސް ސުވާލު ކޮއްބަލަ. އަނެއްކާ މަށާ އެއްރިސޯޓެއްގަ އުޅޭ މީހަކަށް މަށަށް ނުލިބި ހަމަ އެއް ޑޮކުމެންޓްތަކެއް ހުށައަޅައިގެން ވެސް ލިބިފަ ހުރީ އޭޕްރީލް އެލަވަންސް.\nޖަޒީރާ ރާއްޖެ. ތަަފާތުވާނެ! އެޖެންޑާ 19 އަދި މާބޮޑަށް ތަފާތުވާނެ!\nހެހެ ކޮންހައްގެ ގެ ވާހަކަ ކޮބާ ހައްގަކީ\nޖޫން 29, 2020 13:17\nކޮބާ ކިހިނެއް މިވަނީ ..... އެންމެ އާދައިގެ މީހާގެ އިހުސާސް ދަންނަމީހުން ވެރިކަމަށް ގެނއިމަ މިވީކިހިނެއް......ރައްޔިތުން ގުބޯއްދުން ނޫންކަމެއް ނުވި..... އެތައް ކަމަކުން އައިދާގެ މީހާއަށް ކުރިޔައްދެވޭނެ މަގު ދަނީބަންދުކުރަމުން..... އަދިވެސް ބޮޑުންނަށް ފައިސާވެރިން ނަށް މޮޅުގޮތް.... މިކަން ބަދަލުކުރަން ބޭނުންވޭ.....\nޖޫން 29, 2020 13:47\nމިހިރަފެންނަނީ ކަންކަން ހުންނަވަރު ! އަހަރެންވެސް ވޯޓްދީފަވާނީ ތި މީހަކަށް! މިއީ ޤުރްއާނާއި ބެހޭ މަރުކަޒުގެ ދަރިވަރެއް! އަދި ދިރާގުންވެސް ފޮނިކެނޑި ކިޔަވާ ދަރިވަރުންނަށް ޑާޓާ އެއް ދޭވާހަކަ! އަޅުގަނޑުމެންނަކަށް ނުލިބޭ! މިހާރު ދެމަސްދުވަސްވަނީ އެކަމަކަށް ކީރިތި ޤުރްއާނާއިބެހޭ މަރުކަޒުން އެދިގެން އުޅޭތާވެސް! ކޮންމެވެސް ޑޮކިއުމެންޓްއެއް ފުރިހަމަ ނުވެއޭ ކިޔާގެން ދިރާގުންވެސް ދަންމަނީ! އދިވެސް ދަންމަނީ! މިސަރުކާރަށް ކޮންކަމެއްތޯވީ؟ ބެލެނީ؟ އެނގެނީ؟ ލާދީނީ ކަންކަން ހަމަ100ޕ ކުރިޔަށް ފަތުއަޑުކިޔާފައި އެހެރަދަނީ! އެކަންކަމަށް އިންޓަނެޓް ވޯކްކުރޭ ބަރާބަރަށް! އަހަރެމެންގެ އަތުން އިންޓަނެޓްއަށް ލާރި ޚަރަދުބޮޑުވެ އިންޓަރނެޓް ކެނޑުމާއި ލަސްވުމާއި، އޮންލައިންކޮށް ކިޔަވަންވެސް ދަތިވެއްޖެ! ދަރިންނަާއި އެންމެނެް އޮންލައިންގަ ކިޔަވަން ބަލާއިރު އަތްމަތި ހުސްވީ!ރިސޯޓުން ފިރިމީހާ ވެސް ކަނޑާއެއްލާލީ! އެކަަމަކަށް ނަތީޖާއެއް ނުފެނުނު! ވީކަމެއް ކޮބާތޯ! ލަދުންބޯހަލާކު! މިތާވެސް ގިނަައީ އަންހެނުން! އަންހެނުންގެ ޙައްޤޭކިޔާގެން މިދަނޑިވަޅުގަ ޤަޥްމަށް ބޮޑު މުޞީބާތްތަށްޖައްސާ އަހަރެމެންނާއި އަހަރެމެންގެ ދަރިންގެ މުސްތަޤްބަލް ގެއްލިދަނީ! ކޮންކަމެއްތޯކުރެވުނީ!\nމިއީ ދިވެހި ރާއްޖެ މިރާއްޖޭގައި އުޅެނީމުސްލިމުން ދިވެހިން ވާހަކަދައްކަނީ ދިވެހިބަހުން ލިއެއުޅެނީ ދިވެހިއަކުރުން އަމުރު މައުރޫފު ހިންގަނީ އެއްސަރުކާރަކުން ޢަމަލުކުރަން އޮތީ އެއްޤާނޫނެއް ކޮންމެވެރިކަމެއްގައިވެސް ކަންކުރަނީ ރަޢިއްޔަތުންގެ ލާބަޔާއި މަންފާއަށް އެއްމެފައިދާބޮޑުގޮތަށް މިހުރުހާކަމަކުންވެސް ދަސްނުވިކަމަކީ އިހުތިރާމްކުރުމާއި ބަލައިގަތުން ގައުމުގެ އެއްމެއިސްމީހާއިންފެށިގެން އެއްމެ ދަށްމީހާއަށްދާންދެން މިކަންއޮތީމިހެން އެކަމަކަށް ރަޢިއްޔަތުން ކިތަންމެ ބޭނުންވެފައިތިނަމަވެސް އެކަމެއް ރަޢިއްޔަތުން ކިތަންމެ ބޭނުންވެފައިތިބިނަމަވެސް ސަރުކާރުގެ ވެރިންގެ ލެވަލުން މަސައްކަތްކުރަނީ އަބަދުވެސް ކުރީސަރުކާރުންކިރިހުރިހާކަމަކީ ގޯސްކަންތައް ކަމުގައިހަދާ އެއިރުގެވެރިންގެ އަބުރާއި އިއްޒަތް ކޮށާމަށާ ކާޅަށްދިނުމަށް އިއީ ވެރިކަމުގެ ލެވަލުން ދަސްނުވި ކަމެއް ގައުމުގެ ލަޖީލު ހަލާކުވެދާނެކަމެއް ވެރިންމިކަމާއި ވިސްނާފިކުރުކުރާނެބާ؟\nޖޫން 29, 2020 13:52\nނުބައި ޖާހިލުން ވައުދާ ޚިލާފުވާނެ\nމަހުޖަނުން މަހުޖަނުންގެގޮތުގައި ސޭޓްމެން ފައިސާއެއްނެތޭބުނެ ސްޓަ ރފުންނަށް މުސާ ރަނުދީ މިހާ ރު ރިސޯޓްތަކުގަ އެކު ރާ މަސައްކަތް ތައްދެކެބަލަ ސަ ރުކާ ރުން ސްޓަ ރފުންނަށް މުސާ ރަދޭން ބުނެ ލޯނުނަގާފައި ޕެ ރަޑައިސްަ ސްވިމިންޕޫލްއެއް އެއަޅަނީ. އެއަރޕޯޓް ބޮނޑުކުަ ރަނީ. ސަންގަ ބޮޑުޖެޓީއެއް، މިހެން ކިޔާނެކަމެއްނެތް މަސް ރޫއުތައް ހެސްކިޔާފަ ކު ރިޔަށް ސްޓަ ރފުންނަށް މުސާރކޮޅުވެސް އިނާޔަތްވެސް ނުދޭ\nޖޫން 29, 2020 14:43\nބަލަ ނިމިނު މަހު ވެސް ގޭގަ ތިބެގެން އައިޖީއެމްއެޗް އެޗްއާރު ގެ މުއްޒަފުން މަސައްކަތް ކުރީ. އެހެން ހުރިހާ ޑިޕާޓްމެންޓްގެ މުއަޒިފުން ވަޒީފާއަށް ނިކުތް.\nއެކަމް ކޮވިޑް އެލަވަންސް ލިބުނީ ހަމަ އެކަނި އެޗްއާރް މީހުންނަށް\nޖޫން 29, 2020 17:06\nބައުން.އުފާވެރި ކަމުން އުފާވާން ނުދަންނަ. ބަޔަކު އެހެން މީހުންނަށް އިފާކޮށްދޭނެތަ.\nޙަމަ ބަރާބަރު ވާހައެއް\nޖޫން 29, 2020 19:30\nޡިމާއައް ބޮޑުކަމެއް ލިބުނީމާ ނިކަމެތިނާ ހާލުގަ އުޅޭމީހުންނާ ފަގީރުންނާ ބޭނުންޖެހިފާވާ މީހުން ނުފެންނާނެ..\nފެންނާނީ މުޅިންވެސް މުސަނދިންނާ ގަދަރުވެރިންނާއި ބޮޑެތި މީހުން... މޮޅުގޮތައް ކަންތައް ކޮއްދޭނީވެސް އެމީސްމީހުންނައް..\nނިކަމެތިން ކުރާނީ ޖޫރިމަނާ ނުވަތަ ނަގާނީ ޖިޒީ... (ކޮންމެސް ބަހަނާއެއް ދައްކާގެންވިޔަސް..)\nއެނެއްކޮޅުނަގާނީ ޖީއެސްޓީ އެއީވެސް ހަމަ ނިކަމެތި އާމުންއަތުން.. (ވިޔަފާރި ވެރިން އެޖީއެސްޓީއައް އެނަގާ ޕަސަންޓް ލާފަ އާމުންނައްވިއްކާނީ..) ..\nއާމު މީހާއަތް އެއްޗެއްދޭން ވިއްޔާ ސަރުކާރު އަތުގަ ބަޖަޓެއް ލާރިއެއް ނުހުރޭ...\nޢެކަމަކު އާމުމީހާ ބަޖެޓެއް ލާރިއެއް ނެތަސް އަދި އަމުދުން ދަރަނިވެފަ ހުއްޓާވެސް ބިކަވެފަ ހުއްޓާވެސް ސަރުކާރުން ނަގަންވާއެއްޗެއް ބަރާބަރައް ނެގޭ... (ކުރަންވާ ޖޫރިމަނާއެއް ކުރެވޭ .. ނަގަންވާ ޖީއެސްޓީއެއް ނެގެވޭ..)\nޢެކަމަކު މުސަނދިން އަހަރަކު ދެކޮޅު ދެރިސޯޓް ހުޅުވާލެވޭ.. އެކަމަކު ހަތަރު ފަސްމަހު ބޭސިކު ސެލެރީ މުއައްޒަފުންނައް ދޭންނުލިބޭ...\nޙަމަ މިގޮތައް ސަރުކާރުވެސް އުސޫލުވެސް ހުރީ އާމުންނައް ޖެއްސުންކޮއް ޖޫރިމަނާކޮއް އެހީދެމޭ ކިޔާ ދަޅަދައްކާ ބިކަކޮއް.. ދެރަގޮތް ހަދާ\nޢެކަމަކު މުއްސަނދި ރިސޯޓް އޯނަރުންނައް މޮޅުގޮތާ މަންފާ ފޮނިގޮތް..\nމަސައްކަތްތަކުގާ އެތައްއަހަރެއްގެ ގުރުބާނީތަކެއްވެ އަނބިދަރިންނާދުރުގަ އެތައް ދުވަހެއް ހޭދަވެ މަސައްކަތާ ބަދަލް ނުވާ ކުޑަ އުޖޫރާގަ.. ގާން ދާ އޮހިރާ މަސައްކަތްކޮއް ރިސޯޓްތަކުގެ އޯނަރުން ފާމައްޗައް ތެދުވެ ހިނދެމެލޭ ވަރުވީމަ އޭގެ ފޮނިމީރުކަމުން އެއޯނަރުން ހުރިހާ ސަކަރާތެއް ޖަހަމުން އިތުރު ރިސޯޓްތައް ހުޅުވަނުންދާއިރު ވެސް.. ބިކަވާދުވަހުވެސް ބިކަކޮއްލާ ލޭކަރުނުން ތެމެން މިޖެހެނީ އާމުން..\nޢަދި ނުވިތާކައް ސަރުކާރުންވެސް ބިކަކޮއްލަނީ އާމުމީހާ\nމޮޅު ގޮތްތައް ދެނީ މުއްސަނދި މަހުޖަނުންނައް..\nމީ އާނމުން ލިބެންވީ އިބުރަތެއް.. ސަރުކާރައް ދޭންވީ މެސެޖެއް...\nޖޫން 29, 2020 21:12\nމިއަށްވުރެން ގޮތް ކުޑަ ވެރިއެއް ރާއްޖޭގެ ތާރިހުގައި ނެތް\nޖޫން 29, 2020 22:17\nރަްޔިތުންނަށް މިހަތަނަށް ކޮށްދެވުނުކަމެއް ނެތޭބުންޔަސް ދޮގަކަށްނުވާނެ ކުރިއްޔާ ކުރީޖެއްސުން ނިކަމެތިން ނިކަމެތިވީ ފަޤީރުން ފަޤީރުވީ އެެކަމަކު ސަރުކާރުގެ ބާރުކިރިޔަވެސް އޮންނަމީހަކަށް ބޭނުން ކަމެއްކުރެވޭ، މަހުޖަނުން މިކޮވިޑު އައިމާ އެއްމެނިކަމެތިމީހާއަށް ބަދަލުވެއްޖެ މިއޮތީ ސައްތައިން ސައްތަ އިސްލާމީޤައުމެކޭ ކިޔާ ޤައުމުގެ ވެރިންނާއި މަހުޖަނުންގެ ހާލު.\nޖުލައި 1, 2020 06:37\nކޮބާތަ ދޭންބުނި ކޮވިޑް 19 ގަ ފްރަންޓް ލައިން ގަ ނުކުތް މުއައްޒަފުންގެ ފްރަންޓް ލައިން އެލަވެންސް. ކީިވެބާ މީގެ ވާހަކަ ނުދައްކަނީ؟ފްރަންޓް ލައިންގައި ބިރެއްނެތި އެހެން މީހުންގެ ހައްޤުގައި ނުކުތް މީހުން ނައް ދޭން ބުނި ފްރަނަޓް ލައިން އެލެވެންސް އަދިވެސް ނުދޭ، އޭގެ ވާހަކަ ނުވެސް ދައްކާ. ވީ ނުވީއެއް ނޭންގޭ ވެމްކޯގެ ކުނި ނަގަން ތިބި ރިސްކުކަން މަތީ ތިބި އެއްވެސް މީހަކަށް މީ ގެ ވާނުވާ އެއް ނޭންގެ، ،ހީވަނީ މިވެސް ކާލީ ހެން.....ނޫނީ ވަކިބައެއްގެ ޖީބައް ދިޔައީ ކަންނޭންގެ.\nޖުލައި 1, 2020 11:51\nޖުލައި 1, 2020 13:10\nމުވައްޒަފުންނަށް ދެރަދިނުމަކަށް އެއްވެސް ވަރަކަށް ތާޢީދެއް ނުކުރަން. ނަމަވެސް ދެރަ ލިބިފައި ތިބި މުވައްޒަފުންނަށް ދެންވެސް ރަގަޅެއް ލިބޭނީ ކޮންމެސް ގޮތަކުން ކުންފުނިތަކާއި ރިސޯޓްތަށް ހިންގުމަކަށް ގެނެވިގެން. ވީމާ އެ ފަރާތަކަށް ލުޔެއް ދިނުން ރަގަޅެއް ނޫން ބާ ؟\nޖުލައި 2, 2020 07:10\nމީނާ ވައްތަރީ ކައްކާއަކާ! ތެލިތަށި އުނދުޅިދީފަ ބަދިގެޔަށް ފޮނުވަންވީ!


Ethiopia in Saudi ah kuraa maruge dhathuru | Hurihaa.mv\nއިތިއޮޕިއާއިން ސައޫދީއަށް ކުރާ މަރުގެ ދަތުރު\nPublished on 29 Sep 2021, 11:29\nހިޖުރަކުރާ މީހުން ޖިބޫތީން ޔަމަނަށް ކުރާ ކަނޑު ދަތުރު: ފޮޓޯ ބީބީސީ\nއިތިއޮޕިއާގެ ފަގީރު އަވަށަކަށް އުފަން މުސްތަފާ ޖަމާލު ހިނގާ ބިގާވެ އުޅެނީ ދަނޑި ބުރިއެއްގެ އެހީގަ އެވެ. އެ އަވަށުގެ އެތަންމިތާގައި ސަލާން ޖަހައިގެން ބަނޑު ފުރާނަ މުއްތި ކުރެވޭތޯ ބަލަމުންދާ މިޒުވާނާއަކީ ދިރިއުޅުމުގެ ދަތި ހާލަތު ބަދަލު ކޮށްލެވޭތޯ ސައޫދީއަށް ދާން މަސައްކަތްކުރި އެތަކެއް ހާސް މީހުންގެ ތެރެއިން މީހެކެވެ.\nގާތްގަނޑަކަށް 2،000 ކިލޯމީޓަރުގެ ދިގު ދަތުރުގެ ފުރަތަމަ މަރުހަލާގައި ހިޖުރަކުރާ މީހުން ފައިމަގުގައި ބޯޑަރު ހުރަސްކޮށް ވަގަށް އެތެރެވަނީ ޖިބޫތީ އަށެވެ. ޖިބޫތީއަށް ދާން ޖެހެނީ ކަނޑުގެ އައްސޭރިއަށް ނިކުތުމުގެ ބޭނުމުގަ އެވެ. ބޯޑަރު ހުރަސްކުރުމަށް ފަހު ހޫނުގަދަ ހަނަފަސް ސަހަރާގައި އައްސޭރި ފަށާ ހަމަޔަށް ދިއުމަށްޓަކައި 200 ކިލޯމީޓަރުގެ ރާސްތާއަކަށް ކުރާ މި ދިގު ދަތުރަކީ އުނދަގޫ ދަތުރެކެވެ. ސަހަރާގެ ހޫނުމިން 40 ޑިގްރީއަށް ވުރެ މައްޗަށް ހުންނައިރު ދަތުރުވެރިންގެ އަތުގައި އެ ހޫނުން ދިފާއުވުމަށް އެއްވެސް ވަސީލަތެއް ނުހުރެ އެވެ. ބޯލާނެ ކުޑަ ފެންފޮދަކާއި ކާލާނެ އެއްޗެއް ގެންދެވުނަސް އެއީ އެފަދަ ދަތުރަކަށް ފުދޭ ވަރުގެ އެއްޗެއް ކަމަށް ނުވެ އެވެ. އެހެންކަމުން ގަދަ ހޫނަށް ކެތް ނުވެ، ސަހަރާގެ ތެރޭގައި ގިނަ ބަޔަކު މަރުވެ އެވެ. މިދަތުރު އެ މީހުން ކުރަނީ ގިނަ ބަޔަކު އެކުގައި ވުމުން މަރުވާ މީހުންގެ ހަށިގަނޑު ނިވާކޮށްފައި ވަޅުލަނީ އެވެ. ވަޅު ނުލެވިއްޖެ ނަމަ އެގޮތަށް ދޫކޮށްލަނީ އެވެ.\nޑިހައިޑްރޭޓް ވެގެން ސަހަރާގައި މަރުވި އަންހެން ކުއްޖެއްގެ ހަށިގަނޑު ފޮރުވަނީ. ފޮޓޯ: ބީބީސީ\nނަސީބު ރަނަގަޅު މީހުންނަށް ނުވަތަ އުމުރުގައި ބާކީ ދުވަސްހުރި މީހުނަށް ޖިބޫތީގެ އަތިރިމަތީ ހިސާބަށް ދެވެ އެވެ. އެ ހިސާބުން އެ މީހުން ބައްދަލުކުރާނީ އިންސާނުން ޓްރެފިކްކޮށްދޭ ގޭންގްތަކުގެ މީހުންނާ އެވެ. އެފަދަ ގޭންގްތަކަށް ދޭނެ ލާރި ރަށުން އަންނަ އިރު ގެންނަން ޖެހެ އެވެ. އެގޮތުން ގެންނަ ލާރި އެއްކޮށް ނެގޭތޯ ގޭންގްތަކުން މަސައްކަތްކުރެ އެވެ އެކަމަށްޓަކައި ތަފާތު ބާވަތް ބާވަތުގެ އަނިޔާކުރެ އެވެ.\nމިދިގު އުނދަގޫ ދަތުރުކުރަން އިތިއޮޕިއާގެ އެތައް ބަޔަކު ފަށަނީ އެ މީހުންގެ ފަގީރު ހާލުން ސަލާމަތްވުމަށެވެ. އެ މީހުންގެ އުންމީދަކީ ސައޫދީން މަސައްކަތެއް ލިބި އެ މީހުންގެ ދިރިއުޅުމުގެ ފެންވަރު ރަނގަޅުވުމެވެ. ދަތި ހާލުގައި އުޅޭ މައިން ބަފައިންނަށް އެހީތެރިކަމުގެ އަތެއް ފޯރު ކޮށްދިނުމެވެ.\nމުސްތަފާ ވެސް ލިބުނު ލާރި ކޮޅެއް ޖަމާ ކޮށްގެން ދަތުރު ފެށީ އެ މަގުސަދުގަ އެވެ. ބީބީސީގެ ޑޮކިއުމެންޓްރީއަކަށް މުސްތަފާ ކިޔާ ދިން ގޮތުގައި އޭނާއާއެކު ދަތުރު ފެށި މީހުންގެ ތެރެއިން ވެސް އެތައް ބަޔަކު ސަހަރާގެ ތެރޭގައި މަރުވި އެވެ. މުސްތަފާއަކީ ސަލާމަތުން ބަނދަރުމައްޗާ ހަމައަށް ދެވުނު މަދު މީހުންގެ ތެރެއިން މީހެކެވެ.\nމުސްތަފާ: އޭނާގެ ނަސޭހަތަކީ އެކަކު ވެސް އެމަގުން ނުދިއުން. ފޮޓޯ: ބީބީސީ\nހިޖުރަކުރާ މީހުން ޖިބޫތީގެ ގޭންގްތަކުގެ އަނިޔާ އާއި ވޭން ތަހަންމަލު ކުރުމަށްފަހު އެ މީހުން ހަމަ ޖައްސައިދޭ ދޯނި ފަހަރުގައި ފުރަނީ ޔަމަނަށް ދިއުމުގެ ދަތުރަށެވެ. ކުދި ކުދި ދޯނީގައި އެތަކެއް ސަތޭކަ މީހުންނާއެކު ކުރާ އެ ދިގު ދަތުރަކީ ވެސް ބިރުވެރި ދަތުރެކެވެ. އެ ދަތުރަށްފަހު ޔަމަނަށް ދެވޭ ހިސާބުން ޔަމަނުގެ ގޭންގްތަކުން އެ މީހުން ހިފާ ހައްޔަރުކުރެ އެވެ. އެ މީހުންގެ އަތުން ލާރި ހޯދުމުގެ ބޭނުމުގަ އެވެ. ގޭންގްތަކުން ބުނާ މިންވަރަށް ފައިސާ ނުދެވިއްޖެ ނަމަ ކިޑްނެޕްކޮށް އަނިޔާ ކުރެ އެވެ.\nމުސްތަފާ ބުނި ގޮތުގައި އޭނާ ހައްޔަރު ކުރި ގޭންގުން ބޭނުންވި ވަރަށް ލާރި ނުދެވުމުން އަނިޔާ ދެމުން ގޮސް ފަޔަށް ވަޅި ވެސް ހަރާލި އެވެ. އެ އަނިޔާގައި ހަމަސް ދުވަހު އޮންނަން ޖެހުނެވެ. އެ ދުވަސްތަކުގެ ތެރޭގައި މުސްތަފާގެ މައިންބަފައިންގެ އަތުން ލާރި ހޯދައިގެން ގެންސްގެން ސަލާމަތްވި އެވެ.\nގޭންގްތަކުން ސަލާމަތްވުމަށް ފަހު ދެން އޮންނަނީ އެންމެ އުނދަގޫ މަރުހަލާ އެވެ. އެއީ ޔަމަނުގެ ހަނގުރާމަ ހިނގާ ސަރަހައްދުން ގޮސް ސައޫދީ ބޯޑަރު ހުރަސްކުރުމެވެ. މި އުނދަގޫ މަރުހަލާގައި ވެސް އެތައް ބައެއްގެ ގަޔަށް ވަޒަން އަރައި މަރުވެ އެވެ. ބޯޑަރު ހުރަސް ކުރަން ދިޔަ މުސްތަފާގެ ފަޔަށް ސައޫދީ ސިފައިންގެ ބަޑީގެ ހަމަލާ އަމާޒުވެގެން ވެއްޓުނީ އެވެ.\nމުސްތަފާ ކިޔާދިން ގޮތުގައި އޭނާޔަށް ވާނުވާ އެނގުނުއިރު އޮތީ ހޮސްޕިޓަލުގެ އެނދުގަ އެވެ.\nއެ ހިސާބުން ރަނގަޅު ދިރިއުޅުމެއް ހޯދުމަށް ސައޫދީއަށް ދާން ފެށި މަރުގެ ދަތުރު މުސްތަފާއަށް ނިމުނީ އެވެ. ޔަމަނުގެ އިދާރާތަކުން އޭނާ ޑިޕޯޓުކޮށްލީ އެވެ.\nއެތައް އަނިޔާތަކާ ވޭނެއް ތަހައްމަލުކޮށް އެތައް ބަޔަކު މަރުވެ އެތައް ހާސް މޭލެއް ހުރަސް ކޮށްފައި ގޮސް ސައޫދީގެ ބޯޑަރު ހުރަސް ކުރެވޭ މަދު ބަޔަކަށް އެ މީހުންގެ ހަޔާތް ބަދަލުކޮށްލުމުގެ ފުރުސަތު ލިބެ އެވެ. އެ ގައުމުގައި މަސައްކަތް ކޮށްގެން ރަށުގައި ތިބޭ ފަގީރު މައިންބަފައިންނަށް ފޮނުވާ ފައިސާއަކީ ވަރަށް މުހިންމު އެއްޗެކެވެ. އެފަދަ މީހުންގެ ވާހަކަ ގައުމުގައި ދެކެވެނީ ކާމިޔާބު މީހުންގެ ގޮތުގަ އެވެ.\nދިރިއުޅުން ބަދަލުކުރުމުގެ ފުރުސަތު ނުލިބި ނުކުޅެދޭ މީހެއްގެ ގޮތުގައި އެނބުރި ރަށަށް ގޮސް ރަށުގެ މަގުމަތީގައި ސަލާން ޖަހަމުން ގެންދާ މުސްތަފާ ގަބޫލުކުރާ ގޮތުގައި އޭނާގެ ނަސީބު ރަނގަޅެވެ. ސަބަބަކީ ސަހަރާގެ ތެރޭގަ އާއި ޔަމަނުގައި މަރުވެ ދިޔަ މީހުންގެ ތެރޭގައި އޭނާ ނުހިމެނުމެވެ.\nމުސްތަފާހުރީ އެކަމާ ޝުކުރުން ފުރިފަ އެވެ. އެނބުރި ރަށަށް އައުމަށް ފަހު އޭނާގެ ނަސޭހަތަކީ އެކަކު ވެސް އެމަގުން ނުދިއުމެވެ. އެހެނަސް އޭނާގެ ރަހުމަތްތެރިން ވެސް ފަހަރަކު މީހަކު އެމަގުން ދަމުން ގޮސް ހުސްވަނީ އެވެ. ރަނގަޅު ދިރިއުޅުމެއް ހޯދުމަށް ސައޫދީއަށް ކުރާ މަރުގެ ދަތުރަށް ހުއްޓުމެއް ނެތެވެ.\nރިޕޯޓް ދުނިޔެ ސައުދީ އަރަބިއްޔާ


Ebbasvunthakugai soikoh training center aai Radar ifthithah koffi | Mihaaru\nއެމްއޯޔޫތަކުގައި ސޮއިކޮށް ޓްރޭނިން ސެންޓަރާއި ރާޑަރު އިފްތިތާހުކޮށްފި\nއިންޑިއާގެ ބޮޑުވަޒީރު ނަރެންދުރާ މޯދީ ރާއްޖެއަށް ކުރައްވާ ދަތުރުގައި ދެގައުމުން ރަސްމީ ވާހަކަތައް ބާއްވަނީ\n08 ޖޫން 2019 - 18:58\nއިންޑިއާގެ ބޮޑުވަޒީރު ނަރެންދުރާ މޯދީ ރާއްޖެ އަށް ކުރައްވަމުން ގެންދަވާ ދަތުރުފުޅުގައި ދެ ގައުމުން ހަ އެމްއޯޔޫއެއްގައި ސޮއިކޮށްފި އެވެ.\nރައީސް އިބްރާހީމް މުހައްމަދު ސޯލިހާއި މޯދީ ރައީސް އޮފީހުގައި ބޭއްވެވި ރަސްމީ ވާހަކަފުޅުތަކަށް ފަހު ދެ ގައުމުން ސޮއިކުރި މެމަރަމް އޮފް އަންޑަސްޓޭންޑިން )އެމްއޯޔޫ( ގައި އިންޑިއާގެ ފަރާތުން ސޮއިކުރެއްވީ ރާއްޖޭގައި ހުންނަވާ އެ ގައުމުގެ ސަފީރު ސަންޖޭ ސުދިރެވެ. ރާއްޖޭގެ ފަރާތުން ސޮއިކުރެއްވީ އެއްބަސްވުން ގާއިމްކުރާ ދާއިރާއާ ގުޅުން ހުރި ދާއިރާތަކުގެ ވެރިންނެވެ.\nރާއްޖެ އާއި އިންޑިއާއާ ދެމެދު މިއަދު ސޮއިކުރި އެއް އެމްއޯޔޫއަކީ ހައިޑްރޯގްރަފީގެ ދާއިރާއިން އެއްބާރުލުން ދިނުމުގެ އެއްބަސްވުމެކެވެ. ހައިޑްރޯގްރަފީއަކީ ކަނޑުތަކާއި ކޯރުތަކާއި ކުޅިތައް ދިރާސާކޮށް ޗާޓް ކުރެހުމުގެ ދާއިރާ އެވެ. ސޮއިކުރި އެމްއޯޔޫގެ ތެރެއިން ފާހަގަކޮށްލެވޭ އަނެއް އެމްއޯޔޫއަކީ އިންޑިއާ އާއި ރާއްޖެއާ ދެމެދު ކާގޯ އަދި ޕެސެންޖާ ފެރީގެ ހިދުމަތް ފެށުމުގެ އެއްބަސްވުމެވެ. އެ އެމްއޯޔޫގައި ރާއްޖޭގެ ފަރާތުން ސޮއިކުރެއްވީ ޓްރާންސްޕޯޓް މިނިސްޓަރު އައިޝަތު ނަހުލާ އެވެ.\nކަސްޓަމްސްގެ ދާއިރާއިން އެއްބާރުލުމުގެ އެމްއޯޔޫއަކާއި ސިވިލް ސާވަންޓުން ތަމްރީނު ކުރުމުގެ އެމްއޯޔޫއަކާއި ސިއްހީ ދާއިރާއިން އެއްބާރުލުމުގެ އެމްއޯޔޫއެއްގައި ވެސް ސޮއިކުރި އެވެ.\nރާއްޖެ އާއި އިންޑިއާއާ ދެމެދު އަސްކަރީ ދާއިރާއިން ސޮއިކުރީ ސަރަހައްދުގައި ދަތުރުކުރާ ކޮމާޝަލް އުޅަނދުތަކާ ބެހޭ މައުލޫމާތު ހިއްސާކުރުމުގެ އެމްއޯޔޫއެއްގަ އެވެ. "އެގްރިމެންޓް އޮން ޝެއަރިން ވައިޓް ޝިޕިން އިންފޮމޭޝަން ބިޓްވީން އިންޑިއަން ނޭވީ އެންޑް މޯލްޑިވްސް ނެޝަނަލް ޑިފެންސް ފޯސް"ގެ ނަމުގައި ގާއިމް ކުރި އެ އެމްއޯޔޫގައި ސޮއިކުރެއްވީ ޑިފެންސް މިނިސްޓަރު މާރިޔާ އަހުމަދު ދީދީ އެވެ.\nއެމްއޯޔޫތަކުގައި ސޮއި ކުރުމަށް ފަހު މޯދީ އާއި ރައީސް ވަނީ މާފިލާފުށީގައި ގާއިމްކޮށްފައިވާ ކޮމްޕޮސިޓް ޓްރޭނިން ސެންޓަރާއި ކޯސްޓަލް ސަވައިލެންސް ރާޑާ ސިސްޓަމް އިފްތިތާހުކޮށް ދެއްވައިފަ އެވެ. އެ ކަންތައް ކުރިއަށް ގެންދެވީ ރިމޯޓް ލިންކަކުންނެވެ.\nއިންޑިއާ ރާއްޖެ-އިންޑިއާ ޑިޕްލޮމެސީ ޑިޕްލޮމެޓިކް ގުޅުން ނަރެންދުރާ މޯދީ ރައީސް އިބްރާހިމް މުހައްމަދު ސޯލިހް\n28 ކޮމެންޓް, 88 ރިއެކްޝަންސް\nރައީސް ނަސީދު ގެ ވެރިކަމުގަވެސް މަދަ ބައިވަރު އެމްއޯޔޫ ތަކުގަ ސޮއި ކުރި! އެކަމު ހިއެއް ނުވާ މާ ބޮޑު ކަމެއް ވީ ހެނެއް! އެމް އޯ ޔޫ އަކީ އެމް އޯ ޔޫ ދޯ! އެއްވެސް ކަމެއް އަނެއްހެން ކޮށްދޭކަށެއް ނުޖެހޭނެ އެމްއޯޔޫ އަކުންނެއް! އޯކޭ އެންނު!\nރާއްޖޭގެ ސިއްހީ ދާއިރާ ކުރި ނާރުވާނެ އިންޑިއާއިން. އެއީ އެމީހުނަށް ވިޔަފާރީގެ ގޮތުން ލިބޭ ބޮޑު ގެއްލުމެއް. އައިޖީއެމްއެޗް އަށް ކުރިއެރުން އަންނަން ފެސީ ޒަމާނުއްސުރެ ހަރުލާފަ ތިބި އިންޑިއާ ޕާޓީތައް ބޭރު ކުރުމުން. މިއަދު އެއްކަލަ މީހުން އައިޖީއެމްއެޗް ޑޮކްޓަރުންނަށް ގޮންޖަހާފަ އެބަ ބުނޭ އަނެއްކާ މިވަންނަނީއޭ. މިސާލު، އައިޖީއެމްއެޗް ލެބޯޓަރީއަށް އައި ކުރިއެރުން އިންޑީއާ ޕާޓީތައް ބޭރުކުރުމުން. މިއަދު ޑރން ތިބީ ބިރުން އެމީހުން އަތްގަދަ ކޮށްފާނެތީ\nހުވާކޮށްފަމިބުނަނީ ތިޔަ އެގްރިމެންޓްތަކުން ހުރިހާ ފައިދާއެއްއޮތީ އިންޑިއާއަށް. ތިޔައީ މަކަރުވެރި އޮޅުވާލުން ބޮޑު އެއްބަސްވުންތަކެއް. އިޚްލާސްތެރިކަމާއެކު އެހީދޭނީ ޖަޕާންމީހުން ދޭހޮތަށް. އަސާސީ ކަންކަން ފުރިހަމަކުރަން. މިވީގޮތުން އައިޖީއެމްއެޗް ވެސް އިތުރަށް ކުރިއެއްނާރާނެ. ހަމަޖެހޭނީ ފަރުހޯދަން އިންޑިޔާއަށްދާން.\nއިންޑިއާ އިން މިއަދު ސޮއި ކުރި އެމްއޯޔޫ ތަކަކީ އެއީ ކަނޑުގައި އަޅާލާ ރޮނގު ތަކެއް ދޯ ތިޔާއީ އާ ކަމެއް ނޫނޭ އިނގޭތޭ...\nއިންޑިއާ އިން މިއަދު ތިޔާ ސޮއި ކުރި އެމްއޯޔޫ ތަކުން އިންޑިއާ އިން ރާއްޖެ އަށް ދޭ އެހީ އަށް ވުރެން ބޮޑު އެއްޗެއް މޯދީގެ މިއަދުގެ ދަތުރަށް ހުންނާނީ ސަރުކާރުގެ ބަޖެޓުން ޓެކްސް ޕޭޔަރ މަނީން ޚަރަދު ކޮށްފައޭ ދެން ތަމެން ރާއްޖެ އަށް އައުމުން ދިވެހި ރައްޔިތުންނަށް ވާ ފައިދާ އެއް މަމެން ހޯދާ ހޯދާ ނުފެނެއޭ އިނގޭތޭ ނުފެނެއޭ ނުފެނެއޭ...\nފޭކު ސަރުކާރެ އަޑި ނުބައި ބައިގަޑެ.\nޒުވާނުން ތެދުވާން ޖެހޭ މި ޤައުމުގެ މިނިވަންކަމަ.\nރާއްޖެއަ އިންޑިޔާސިފައިން ގެނައީ ނަޝީދު ދިވެހިންނަ އޯޅުވާލައިގެން.\nބާނުމަކީ ރައްޖެ އަޅުވެތި ކުރުން. އިބޫއަކީ މަކަރުވެރި މީހެއްކަން ވަރައްސާފު.\nދަރަނިވެރި ކުރާކަށްނޫން ހަންފަތުރަން އެގޮތަކަށްނު ހެލިކޮޕްޓަރވެސް ދިނީ އެ ބަލަހައްޓަން ސިފައިންގެ 60 މީހުން މިތަނަށް އަތްގަދަ ކުރަން ބޭނުންވަނީ އައްޑޫގަ ކައްދޫގަ ހަނިމާދޫގަ އަދި ހޯރަފުށީގަވެސް ތިޔަ ގެރިބައިގނޑު ބައިތިއްބާނެ


Manma Eve. Aharennah Thihen Nuhadhaasheve. - Vaguthu\nމިއީ މުޅި ދުނިޔޭގައިވެސް ދިމާވެފައިވާ ވަރަށް ހިތާމަވެރި މައްސަލަ އެކެވެ. މި ރާއްޖޭގައިވެސް މިފަދަ ކަންކަން ވަނީ އާންމުވެފަ އެވެ.\nނޯޓް: މިލޔުމަކީ އެބޯޓު ކުރުމާއި ދެކޮޅަށް އާންމުން ހޭލުންތެރިކުރުމުގެ ބޭނުމުގައި ލިޔާ ލިޔުމެކެވެ. މި ލިޔުން ލިިޔެފައިވާނީ އެބޯޓު ކުރެވޭ ކުއްޖާގެ އިހުސާސްތަކުގެ މައްޗަށް ބިނާކޮށްގެންނެވެ.\nމަންމާ އެވެ. އަހަރެންގެ އެއްވެސް ކުށެއް ނެތެވެ. މަންމަ އަހަރެން ހޯދީ އަހަރެން ބުނެގެނެއްވެސް ނޫނެވެ. މަންމަ އަމިއްލަޔަށެވެ. އެހެން ކަމުން މަންމަ އަހަންނަށް ތިފަދަ ބޮޑު އަނިޔާއެއް ތިދޭން ވިސްނަނީ ކީއްވެގެން ހެއްޔެވެ؟\nމަންމާ އެވެ. އަހަރެން ވަރަށް ބިރުގަނެ އެވެ. އަހަންނަށް ވަރަށް ތަދުވާނެ އެވެ. އަހަރެންގެ މަހާއި ކައްޓާއި ވަކި ކުރަން ބަޔަކާ ހަވާލު ތިކުރަނީ އަހަންނަށް ކުރެވުނު ކުށަކީ ކޮބައިކަންވެސް ބުނެ ނުދީ އެވެ.\nކުށް ކުރެވުނީ އަހަންނަކަށް ނޫނެވެ. ކުށް ކުރެވުނީވެސް ލޯބިވާ މަންމަ އަށެވެ. އެހެން ކަމުން މަންމަ އަހަންނަށް އަދަބު ދެނީ ކީއްވެގެން ކަމެއް އަހަރެންގެ މިކުޑަކުޑަ ސިކުނޑި އަކަށް ނުވިސްނުނެވެ.\nމަންމަ ދެރަނުވޭ ހެއްޔެވެ. މަންމަގެ ހިތުގައި ރަހުމުގެ ކަންފުޅެއްވެސް ނެތީ ހެއްޔެވެ؟ މީހުން ބުނެ އުޅެ އެވެ. ދަރިއަކަށް ގެއްލުމެއް ވާތަން ބަލާކަށް މައިމީޙާގެ ލަނގޮޑި އަކަށް ކެތް ނުވާނެ ކަމަށެވެ. އެކަމަކު މި ކުޑަ ކުޑަ މަޚްލޫގަށް މިފަދަ ބޮޑު އަޒާބެއް ދޭއިރު މަންމަގެ ތި ލަނގޮޑި އަށް ކެތްވަނީ ކިހިނަކުން ހެއްޔެވެ؟\nވަކި ޖިންސަކަށް ނުވަތަ މަންމަ އަހަރެން ހޯދަން ތައްޔާރުނުވުމަކީ އަހަރެން މަރާލަންޖެހޭ ވަރުގެ ކަމެއް ނޫނެވެ. އެއީ އަހަރެންގެ ކުށެއް ނޫންކަން ހުދު މަންމައަށް ވެސް ވިސްނޭ ނޫން ހެއްޔެވެ. މަންމާއެވެ. މަންމަ އަށް އަހަންނާ ހެދި އުދަނގޫވީ އަހަރެން ކީއްކޮއްގެންތޯ އެވެ. އެއްވެސް ކުށެއް ގައިމު ނުކުރަމެވެ.\nލޯބިވާ މަންމާ އެވެ. މަންމަ އަހަރެން ތިމަރާލީ އެއްވެސް ކުށެއް ނެތި އެވެ. އެކަމާ އެވަގުތު އަހަރެން ރުއި ކަމުގައިވީނަމަވެސް އަހަރެން މިއަދު މިހުރީ ވަރަށްވެސް ހިތްހަމަ ޖެހިގެންނެވެ. އެއްވެސް އިންސާނަކަށް އަހަންނަށް ގެއްލުމެއް ނުދެވޭނެ ކަމުގެ ޔަގީން ކަން އަހަންނަށް އެބަ އޮތެވެ.\nމަންމާ އެވެ. ދެރަނުވާށެވެ. މިއަދު އަހަރެން މިހުރީ ގަދަ ކީރިތި ވަންތަ މާތް ﷲގެ ހަޒްރަތުގަ އެވެ. ވަރަށް ރައްކާތެރި ކަމާއެކު އެކަލާނގެ މަލާއިކަތުންގެ އަރިހުގަ އެވެ. މަންމަ އަށް އަބަދުވެސް ހެޔޮ ދުއާ ކުރަމެވެ. މަންމަ އަށް ޝަފާއަތް ދެއްވާތޯ މާތް ﷲގެ ހަޒްރަތުގައި ދަންނަވާނަމެވެ.\nމަންމާއެވެ. މަންމަ ދެކެ އަދިވެސް އަހަރެން ނިހާޔަތަށް ލޯބި ވަމެވެ. މަންމަގެ ބަނޑުގައިވި މަދު ދުވަސްކޮޅު ތެރޭގައި ނަމަވެސް ލޯބިން ފިރުމާލި ހަމައެކަނި މީހަކީވެސް ތީއެވެ. މީރުކޮށް ކާންދިން މީޙަކީވެސް ތިޔަ ލޯބިވާ މަންމަ އެވެ. މަންމާ އެވެ. އަހަންނަށް ކުޑަ ކުށެއް ކުރެވިފައި ވީނަމަވެސް އަހަންނަށް މާފްކޮށްދޭށެވެ. މަހުޝަރު ދުވަހުން މަންމަ އާޢި ބައްދަލްވާނެ ކަމަށް އުންމީދު ކުރަމެވެ."\nމިއީ ވަރަށް ގިނައިން ހިނގާ ހާދިސާތަކެކެވެ. މި ފަދަ ކަންކަން ގިނައިން ވަނީ ކުއްޖާ ވަކި ޖިންސަކަށް ވީތީ އެވެ. ނުވަތަ މީހަކާ ނީނދެ ނަހަލާލަށް ބަލިވެ އިނުމުންނެވެ. ނުވަތަ ދަރިޔަކު ބޭނުން ނުވެ ހުއްޓާ ދަރިއެއް ލިބުމުންނެވެ. ނަމަވެސް މިއީ ބޮޑުވެގެންވާ ފާފަ އެކެވެ. އެއްވެސް ކުއްޖަކީ އޮޅުމަކުން ލިބޭނެ ކުއްޖެއް ނޫނެވެ. ވަކި ޖިންސަކަށް އެކުއްޖާ ވުމަކީ އެކުއްޖެއްގެ ކުށެއް ނޫނެވެ. އެއީ އެބަޔަކު އަމިއްލަޔަށް ކުރާ ކަމެއްވެސް ނޫނެވެ. މިއީ މާތް ﷲ ދެއްވާފައިވާ ރިޒްގެކެވެ. އެހެންކަމުން އެއަށް ބަދަލު ގެނެވޭނެ އިންސާނެއް ނެތެވެ.\nއިލްމުވެރިން ވިދާޅުވާ ގޮތުގައި ދަރިން އެބޯޓު ކުރެވޭނީ ވަކި ހާލަތްތަކެއް މެދުވެރިވެގެންނެވެ. އެއީ ބޮޑު ބައްޔެއްގެ ސަބަބުން މައިމީހާގެ ފުރާނައަށް ގެއްލުމެއް ވެދާނެ ކަމަށް ޑޮކްޓަރުން ލަފާ ދިނުމުން، ބަނޑަށް ހަތަރު މަސް ވުމުގެ ކުރިންނެވެ.\nއޮކްޓޯބަރ 26, 2019 11:51\nދަރިފުޅާ އެވެ. މަންމަ އަށް ތިހެން ނުހަދާށެވެ. މަންމަގެ އޮތީ ކޮން ކުށެެއް ހެއްޔެވެ. މަންމަ ދަރިފުޅު ނިކަމެތި ވީ ދުވަހު ދަރިފުޅު އަމިއްލަ ފައި މައްޗަށް ތެދުވެ ހިނގެންދެން މަންމަގެ ނިންޖާ އަރާމު ނަގާލާ ދަރިފުޅު ބަލާ ބޮޑު ކުރީމެވެ. ފަހެ މަންމަ ކުއްވެރިވީ މިކަމުގައި ހެއްޔެވެ.\nއޮކްޓޯބަރ 26, 2019 11:53\nއެހާލަތްތަކުގަ ބަނޑުގަ އޮތް ދަރިފުޅު އޮންނީނީ ހައްޕު ކިޔައިގެންނެވެ މަންމާއޯ ކިޔާ ނުގޮވާނެއެވެ.\nކޮންމެ ކުއްޖަކީވެސް ބޭނުންވެގެން ހޯދާކުއްޖަކަށް ހަދަާށެވެ ހަމައެކަނި ޖަޒްބާތު ހިހުޫ ކޮށްލަން އުޅޭނަމަ ބޭސްފިހާރަ ތަކުން ލެދަރު ގަނެބަލާށެވެ ތިމާ ހިންގާ ޖަރީ މާތަކަށް މައުސޫމް ތުއްތު ކުދިން ގުރުބާން ނުކުރާށެވެ


ރައީސް ޔާމީން ވިދާޅުވި "މިނިކާ ބާޒު" ތަކަކީ ކޮބާ؟\nއެޑިޓަރު 29 ނޮވެމްބަރު 2019 19:12\nޤާސިމް އިބްރާހިމް އަދި ނާޒިމް. ފޮޓޯ:ސަން\nމިވަގުތު އިދިކޮޅު ލީޑަރެއްގެ ގޮތުގައި ހުންނެވި ހަމައެކަނި ބުރަދަންހުރި ލީޑަރަކީ ރައީސް ޔާމީނެވެ. އިއްޔެ އެމަނިކުފާނުގެ މައްޗަށް މަނީ ލޯންޑަރިންގެ ދަޢުވާ ކްރިމިނަލް ކޯޓުގައި ސާބިތުވެ،5އަހަރުދުވަހުގެ ޖަލު ޙުކުމެއް އިއްވާފައިވެއެވެ. އިދިކޮޅު ޕީޕީއެމް އަދި ޕީއެންސީ ކޯލިޝަނަކީ ގިނަ ރައްޔިތުންތަކެއްގެ ތާއީދު އޮތް ކޯލިޝަނެކެވެ. އެކަން އެކޯލިޝަނުން އެންމެ ފަހުން ކާނިވަލުގައި ބޭއްވި އެއްވުމުގައި ދައްކާފައިވެއެވެ. ރައީސް ޔާމީނު މިނިވަންކަންމަތީ ހުންނެވިނަމަވެސް އެމަނިކުފާނު ޖަލުގެ ތޭރިތަކުގެ ފުރަގަހުގައި ހުރަގޭގައި ހުންނެވިނަމަވެސް ޕީޕީއެމް/ޕީއެންސީގެ ޢާންމު މެންބަރުންގެ ލޯތްބާއި އިތުބާރު އޮތީ އެމަނިކުފާނަށެވެ.\nއެމަނިކުފާނުގެ ޝަރީޢަތުގެ ޙުކުމް އިއްވުމަށް ތާވަލުކުރެވިފައި އޮތް ދުވަހުގެ ކުރީ ރޭ އެމަނިކުފާނަށް ތާއީދުކުރާ ރައްޔިތުންނާ މުޚާޠަބުކުރައްވައި ދެއްކެވި ވާހަކަފުޅުގައި އެމަނިކުފާނު ޖަލަށް ވަޑައިގަންނަވަން ޖެހިވަޑައިގެންފިނަމަ، ޕީޕީއެމް އަދި ޕީއެންސީގެ ޤިޔާދަތާ ހަވާލުވުމުގެ ޝައުޤުވެރިކަން ބައެއްގެ ކިބައިގައި ހުރި ކަމާއި، އެމަނިކުފާނު ޖަލަށް ވަޑައިގަންނަވާނެ ވަގުތެއްގެ އިންތިޒާރުގައި ބަޔަކު ތިބިކަން ދޭހަވާ މޭރުމަކުން ވާހަކަފުޅުދައްކަވައި، އެފަދަ ފަރާތްތަކާ މެދު ސަމާލުވުމަށް އެދިވަޑައިގެންފައިވެއެވެ.\nނޮވެމްބަރު 27 ވަނަ ދުވަހުގެ ރޭ ޕީޕީއެމް އޮފީސް ކުރިމަތީގައި، އެމަނިކުފާނަށް ތާއީދުކުރާ ރައްޔިތުންނާ މުޚާޠަބުކުރައްވައި ވާހަކަދައްކަވަމުން ވިދާޅުވެފައިވަނީ، އެމަނިކުފާނު ޖަލަށްލާނަމަ އެޖަލަށްލަނީ އެމަނިކުފާނު ނޫން ކަމުގައެވެ. ނަމަވެސް ދީނާއި ޤައުމުގެ ޙައްޤުގައި ކުރައްވަމުން ގެންދަވާ މަސައްކަތްޕުޅު ކަމުގައި ވިދާޅުވިއެވެ. އަދި އެމަނިކުފާނަށް ހިތާމަވެރި ގޮތެއް މެދުވެރިވެއްޖެނަމަ، އަދި ޖަލަށް ވަޑައިގަންނަވަން ޖެހިވަޑައިގެންފިނަމަ، އެމަނިކުފާނުގެ ޕާޓީގެ މައްޗަށް މިނިކާ ބާޒުތަކެއް ސަވާރުވިޔަނުދެއްވުމަށް ޕާޓީގެ ޢާންމު މެންބަރުންނަށް އިލްތިމާސްކުރެއްވިއެވެ.\nމިހިސާބުން އުފެދޭ ސުވާލަކީ އެމަނިކުފާނުގެ ޕާޓީގެ މައްޗަށް ސަވާރުވިޔަނުދޭން އެވިދާޅުވި މިނިކާ ބާޒުތަކަކީ ކޮބައިތޯ ކުރެވޭ ސުވާލެވެ. ސުވާލުގެ ޖަވާބުގައި ބަލައިލަންޖެހެނީ އެމަނިކުފާނުގެ ސިޔާސީ ވާދަވެރިންގެ ތެރެއިން އެމަނިކުފާނު ޖަލަށް ވަޑައިގަތުމުން އެކަމުން އެންމެ ބޮޑު މަންފާއެއް ޙާޞިލުކުރުމުގެ ނިޔަތާއި ގަސްތު އޮތީ ކޮންބައެއްގެ ކިބައިގައިތޯއެވެ. މިނިކާ ބާޒަކީ އޭގެ ޝިކާރަ އަމިއްލައަށް މަރާ ދޫންޏެއް ނޫނެވެ. އެޝިކާރަ މަރުވަންދެން ދުރުގައި މަޑުކޮށްލައިގެން ތިބުމަށްފަހު އައިސް އެޝިކާރައިގެ މުޅަމަސް ވީދައި ކުދިކޮށް ކާ ދޫންޏެކެވެ. ރައީސް ޔާމީނު ނެތުމުން ޕީޕީއެމް ޕީއެންސީގެ ޙަރަކާތްތަކަށް ހީނަރުކަމެއް އައުމަށް އުންމީދުކުރައްވާ ފަރާތްތަކަކީ ކޮބައި ހެއްޔެވެ؟\nދިވެހިރާއްޖޭގެ ސިޔާސީ މަސްރަހުގައި "ކިންގ މޭކަރ" ނުވަތަ ވެރިން އުފައްދަވަނީ ތިމަންނާ ކަމުގައި ދެކެވަޑައިގަންނަވާ ބޭފުޅަކީ ޤާސިމެވެ. އެމަނިކުފާނަކީ އެމަނިކުފާނާ ނުލައި އެއްވެސް ފަރާތަކަށް ރައީސުލް ޖުމްހޫރިއްޔާގެ މަޤާމަށް ވަޑައިނުގެންނެވޭނެ ކަމުގައި ދެކެވަޑައިގަންނަވާ ބޭފުޅެކެވެ. އަދި ޤާސިމަކީ ވެރިކަމުގެ އުންމީދާއި ހުވަފެން އެބޭފުޅެއް ހިތްޕުޅުގައި އިންތިހާއަށް އޮތް ބޭފުޅެެކެވެ. 2008ވަނަ އަހަރުގެ ރިޔާސީ އިންތިޚާބާއި 2013ވަނަ އަހަރުގެ ރިޔާސީ އިންތިޚާބުގައި ވާދަކުރައްވައި ނާކާމިޔާބުވެވަޑައިގަތުމުންވެސް ޖުމްހޫރީޕާޓީގެ ޤިޔާދަތު ދެވަނަ މީހަކަށް ދެއްވައި، ޒުވާން ތަޢުލީމީ ލީޑަރުންނަށް މަގުކޮށައިދެއްވުމުގެ ވިސްނުމުގެ އަސަރެއްވެސް އެމަނިކުފާނުގެ ކިބައަކުން ނުފެނެއެވެ. ބައެއް ސިޔާސީ މުޙައްލިލުން ވިދާޅުވާ ގޮތުގައި އެމަނިކުފާނު މިހާރުވެސް ވިސްނަވަމުން ގެންދަވަނީ އަންނަ ރިޔާސީ އިންތިޚާބު ކާމިޔާބުކުރެއްވޭނެ ގޮތަކަށް ކުޅިބައި އަތުރައިލެއްވުމަށެވެ.\nދިޔަރެސްއާއި ވާހަކަދެއްކެވި ޤާސިމްގެ ސިޔާސީ ވިސްނުންފުޅާއި ކަންކަން ރާއްވަވާ ގޮތް އެނގިވަޑައިގަންނަވާ ބޭފުޅަކު ވިދާޅުވި ގޮތުގައި ޤާސިމްގެ ވިސްނުންފުޅުހުރީ ރައީސް ޔާމީން ސިޔާސީ މައިދާނުން އެކަހެރިކުރައްވައި، އަދި އެމަނިކުފާނުގެ ވަށައިގެން ބިނާވެފައިވާ ކޯލިޝަން ނިކަމެތިކޮށްލައްވައި، އެހީނަރުކަމުގެ ފައިދާ ނެންގެވުމަށެވެ. އެގޮތުން 2023ވަނަ އަހަރުގެ އިންތިޚާބުގައި ރައީސް ޔާމީނު ސިޔާސީ ދާއިރާގައި ނެތްނަމަ، އަދި ރިޔާސީ އިންތިޚާބުގެ ވޯޓުކަރުދާހުގައި އެމަނިކުފާނުގެ ނަންފުޅު ނެތްނަމަ، ޤާސިމަކީ އިދިކޮޅުގެ އެންމެ ބުރަދަންހުރި ކެނޑިޑޭޓުގެ ގޮތުގައި ނުކުމެވަޑައިގެންނެވޭނެ ކަމުގައި އެމަނިކުފާނު ވިސްނަވާކަމުގައިވެސް ދިޔަރެސްއަށް މަޢުލޫމާތުދެއްވި ބޭފުޅާ ވިދާޅުވިއެވެ.\nއޭގެ އިތުރަށް ރައީސް ޔާމީނު ނެތުމުން އެމެދުވެރިވާ މަޖުބޫރީ ޙާލަތުން ރިޔާސީ ކެނޑިޑޭޓެއްގެ ގޮތުގައި ޕީޕީއެމްއިން ކުރިމަތިލައްވާ ފަރާތަކަށް އެއިންތިޚާބުގައި ލިބިވަޑައިގަންނަވާނީ ތިންވަނަ ކަމުގައިވެސް ޤާސިމް އަރިހުގައި އުޅުއްވާ ބޭފުޅުން އެމަނިކުފާނަށް މަޝްވަރާ އަރުވާފައިވާ ކަމުގައިވެސްވެއެވެ. އެޙާލަތުގައި ޕީޕީއެމްއިން އެމްޑީޕީގެ ފަހަތަށް އެރުމުގެ ބަދަލުގައި ޤާސިމްގެ ފަހަތްޕުޅަށް އަރާނެ ކަމުގައިވެސް މިދެންނެވުނު ބޭފުޅުން ލަފާއަރުވާ ކަމުގައިވެއެވެ.\nއިދިކޮޅު ޕީޕީއެމް އަދި ޕީއެންސީގެ ބައެއް އިސްވެރިންނާއި އެކްޓިވިސްޓުން ތުހުމަތުކުރާ ގޮތުގައި މިއަހަރު ކުރީ ކޮޅުގައި ރައީސް ޔާމީން ހައްޔަރުކުރުމުގައިވެސް ޤާސިމްގެ ނުފޫޒެއް އޮތް ކަމުގައި، އަދި ޔާމީނުގެ ހައްޔަރު އަމުރު އިސްތިއުނާފުކުރުމުން ހައިކޯޓުގައި އަޑުއެހުމެއް ޝެޑިއުލުކޮށް، އެއަޑުއެހުން ނުބާއްވަން ނިންމީވެސް ޤާސިމްގެ ނުފޫޒުގައެވެ. މިވާހަކަތައް އެދުވަސްވަރު ޕީޕީއެމްގެ ހަރަކާތްތެރިން މީސްމީޑިޔާގައި ވަރަށް ގަދަޔަށް ދައްކާފައިވެއެވެ.\nމިކަންކަން މިހެން އޮއްވައިމެ ޕީޕީއެމް ޕީއެންސީއާއި ޖުމްހޫރީ ޕާޓީގެ މެދުގައި މަޖިލިސް އިންތިޚާބަށް ކޯލިޝަނެއް އުފެއްދިއެވެ. އަދި ޕީޕީއެމްއިން ވާދަކުރަން ނިންމައި، އެޕާޓީގެ ނުފޫޒުހުރި ވަރުގަދަ ފަރާތްތަކަށް ދީފައި ހުރި ޓިކެޓުތައް އަނބުރައި ގެނައުމަށް މަޖުބޫރުކުރުވިއެވެ. ރައީސް ޔާމީނު ހުންނެވީ ޖަލުގައެވެ. އެދުވަސްވަރު ޤާސިމަކީ ޔާމީނަށް ހެޔޮ އެދިވަޑައިގަންނަވާ ބޭފުޅެއްކަމުގެ ޞޫރަދެއްކެވިއެވެ. އަލްޙާން ފަހުމީގެ މަޖިލިސް ކެމްޕެއިން ބައްދަލުުވުމެއްގައި ރައީސް ޔާމީން ދޫކޮށްލެއްވުމަށް ޤާސިމް ގޮވައިލެއްވިއެވެ.\nއިއްޔެއަށް ރައީސް ޔާމީނުގެ ޝަރީޢަތުގެ ޙުކުމް އިއްވުން ތާވަލުކުރުމާއެކު، ޕީޕީއެމްގެ މެންބަރުންނަށް ގުޅައި ޖުމްހޫރީ ޕާޓީގެ އިސް ފަރާތްތަކުން ރައީސް ޔާމީނު ސަލާމަތްކުރެއްވޭނެ ހަމައެކަނި ބޭފުޅަކީ ޤާސިމް ކަމުގައި ބުނެ ވާހަކަދައްކާފައިވާ ކަމުގައި ޕީޕީއެމްގެ ބައެއް އެކްޓިވިސްޓުން މީސްމީޑިޔާގައި ބުނެފައިވެއެވެ. މިކަންކަމުން އެނގެނީ ޕީޕީއެމް އަދި ޕީއެންސީގެ ގިނަ މެންބަރުން ޖުމްހޫރީ ޕާޓީއަށް ގެންދިއުމާއި، ޤާސިމަށް އެމީހުންގެ ތާއީދު އަނބުރައިލުމަށް ރައީސް ޔާމީން ޖަލުގައި ހުންނެވި ހުންނެވުން ބޭނުންކުރައްވަން ޤާސިމުގެ ވިސްނުންފުޅު ގެންގުޅުއްވާކަމެވެ.\nކާނަލް ރިޓަޔާޑް މުޙައްމަދު ނާޒިމް\nޑިފެންސް މިނިސްޓަރުގެ މަޤާމުގައި ނާޒިމު ހުންނަވަނިކޮށް އެމަނިކުފާނުގެ ގެކޮޅަށް ފުލުހުންވަދެ ހިންގި ހަރަކާތާ ގުޅިގެން އެމަޤާމުން އިސްތިއުފާދެއްވުމަށްފަހު ނާޒިމް ދެއްކެވި ވާހަކަފުޅުތައް މިއަދު ބަލާލުން މުހިއްމެވެ. އެދުވަހު ހުންނެވި މަޤާމަށްވުރެ މަތީ މަޤާމަކަށް ވަޑައިގަތުމުގެ ވިސްނުންފުޅު ގެންގުޅުއްވާ ކަމުގެ ވާހަކަ ވިދާޅުވިއެވެ. ނާޒިމާއި އަދީބު އެކީގައި އާާތާރ ބްރަދާސްއާ ބައްދަލުކުރައްވައި، ދެބޭފުޅުން އެކީގައި ވަރަށް އެކުވެރިކޮށް އުޅުއްވުމަށްފަހު، ދެހަތުރުންނަށް ބަދަލުވީވެސް ވެރިކަމާއި ބާރު އެއްކުރެއްވުމާއި ހޯއްދެވުމުގައި ދެބޭފުޅުންގެ މެދުގައި އޮތް ވާދަވެރިކަމެއްގެ ސަބަބުން ކަމުގައި އެދުވަސްވަރު ވާހަކަ ފެތުރުނެވެ. އެވާހަކަތައް އެއިރު ކެބިނެޓުގައި އުޅުއްވި ބައެއް ވަޒީރުން ޔަޤީންކޮށްދެއްވާފައިވެސްވެއެވެ.\nނާޒިމް ޖުމްހޫރީ ޕާޓީގައި ހުންނެވިނަމަވެސް އެޕާޓީގެ ލީޑަރޝިޕަކީ ލިބިވަޑައިގަންނަވާނެ ކަމެއް ނޫންކަން ވަރަށް ސާފުކޮށް ނާޒިމަށްވެސް އެނގިވަޑައިގަންނަވާނެއެވެ. ދާދި އިހަކަށްދުވަހު ޤާސިމްގެ ސިޔާސީ މުސްތަޝާރުގެ މަޤާމުން ނާޒިމު އިސްތިއުފާދެއްވައި ޕާޓީގެ ހަރަކާތްތަކުގައި އުޅުއްވާ މިންވަރު އިހުނަށްވުރެ މަދުވެސް ކުރައްވައިފިއެވެ. ފެންނަ ފެނުމުގައި ނާޒިމުގެ މިސްރާބުވެސް ހުރީ ވެރިކަމާ ދިމާލަށް ވަޑައިގެންނެވުމަށެވެ. ނާޒިމްގެ ސިޔާސީ އޮނޑީގެ ރިޔަލުގައި އަޅުވާނެ ހައްސަވަޔަކީ ރައީސް ޔާމީނުގެ ޤިޔާދަތުން މަހުރޫމުވެފައި އޮންނަ އިދިކޮޅު ކޯލިޝަން ކަމުގައިވެދާނެ ހެއްޔެވެ؟ މިއީ ވިސްނައިލުން މުހިއްމު ސުވާލެކެވެ.\nޕީޕީއެމްގައި މިހާރު ތިއްބެވި ޒުވާން ބައެއް ލީޑަރުން ތުހުމަތުކުރައްވާ ގޮތުގައި ނާޒިމް ބޭނުންފުޅުވަނީ ޕީޕީއެމްގެ ލީޑަރޝިޕް އެމަނިކުފާނުގެ އަތްޕުޅަށް ކަހައިލެއްވުމެވެ. ނާޒިމްގެ ތަނަވަސްކަން ބޭނުންކުރައްވައިގެން އެކަންކުރައްވަން ބައެއް ފިޔަވަޅުތައް ތަރުތީބުކޮށްފައިވާ ކަމުގައިވެސް އެބޭފުޅުން ތުހުމަތުކުރައްވައެވެ. ނާޒިމު ޖެއްސެވި ހިސާބުގައި ރައީސް ޔާމީނު ނެތި ޕީޕީއެމް އަދި ޕީއެންސީ ހީނަރުވެ ވިއްސިވިހާލިވެގެން ހިނގައިދާނެއެވެ. މަޖިލިސް އިންތިޚާބުގެ ދުވަސްވަރު ރައީސް ޔާމީން ނޫޅުއްވާތީ ޕީޕީއެމްގެ ކެމްޕެއިނުގައި ޖޯޝެއް ނެތިފައި، އެކުލެވުންތެރިކަމެއް ނެތުމަކީ ނާޒިމުގެ ރޭއްވެވުން ކާމިޔާބުވާނެ ކަމުގެ ހެކީގެ ގޮތުގައި ނާޒިމް ނަންގަވާ ނުކުތާއެއް ކަމުގައި ދިޔަރެސްއަށް މަޢުލޫމާތުދެއްވި ބޭފުޅަކު ވިދާޅުވިއެވެ.\nއެފަދަ ހީނަރުވުމެއްގެ ތެރޭގައި ޕީޕީއެމްގައި ޤިޔާދީ ހުސްކަމެއް ނުވަތަ "ލީޑަރޝިޕް ވެކިއުމެއް" އުފެދުމަކީ ނާޒިމު އެދިވަޑައިގަންނަވާ ގޮތް ކަމުގައި ޕީޕީއެމްގެ ބައެއް އެކްޓިވިސްޓުން މަޢުލޫމާތުދީފައިވެއެވެ. އަދި އެހުސްކަމުގެ ބޭނުން ހިއްޕަވައި ޕާޓީގެ ލީޑަރުކަމަށް ވަޑައިގެން ރިޔާސީ އިންތިޚާބުގެ ޓިކެޓު ކަށަވަރުކުރެއްވުމަކީ އެމަނިކުފާނުގެ އުންމީދު ކަމުގައިވެސް އެފަރާތްތަކުން ތުހުމަތުކުރެއެވެ. އެގޮތުން އެކަމަށްޓަކައި ރައީސް ޔާމީނުގެ ޝަރީޢަތް ފެށުމާއެކު، ޕީޕީއެމްގެ އެކްޓިވިސްޓުންނާއި އިސް ސަފުގައި ތިއްބެވި ބައެއް ބޭފުޅުންނަށް ފައިސާދޭން ހުށަހަޅުއްވާފައިވާ ކަމުގައި ޕީޕީއެމްގެ ބައެއް އެކްޓިވިސްޓުން މަޢުލޫމާތުދެއެވެ.\nއޭގެ އިތުރަށް ރައީސް ޔާމީނުގެ ފައިސާތައް ގަނޑުކޮށްފައި ހުރުމާއި ޕީޕީއެމްއަށް ދައުލަތުން ލިބުނު ފައިސާގެ ބޮޑު ބައެއް ދަރަނި އަދާކުރުމަށް ހޭދަކުރަންޖެހުމުގެ ސަބަބުން، ޕީޕީއެމްގެ މާލީ ޙާލަތު އޮތީ ހީނަރުވެފައެވެ. ވަރަށް ދަތި ފައްތަރެއްގައެވެ. ނާޒިމުގެ އަތްޕުޅުގައި ފައިސާ އެބަހުރި ކަމުގެ މަޢުލޫމާތު ދިޔަރެސްއަށް ލިބިފައިވެއެވެ. ޕާޓީއެއް އަދި ސިޔާސީ ހަރަކާތެއް ހިންގުމުގައި ފައިސާގެ ދައުރު ބޮޑެވެ. އެހެންކަމުން އެމާލީ ތަނަވަސްކަން ބޭނުންކުރައްވައިގެން ޕާޓީގެ މަތީ ފަނޑިއަށް ވަޑައިގެންނެވުމަކީ އެމަނިކުފާނުގެ ރޭއްވެވުން ކަމުގައި ވެދާނެ ކަމުގައިވެސް ޕާޓީގެ ބައެއް އެކްޓިވިސްޓުން ދެކެއެވެ.\nރައީސް ޔާމީނު ނެތުމުން ޕީޕީއެމް/ޕީއެންސީ ވިއްސިވިހާލިވާނެ؟\nސިޔާސީ މަސްރަހަކީ ވަރަށް ގިނަ ގޮތްގޮތަށް ބަދަލުވަމުން އަންނާނެ މަސްރަހެކެވެ. އަދި މިރިޔާސީ ދައުރުގައި ބާކީ4އަހަރު އެބަ އޮތެވެ. މިކުޅިބައި އެތުރިފައި އޮތް ގޮތަށް ބޮޑެތި ބަދަލުތައް އައުން އެކަށީގެންވެއެވެ. ރައީސް ޔާމީނު މިވަގުތު ހުންނެވީ ޖަލުގައެވެ. ބަންދުގައެވެ. ނަމަވެސް އެމަނިކުފާނުގެ ޣައިރު ޙާޟިރުގައި ޕީޕީއެމްއަކީ ވަލުބާޒުތަކެއް ހިތުހުރި ގޮތަކަށް ނޮޅައި ކާން އޮތް މުޅަމަސްގަނޑަކަށް ވެދާނެ ހެއްޔެވެ؟ ރައީސް ޔާމީނު ނެތުމުން އެޕާޓީގައި ވިންދެއް ދިރުމެއް ނުހުންނާނެ ހެއްޔެވެ؟\nއެސުވާލުގެ ޖަވާބުގައި އެޕާޓީގެ އެކްޓިވިސްޓުން އިޝާރާތްކުރަނީ ޕާޓީގެ އިސްސަފުގައި ތިއްބެވި ޒުވާން ލީޑަރުންނަށެވެ. ޕީޕީއެމްގެ ނައިބުރައީސް އަދި ނައިފަރު ދާއިރާގެ މެންބަރު އަޙްމަދު ޝިޔާމެވެ. އަދި ކުރީގެ ރައީސުލްޖުމްހޫރިއްޔާ ރައީސް މައުމޫނުގެ ހަނގު ދަރިކަލުން އަދި ރައީސް ޔާމީނަށް ބޮޑުބޭބޭފުޅު ވިދާޅުވާ، ގުރައިދޫ ދާއިރާގެ މެންބަރު ޣައްސާނު މައުމޫނެވެ. މަހިބަދޫ ދާއިރާގެ މެންބަރު އަޙްމަދު ޠާރިޤެވެ. ކުރީގެ އިޤުތިޞާދީ ވަޒީރު އަދި ރައްޔިތުން މަޖިލިހުގެ މާވަށު ދާއިރާގެ މެންބަރު މުޙައްމަދު ސަޢީދެވެ. ބާރަށު ދާއިރާގެ ކުރީގެ މެންބަރު ޝުޖާއެވެ. ދާދިފަހުން ޕާޓީއަށް އަނބުރައި ވަޑައިގެންނެވި ފަރެސްމާތޮޑާ ދާއިރާގެ މެންބަރު މުޙައްމަދު ޙުސައިން ލަޠީފެވެ.\nމިބޭފުޅުންނާއެކު މަސައްކަތްކުރައްވައި މަގުދައްކަވަން ޕީއެންސީގެ ރައީސް އަދި ފޮނަދޫ ދާއިރާގެ ކުރީގެ މެންބަރު ޢަބްދުއްރަޙީމު ހުންނަވާނެއެވެ. ކުރީގެ ޑިފެންސް މިނިސްޓަރު އަދި މިހާރުގެ މަޑުއްވަރީ ދާއިރާގެ މެންބަރު އާދަމް ޝަރީފުވެސް އެބަހުންނެވިއެވެ. އަދި 2018ވަނަ އަހަރުގެ ރިޔާސީ އިންތިޚާބުގައި ރައީސް ޔާމީނުގެ އިންތިޚާބީ ބައިވެރިޔާ ޑރ.މުޙައްމަދު ޝަހީމް ޢަލީ ސަޢީދުވެސް އެކި ގޮތްގޮތުން ޕާޓީގެ އެކި ކަންކަމުގައި އެހީތެރިކަން ދެއްވާނެކަމުގެ ޔަޤީންކަން ދެއްވާފައިވާ ކަމުގައިވެސް އެކްޓިވިސްޓުން ފާހަގަކުރައްވައެވެ.\nޕާޓީއެއްގެ ދިރުމަކީ އެންމެ ފަރުދެއް ނޫނެވެ. ޕާޓީއެއްގެ ދިރުމަކީ އެޕާޓީއެއްގެ ޢާންމު މެންބަރުންނާިއ ލީޑަރުން ގުޅިގެން ކުރާ މަސައްކަތެވެ. ރައީސް ޔާމީނު ނެތްނަމަވެސް ޕީޕީއެމް/ޕީއެންސީއިން ރަނގަޅު މަސައްކަތްތަކެއްކުރާނަމަ، އެޕާޓީގައި ވިންދު ހުންނާނެއެވެ. ދިރުން ހުންނާނެއެވެ. ޕީޕީއެމްގެ އެކްޓިވިސްޓަކު ވިދާޅުވި ފަދައިން ޕީޕީއެމްއަކީ ރައީސް ޔާމީނުގެ ފިކުރެވެ. އެއީ ޤައުމުގެ މުސްތަޤުބަލާމެދު ރައީސް ޔާމީން ކުރަހައިދެއްވި ތަޞައްވުރެވެ. އުންމީދާއި، ތަޞައްވުރާއި ފިކުރަކީ ޖަލެއްގެ ތޭރިތަކުގެ ފުރަގަހުގައި، އަނދަގޮނޑިޖަހައި ބަންދުކުރެވޭނެ ކަންކަމެއް ނޫނެވެ. އެކަންކަން ބަންދުނުކުރެވޭނަަމަ، ޕީޕީއެމްގައި ދިރުންހުންނާނެއެވެ. މިނިކާ ބާޒަށް ކެވޭނީ ދިރިމެއް ނެތް މުޅަ މަސްގަނޑެކެވެ.\n31 % އުފާވި\n17 % ދެރަވި\n11 % ރުޅިއައި\n42 % މައުލޫމާތު މުއްސަނދިވި\nރައީސް ޔާމީން ޤާސިމް އިބްރާހިމް އިދިކޮޅު ޕީޕީއެންސީ ކާނަލް ނާޒިމް ޕީޕީއެމް\nSeptember 12, 2019 22:57:25\nއިރާދަކުރެއްވިޔާ ހާލަތު ބަދަލުވާނެ: ރައީސް ޔާމީން\nApril 10, 2020 14:59:06\nރައީސް ޔާމީނުގެ އިސްތިއުނާފު ޝަރީޢަތް އަވަސްކުރަން އިދިކޮޅުން ގޮވާލައިފި\nDecember 03, 2019 14:19:52\nރައީސް ޔާމީންގެ ޖަލު ހުކުމުގެ މައުލޫމާތު ބޭރު ޤައުމުތަކުގެ ސަފީރުންނަށް އަރުވައިފި\nރައީސް ޔާމިން ޖަލަށް ލައިގެން މޮޅުތަކެއް ލިބޭނެކަމަށް ޖައްސަވާ ހިސާބު މުޅިން ގޯސް . ބައްލަވަން ތިއްބަވާ ...\nރައީސް ގޮޅާބޯ ފަހަރި އިމްރާން ކަންނެލިއޮޑި އިލްޔާސް ކެނެރީގޭ ގަންޖާބޯ ހިންނަވަރު ކިނބޫ މިމީސްމީހުން 2023 ވަނައަހަރު ރިޔާސީ އިންތިޚާބުކެމއޕޭނުގަ ދައްކާވާހަކަތައް ގަބޫލުނުކުރުމަށާ އެވާހަގަ ގަބޫލު ނުކުރަންޖެހޭ ސަބަބު ރައްޔިތުންނައް ކީޔާދީ އެމީހުން ދައްކަވާފަވާ ވާހަކަތަކުގެ ވީޑިއޯ މުޅިރާއްޖޭގެ ރައްޔިތުންނައްދައްކާ ކަންތައްތައް އޮޅުން ފިލުވާދިނުމައް 1000 މީހުންގެ ޓީމެއް ރާއްޖޭގެ ރަށަކުން ތައްޔާރުވަމުން އެބަދޭ ހީނުވެ ބުރުމާ މިގައުމުގެ ވެރިކަން ކޮއްފާނެހެނެއް\nއިންޑިއާގެ ނަން ބަދަލު ކުރަން އެ ޤައުމުގެ ސުޕްރީމް ކޯޓަށް ހުށަހަޅައިފި\nMay 30, 2020 04:50:07


Valencia alun furathama division ah\nކުޅިވަރު - ދެވަނަ ޑިވިޝަން\nވެލެންސިއާ އަލުން ފުރަތަމަ ޑިވިޝަނަށް\nވެލެންސިއާގެ އިތުރުން ސުޕަ ޔުނައިޓެޑް ސްޕޯޓްސް ވެސް ވަނީ ފުރަތަމަ ޑިވިޝަނުން ޖާގަ ހޯދާފައި\nކ. މާލެ 15 ފެބުރުއަރީ 2020 | ހޮނިހިރު 00:43 2,208\nވެލެންސިއާ އާއި ޖޭޖޭ ބައްދަލުކުރި މެޗުގެ ތެރެއިން - އެފްއޭއެމް\nދެވަނަ ޑިވިޝަނުގެ ސެމީ ފައިނަލުގައި ހުކުރު ދުވަހުގެރޭ ޖޭޖޭ ސްޕޯޓްސް ބަލިކޮށް ކްލަބު ވެލެންސިއާ އަލުން ފުރަތަމަ ޑިވިޝަނުން ޖާގަ ހޯދައިފި އެވެ.\nދެވަނަ ޑިވިޝަނުގެ ފައިނަލަށް ދާ ދެ ޓީމަށް، އަންނަ ސީޒަނުގެ ފުރަތަމަ ޑިވިޝަނުން ޖާގަ ލިބޭގޮތްވީ ސަސްޕެންޝަނުގެ ސަބަބުން ނިއުރޭޑިއަންޓް ސްޕޯޓްސް ކްލަބާއި ވިކްޓަރީ ސްޕޯޓްސް ކްލަބު ދެވަނަ ޑިވިޝަނަށް ވެއްޓުމުންނެވެ. ކުރިން ގަވާއިދުގައި އޮންނަނީ ދިވެހި ޕްރިމިއާ ލީގުގެ އެންމެ ފުލަށް ދާ ދެ ޓީމާއި ދެވަނަ ޑިވިޝަނުގެ ފައިނަލުގައި ކުޅޭ ދެ ޓީމު މެދުގައި ލީގު ބުރެއް ކުޅުމަށް ފަހު، އެންމެ ގިނަ ޕޮއިންޓު ހޯދާ ދެ ޓީމެއް ފުރަތަމަ ޑިވިޝަނަށް އަންނަ ގޮތަށެވެ.\nވެލެންސިއާ އަކީ 1979 ވަނަ އަހަރުން ފެށިގެން 2018 ވަނަ އަހަރުގެ ނިޔަލަށް ފުރަތަމަ ޑިވިޝަނުގައި ވާދަކުރި ޓީމެކެވެ. މިދިޔަ އަހަރު ދެވަނަ ޑިވިޝަނަށް ރެލިގޭޓްވި ވެލެންސިއާ ހުކުރު ދުވަހުގެރޭ ޖޭޖޭ ސްޕޯޓްސް ކްލަބުގެ މައްޗަށް ސެމީފައިނަލް ދެވަނަ މެޗުގައި ކުރިހޯދީ 3-2 ގެ ނަތީޖާއަކުންނެވެ. އެއާއެކު ވެލެންސިއާ ވަނީ ފުރަތަމަ ޑިވިޝަނަށް ކޮލިފައިވެ، ދެވަނަ ޑިވިޝަނުގެ ފައިނަލުން ޖާގަ ހޯދާފައެވެ.\nގައުމީ ފުޓްބޯޅަ ދަނޑުގައި ހުކުރު ދުވަހުގެރޭ ކުޅުނު މެޗުގައި އެންމެ ފުރަތަމަ ލަނޑު ޖަހާ ލީޑު ނެގީ ޖޭޖޭ ސްޕޯޓްސް ކްލަބުންނެވެ. މެޗުގެ 18 ވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ އަލީ ނާފިއު (ކަޅޭ) އެވެ. އެކަމަކު ފުރަތަމަ ހާފު ނިމުމުގެ ކުރިން ވެލެންސިއާއިން ވަނީ ނަތީޖާ އެއްވަރުކޮށްފައެވެ. ހިލޭ ޖެހުމަކުން މި ލަނޑު އެޓީމަށް ކާމިޔާބުކޮށްދިނީ ހުސެއިން ނިޔާޒް މުހައްމަދު (ބޮކުރީ) އެވެ. ދެވަނަ ހާފުގައި ވެލެންސިއާ އިން ރަނގަޅު ކުޅުމެއް ދެއްކިއިރު، ދޭސީ ފޯވާޑް އައިރީ ސަމިއުލްގެ ދެ ލަނޑުން ވެލެންސިއާއިން ވަނީ ލީޑު ފުޅާކޮށްފައެވެ. މެޗުގައި ޖޭޖޭއިން ފަރަގު ކުޑަކުރީ 81 ވަނަ މިނެޓުގައި ކަޅޭ ކާމިޔާބުކޮށްދިން ލަނޑުންނެވެ.\nސުޕަ ޔުނައިޓެޑް އާއި ޕީކޭ ބައްދަލުކުރި މެޗުގެ ތެރެއިން\nވެލެންސިއާގެ އިތުރުން ފުރަތަމަ ޑިވިޝަނުގެ ޖާގައެއް ސުޕަ ޔުނައިޓެޑް ސްޕޯޓްސްއިންވެސް ވަނީ ހޯދާފައެވެ. އެޓީމު ފުރަތަމަ ޑިވިޝަނަށް ކޮލިފައިވީ ހުކުރު ދުވަހު ހަވީރު ސެމީފައިނަލް ފުރަތަމަ މެޗުގައި 2-1 އިން ކްލަބް ޕީކޭ ބަލިކޮށްގެންނެވެ.\nގައުމީ ފުޓްބޯޅަ ދަނޑުގައި ހުކުރު ދުވަހު ހަވީރު ކުޅުނު މެޗުގައި ސުޕަ ޔުނައިޓެޑް ސްޕޯޓްސްއިން ލީޑު ނެގީ މެޗުގެ 10 ވަނަ މިނެޓުގައި ހުޒެއިފަތު ރަޝީދު ކާމިޔާބުކުރި ލަނޑުންނެވެ. އެޓީމަށް ލީޑު ފުޅާކޮށްދިނީ އޭގެ ހަތަރު މިނެޓު ފަހުން އާދަމް ނިޒާމްއެވެ. މި މެޗުގައި ޕީކޭއިން ކާމިޔާބުކުރި ހަމައެކަނި ލަނޑު މެޗުގެ 27 ވަނަ މިނެޓުގައި ޖަހައިދިނީ ބިދޭސީ ކުޅުންތެރިޔާ ބޯޑު ޕްރިންސް އެވެ.\nމިއަހަރުގެ މުބާރާތުގެ ފައިނަލަށް ވެލެންސިއާ އާއި ސުޕަ ޔުނައިޓެޑް ސްޕޯޓްސް ދަތުރުކުރިއިރު، މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ އަންނަ ބުރާސްފަތި ދުވަހުގެރޭ އެވެ.\nއެންމެ ފަހުން އަޕްޑޭޓް ކުރީ:5ދުވަަސް ކުރިން | ރިވިއު ކުރީ: ހުސައިން ފަރިޔާޒް


Ethereyge dharani mathivi sababu Ameer saafu kohdhehvaifi\nއެތެރޭގެ ދަރަނި މަތިވި ސަބަބު އަމީރު ސާފުކޮށްދެއްވައިފި\nފިނޭންސް މިނިސަޓަރު އަމީރު މީގެ ކުރިން ބޭއްވި ނޫސްވެރިންގެ ބައްދަލުވުމުގެ ތެރެއިން: ދަރަނީ ކަންކަން ސާފުކޮށް ދެއްވި -- މުހައްމަދު އަފްރާހް | އަަވަސް\nމިއަހަރުގެ ފުރަތަމަ ހަ މަސް ދުވަހުގެ ތެރޭގައި އެތެރޭގެ ދަރަނީގެ ގޮތުގައި ހުރި 1.9 ބިލިއަން ރުފިޔާގައި އިންޑިއާއިން ހިލޭ އެހީގެ ގޮތުގައި ދިން 1.5 ބިލިއަން ރުފިޔާ ހިމެނޭ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nމަރުކަޒީ ބޭންކުން މިއަހަރުގެ ފުރަތަމަ ހަ މަސް ދުވަހުގެ ތަފާސް ހިސާބުތައް އާއްމު ކޮށްފައިވާއިރު، ދައުލަތު ދަރަނީގެ އަދަދު ރާއްޖޭގެ ތާރީހުގައި ފުރަތަމަ ފަހަރަށް ވަނީ 50 ބިލިއަން ރުފިޔާ ހުރަސް ކޮށްފަ އެވެ.\nމޯލްޑިވްސް މަނިޓަރީ އޮތޯރިޓީގެ (އެމްއެމްއޭ) ގެ ހިސާބުތަކަށް ބަލާއިރު، މިދިޔަ އަހަރުގެ ފަހު ހަ މަސް ދުވަހު ޖުމްލަ ދަރަނީގެ ގޮތުގައި ހުރި 48 ބިލިއަން ރުފިޔާ، މިއަހަރުގެ ޖޫން މަހާ ހަމައަށް ވަނީ 50.9 ބިލިއަން ރުފިޔާއަށް އިތުރުވެފަ އެވެ.\nމިހާރު ދަރަނީގެ ގޮތުގައި ރިކޯޑް ކުރެވިފައިވި ނަމަވެސް, މެޗުއާރިޓީގައި މި އަންނަ އަހަރު 1.5 ބިލިއަން ހިލޭ އެހީއެއްގެ ގޮތުގައި ރިކޯޑްކުރެވޭނެ\nއެތެރޭގެ ދަރަނީގެ ބޮޑު ހިއްސާ އަކީ ސަރުކާރުން ވިއްކާފައިވާ ޓީބިލާއި ބޮންޑެވެ. އެގޮތުން މިދިޔަ ހަ މަސް ދުވަހު 1.9 ބިލިއަން ރުފިޔާގެ ޓީބިލާއި ބޮންޑު ވިއްކައިގެން ސަރުކާރަށް ފައިސާ ހޯދާފައިވެ އެވެ. އެކަމާ ގުޅިގެން، އަމީރު މިއަދު ކުރެއްވި ޓްވީޓެއްގައި ވިދާޅުވީ، އެ އަދަދުގެ ތެރޭގައި އިންޑިއާ އިން ހިލޭ އެހީގެ ގޮތުގައި ދިން 1.5 ބިލިއަން ރުފިޔާ ހިމެނޭކަމަށެވެ.\n"މިހާރު ދަރަނީގެ ގޮތުގައި ރިކޯޑް ކުރެވިފައިވީ ނަމަވެސް, މެޗުއަރިޓީގައި މި އަންނަ އަހަރު 1.5 ބިލިއަން ހިލޭ އެހީއެއްގެ ގޮތުގައި ރިކޯޑް ކުރެވޭނެ،" މިނިސްޓަރު ސާފު ކޮށްދެއްވި އެވެ.\nއެތެރޭގެ ދަރަނީގެ ގޮތުގައި ޓީބިލާއި ބޮންޑު މައިގަނޑު ގޮތެއްގައި ވިއްކާފައިވަނީ ކޮމާޝަލް ބޭންކް ތަކަށެވެ. އެގޮތުން، 1.1 ބިލިއަން ރުފިޔާގެ ޓީބިލާއި ބޮންޑު އެފަދަ ބޭންކުތަކަށް ވަނީ ވިއްކާފަ އެވެ.


"އަނބޮއްފުޅާއި ދަނބޮއްފުޅު" މާޒީވެއްޖެ ދެއްތޯއެވެ! |\n"އަނބޮއްފުޅާއި ދަނބޮއްފުޅު" މާޒީވެއްޖެ ދެއްތޯއެވެ!\nއަޅުގަނޑުމެން ކުޑައިވަރު އިރު، އަޅުގަނޑުމެންގެ މައިންބަފައިން ނުވަތަ ގާތްތިމާގެ މީހުން އަޅުގަނޑުމެންނަށް ކިޔައިދީ އުޅުނު، ’އަނބޮއްފުޅާއި ދަނބޮއްފުޅު‘ ނަމަކަށް ކިޔާ ވާހަކައެއް އޮވެއެވެ. އެ ވާހަކައިގައި ވާގޮތް ޚުލާޞާކޮށް ދަންނަވާނަމަ، އަނބޮއްފުޅަށް ވީ ގޮތަކީ، ރަށްބޭރުގައި ހުރި ބޮޑު މިދިލި ގަހަކަށް އަރައިގެން އުޅެވުނު ގޮތަކުން ގަހުގެ ތޮފަޅައެއްގައި ފިސާރި ރަނގަޅަށް ތާށިވީއެވެ. ސަލާމަތް ނުވާވަރަށެވެ. އެ ހިސާބުން އޭނާގެ ކޮއްކޮ ދަނބޮއްފުޅަށް ވިސްނުނީ، ބޭބެ ސަލާމަތްކުރަން ބޭނުންނަމަ މިދިލިގަސް ކަނޑައިލަން ޖެހޭނޭ ކަމެވެ. އެހެންކަމާއެކު، ދަނބޮއްފުޅު ދުވެފައި ދިޔައީ ގަސް ކަނޑައިލެވޭވަރުގެ ފުރޮޔެއް ގެންގުޅޭނޭ ކަން ޔަޤީންވާ މާވަޑިކަލޭގެ ގާތަށެވެ.\nމާވަޑިކަލޭގެ އަތުގައި ފުރޯ އޮތެވެ. އެހެންނަމަވެސް، ގަސް ކަނޑައިލައިދޭން ބުނީމައި، އޭނާ ދަނބޮއްފުޅު ގާތު ބުނީ، އެ ބުނާ މިދިލި ގަހަކީ ބަންޑާރަ ބޮޑު މިދިލިގަހޭ، އެ ގަސް ކަނޑައިލާކަށް ނުކެރޭނެޔޭއެވެ.\nދަނބޮއްފުޅަކީ އެހައި ފަސޭހައިން އެކަހަލަ ކަންކަމުގައި ދޫކުރާ މީހަކަށް ނުވާތީ، އޭނާ ބޭނުންވީ ބޭބެ ސަލާމަތްކުރަން މާވަޑިކަލޭގެ ލައްވައި ކޮންމެ ގޮތަކުން ނަމަވެސް އެ ގަސް ކަނޑުވާށެވެ. އެހެންކަމުން، އޭނާ ވިސްނީ، މިޒަމާނުގެ ބަހުރުވައިން ދަންނަވާނަމަ، މާވަޑިކަލޭގެޔަށް ’ކުޑަކޮށް ބާރެއް އަޅައިލައިދެވޭވަރުގެ‘ ނުފޫޒުވެރިޔަކު ގާތަށް ދާށެވެ. ގަސް ކަނޑައިނުދިނިއްޔާ މާވަޑިޔާގެ ފުރޯއިން ފަންވަރު ބޭލިދާނެކަމުގެ އިންޒާރެއް ދެވޭވަރުގެ މީހެއްގެ ގާތަށް ދާށެވެ. އެ ފަދަ މީހަކީ ކަނބުރު ކަމަށް ފެންނާތީ ކަނބުރުގެޔަށް ގޮސް އޭނާގާތު އެކަމަށް އެދުނީމައި ކަނބުރު ބުނިކަމަށް ވަނީ، މާވަޑިކަލޭގެޔަކީ ބަންޑާރަ ބޮޑު މާވަޑިކަލޭގެޔޭ، އޭނާޔަށް އިންޒާރެއް ދޭކަށް އެއްގޮތަކަށްވެސް ނުކެރޭނެޔޭއެވެ.\nކަނބުރު ލައްވައި ކުރުވަން އުޅުނު ކަންތައް ނުވީމައި، އަނބޮއްފުޅަށް ދެން ހިނގަަން ޖެހުނީ އެއް ނުފޫޒުވެރިޔާގެ ގާތުން އަނެއް ނުފޫޒުވެރިޔާ ގާތަށެވެ. އެކަކު ގާތު އާދޭސްކޮށްފައި އެދުނު ކަންތައް ކޮށްނުދިނީމައި، އަނެކާގެ ގާތަށެވެ. މިގޮތުން، މާވަޑި ގާތުން ކަނބުރު ގާތަށް، ކަނބުރު ގާތުން ވާރޭ ގާތަށް، ވާރޭ ގާތުން އެތް ގާތަށް، އެތް ގާތުން މާބުރު ގާތަށް، މާބުރު ގާތުން އިރުވައިހުދު ގާތަށް، އިރުވައިހުދު ގާތުން ފޭރު ގާތަށް، ފޭރު ގާތުން މީދާ ގާތަށް ހިނގިއެވެ. މިއިން ކޮންމެ ’މީހަކު‘ ބުނީ ހަމަ އެކައްޗެކެވެ. މަށަކަށް ނުކެރޭނެޔޭ، ތިޔަ ދައްކަނީ ބަންޑާރަ މިވެނި މީހެއްގެ ވާހަކަޔޭއެވެ. ގޮތެއް ހަދާކަށް ހަަމަ އެއްގޮތަކަށްވެސް ނުކެރޭނެޔޭއެވެ.\nމިގޮތަށް އެކަކު ގާތުން އަނެކަކު ގާތަށް ދަމުން ދަމުން ގޮސް، މީދާ ގާތަށް ގޮސް ކަމެއް ނުވީމައި، ދަނބޮއްްފުޅު ދެން ދިޔަކަމަށްވަނީ ބުޅާ ގާތަށެވެ. އެއީ މީދާ ހިފައި މަދުކޮށްދޭން ކެރޭނެހޭ އަހާށެވެ. ވާހަކައިގެ ރާގު ބަދަލުވަނީ އެ ހިސާބުންނެވެ.\nވާހަކައިގައި އުޅޭ ބުޅަލަކީ އަންހެން ބުޅަލެކޯލައެވެ. ބުޅާ އެއިރު އޮތީ ވިހައިގެން ސާޅީހަށް ފެންވެސް ނުއަޅަޔޯލައެވެ. އެހެންނަމަވެސް، ދަނބޮއްފުޅުގެ އާދޭސް އަޑުއަހައިފައި، މިހައިރުގެ ބަހުރުވައިން ދަންނަވާކަމަށް ވަންޏާ، ބުޅާ ’ޙަރަކާތްތެރިވާން ފެށިއެވެ‘. އަދި ސާޅީހަށް ފެންއަޅައިގެން ނިކުމެ، މީދާ ފަހަތުން ދުއްވައިގަތެވެ. ބުޅާދެކެ ގަތްގަތް ބިރުން މީދާ ދުއްވައިގަތީ ފޭރުކަލޭގެ ފަހަތުންނެވެ. ފޭރު ދުއްވައިގަތީ އިރުވާހުދު ފަހަތުންނެވެ. މި ދެންނެވި ބީދައިން، ކުރިން ދެންނެވި ތަރުތީބުގެ އިދިކޮޅަށް، އެކަކު އަނެކަކު ފަހައިގަނެގެން ގޮސް މާވަޑިކަލޭގެޔާ ޖެހުމުން އޭނާ ބިރުން ދުވެގޮސް މިދިލިގަސް ކަނޑައިލައިފިއެވެ. އެހެންނަމަވެސް އެއިރު އަނބޮށްފުޅު އޮތީ މަރުވެފައެވެ! ވަގުތު ފާއިތުވީއެވެ. ވާހަކަ ނިމެނީ އެ ހިސާބުންނެވެ. އަނބޮއްފުޅުގެ ޖަނާޒާއިންނެވެ. އެކަމަކު އަޅުގަނޑުމެންގެ ވާހަކަ އަދި ކިރިޔާ މިފެށުނީއެވެ.\nޒަމާން ބަދަލުވެއްޖެއެވެ. އަނބޮއްފުޅާއި ދަނބޮއްފުޅުގެ ވާހަކަޔަކީ މިހައިރަކަށް އައިސް ގިނަ ގޭގޭގައި ކިޔައި އުޅޭ ވާހަކައެއް ނޫނެވެ. ރަށްބޭރު ބަންޑާރަ ބޮޑު މިދިލިގަސްވެސް މާޒީގެ ތެރެޔަށް ވަދެ ނިވައިވެއްޖެއެވެ. ތޮފަޅަޔަކީ، ކަނބުރަކީ، ފޭރަކީ، އެތު ކަންފަތު ރީއެޅުމަކީ ކޮބައިކަން ދަންނަ މީހުން މަދުވެއްޖެއެވެ.\nދެން އޮތީ މިހައިރުގެ ޒަމާނީ ދަނބޮއްފުޅުގެ ވާހަކައެވެ. ދަނބޮއްފުޅު ޒަމާނީގޮތަށް ކަންކުރަން ޖެހޭ ގޮތުގެ ވާހަކައެެވެ. އައްސަވާށެވެ!\nތިމާގެ ބޭބެ އަނބޮއްފުޅު ދިރިއުޅުމުގެ މަޢުނަވީ ތޮފަޅައެއްގައި ތާށިވީމައި، ޒަމާނީ ބަހުންނަމަ ”ބޮނޑިއެއް ބުއިމައި“، އެކަމަކުން މިންޖުވޭތޯ އެހީޔަށް އެދި އާދޭސް ކުރަން މިޒަމާނުގައި ހުންނަނީ ބަންޑާރަ ފޯނު ނަންބަރުތަކެކެވެ. ޖަމުއިއްޔާ ތަކެވެ. އެހެންނަމަވެސް، އެއިން ނަންބަރަކާ ނުވަތަ ތާކާ ގުޅައިލަން ޖެހޭ ކަހަލަ ކަމެއް ކުރިމަތިވީމައި ކަން ކުރަން ލިޔެވިފައި އޮންނަ ގޮތަށް ބައެއް މީހުން ޢަމަލެއް ނުކުރެއެވެ. އޭގެ ބަދަލުގައި އެ މީހުން ކަން ކުރާ ގޮތަކީ، ނުފޫޒުގަދަ މިވެނި މީހަކާ ފޯނުން ގުޅައިލައިގެން، ނުވަތަ ބާރުވެރި މިވެނި މީހެއްގެ ގޭދޮށަށް ހުސްއަތާ ނޫންގޮތަކަށް ގޮސްލައިގެން، ނުފޫޒަކާ ލައިގެން މައްސަލަ ޙައްލުވޭތޯ މަސައްކަތް ކުރުމެވެ. އަދި ކިއެއްތޯއެވެ! ފަހުން މިދެންނެވި ގޮތަކީ އެވަގުތަކު ކުރިމަތިވެފައިވާ ނޭދެވޭ ޙާލަތަކުން ސަލާމަތްވާން، ނުވަތަ ތަޙައްމަލް ކުރަމުންދާ ތުރާލެއް ފިލުވަން އޮތް އެންމެ އަވަސް މަގު ކަމުގައި ދުށުން އެއީ ބައެއް ކަހަލަ މީހުންގެ މިހައިރުގެ އާދައެކެވެ. އަޅެ، މީ ފަހެ ދޮގެއްތޯއެވެ؟ ކޮންމެވެސް ބަޔަކު ކުރާ އަނިޔާޔަކުން ސަލާމަތްވާން ޢަދުލު އިންސާފުގެ ރަސްމީ ދޮރުތަކުގައި ޓަކި ޖެހުމުގެ ބަދަލުގައި، ނުރަސްމީ، އެކަމަކު މާ ބާރުހުރި ދޮރުތަކުގައި ޓަކިޖެހުންވެސް އެއީ ކަން ކުރަން ޖެހޭ ގޮތްކަމަށް މަދު ބަޔަކު ނަމަވެސް މިހައިރަކަށް އައިސް އެބަ ދެކޭ، ދެއްތޯއެވެ؟ ޤާނޫނުގެ އިންތަކާއި އިޖުތިމާޢީ ހަމަތަކާއި ޢަދުލު އިންޞާފުގެ މިންތަކުގެ ބޭރުން އެތައް އެތައް ކަމެއް ވަކި ވައްތަރެއް ނުވަތަ ގިންތީއެއްގެ ބަޔަކު ކުރަމުން އެބަ ގެންދެޔޯލައޭ، ތިމާމެންނަށް އެނގެޔޭ، އެކަމަކު އެ ކަމާ ޢަމަލީ ގޮތުން ތިމާމެންނަށް ކުރެވޭނޭ ކަމެއް ނެތޭ، އެކަމާ އުޅެފިއްޔާ ހަލާކުވާނީ ތިމާމެންނޭ ބުނާ ބަޔަކުވެސް އެބަ އުޅެއެވެ. ޙައްޤުބަސް ބުނަން ފަސްޖެހުމަކީ މިޒަމާނުގެ ބުއްދިވެރިކަމޭ ބުނާ ބަޔަކު އެ ބުނަނީ ހަމަ ރަނގަޅު ވާހަކައެއް ތޯއެވެ؟ އަޅުގަނޑަކަށް އެކަން އެހައި ކަށަވަރެއް ނޫނެވެ. އެހެން ނަމަވެސް، މިހުރީ މިކަންކަމާ ވިސްނައިލަން ޖެހޭ ކަހަލަ ކަންކަމެވެ. ނޫންތޯއެވެ؟\nމާލީ ގޮތުން ތަަނަވަސް، ނުވަތަ އެކި ގޮތްގޮތުން ނުފޫޒުގަދަ މީހުންގެ ތެރެއިން ކޮންމެ މީހަކީ މި ޒަމާނުގެ ’ބަންޑާރަ ބޮޑު މިދިލިގަހެއް‘ ކަމަށް ދެކެ، އެ ފަދަ ގަސްގަހުގެ ހިޔަލުގެ ދަށުގައި އުފާ ފާގަތިކަމާއެކު ދިރިއުޅުމަކީ ދުނިޔާދާރު ވިސްނުންތެެރީންގެ ގޮތް ކަމަށް ދެކޭ ކިތަންމެ ބަޔަކު މިހައިރު އެބައުޅޭ، ދެއްތޯއެވެ؟ އަދި އެ ފަދަ ހިޔާބޮޑު، ބޮޑެތި ގަސްގަހުގެ ތޮފަޅަ ތަކުގައި ތާށިވަނީ ޒަމާނުގެ ހަމަތަކާ އެއްގޮތަށް ދިރިއުޅުމުގެ ވައްޓަފާޅި ރަނގަޅަށް ދީލައިލައިގެން އުޅެން ނޭނގޭ މޮޔައިންނޭ، ތަނުގެ ’ކަލްޗަރަށް ފިޓުވާން ނުދަންނަ‘ މީހުންނޭ ބުނާ ބަޔަކުވެސް އަޅުގަނޑުމެންގެ ތެރޭގައި އެބަ އުޅޭ، އަޅެ އެހެން ނޫންތޯއެވެ؟ އެ ކަމުގެވެސް ސަބަބުތަކެއް ހުންނާނެ، ދެއްތޯއެވެ؟\nއާދޭހެވެ!އަނބޮއްފުޅު ގަހަކު ތޮފަޅަ ތާށިވި ވާހަކަ އެއީ އެހެން ޒަމާނެއްގެ ވާހަކައެކެވެ. މިއަދު މިއީ މުޅިން އެހެން ޒަމާނެކެވެ. އަޅުގަނޑުމެން ފެތެން ވާނީ އަދުގެ މިޒަމާނަށް ނޫންތޯއެވެ! ޝައްކެއްވެސް ނެތް ގޮތުގައި، އަޅުގަނޑުމެންގެ މިޒަމާނަކީ ތަރައްޤީގެ އެންމެހައި ފައިދާތައް އެންމެނަށް ހަމަހަމަކޮށް ލިބިލިބި ހުންނަ ޒަމާނެކެވެ. ހޭލުންތެރިކަމުގެ ޚަޒާނާޔަކީ ވަކަރުގޭ އެތެރެޔަށްވެސް ތަންމިނަށް ހުޅުވިފައި ހުންނަ އެއްޗަކަށް ވާ ޒަމާނެކެވެ. ތަޢުލީމުގެ ނިޢުމަތަކީ ފަޅުރަށްރަށުގެ ހޭޅިފަށުންވެސް ލިބެން އޮންނަ، ހޭލުންތެރި އެއްޗަކަށް ވެއްޖެ ޒަމާނެކެވެ. އަޅެ، އެހެން ނޫންތޯއެވެ؟ އެހެން ވީއިރު، މިހައިރުގެ ކަންކަން ހުންނަންވާނީ ތަހުޒީބާއި، ތަމައްދުނާއި، ޢިލްމާއި، ސުލޫކާއި އަޚުލާޤުގެ އެންމެ އުސް ކުރިބޯށިތަކުގެ ރަން ދަޅަވެސް ހުރަހެއް ނެތި އެޅޭ ހިސާބުގައި ނޫންތޯއެވެ؟\nއެހެން ނަމަވެސް، މިޒަމާނުގެ އަނބޮއްފުޅަށް ކޮއްކޮގެ ބަސްނޭހިގެން އުޅެން ހަދައިގެން ވާ ގޮތަކުން މިޒަމާނުގެ މަޢުނަވީ ޒާތުގެ ބަންޑާރަ ބޮޑު މިދިލި ގަހަކު ތޮފަޅަ ތާށިވީމައި، ކޮއްކޮ ދަނބޮއްފުޅަށްވެސް މި ދުވެވެނީ... ދުވަން މަޖުބޫރުވަނީ... ހަމަ އެއްކަލަ ޘަޤާފީ މަގުންނެވެ. މިޒަމާނުގެ މަޢުނަވީ މާވަޑިޔާޔަށް ހަދިޔާއެއް ދިއްކޮށްލުމުގެ ވަޞީލަތުން ބޭބެޔަށް ލިބިލިބިހުރި ތަކުލީފަށް ލުޔެއް ނުލިބުނީމައި، ކަނބުރުގޭ އުނދުނަށް ފުމެލައިދީގެން ކާމިޔާބެއް ލިބޭތޯ ބަލަނީއެވެ. އެ ތަނުންވެސް ކަމެއް ނުވީމައި، ވާރެޔަށް ދަންނަވަމުން، އެޔަށްފަހު ޙައިވާނު ބަގީޗާއިން ހޯދައިގެން ނަމަވެސް އެތަށްވެސް ކޮންމެވެސް ވަރެއްގެ ވެދުމެއް ކުރަމުން، ދެންވެސް ކަމެއް ހަމަ ނުވީމައި މާބުރު އަރިހުން، އިރުވާހުދަށް ތަޢުރީފުގެ ޖިޒީތައް ރައްދުކުރަމުން، މިޒަމާނުގެ އަނބޮއްފުޅު ބައެއް ފަހަރު ކޮޅުކޮޅަށް ދުވެފާނެއެވެ. ބައެއް ފަހަރޭ ތޯއެވެ؟ ޖަވާބުގައި އަޅުގަނޑު ވަކި އެއްޗެއް ނުދަންނަވާނަމެވެ. އެކަމަކު މިސާލެއް ދަންނަވައިފާނަމެވެ.\nބޭބެ ރޫމްބޯއީ ރިސޯޓުގެ ”ގަހަކު ތޮފަޅައެއްގައި“ ތާށިވީމައި، ސުޕަވައިޒަރުގެ ގާތަށް ގޮސް އާދޭސް ކުރަން ވީ އެވެ. އެކަން ކޮށްގެން ކަމުފޮޅާގޮތް ނުވީމައި، އެކިވަރުގެ މެނޭޖަރުންގެ ފައިދޮށަށް ހިނގައިގެން ދެންވެސް އިތުރު ގޮތެއް ޢަމުދުން ނުވީމައި، އެބުނާ ’ޖީ.އެމް‘ ގެ ފައިންޕުޅު ދެކެފައި، މަޢާފާއެކު އެވާހަކަ ދެންނެވެނީއެވެ. ’ޖީ.އެމް‘ ދެއްވާ ހަރުކަށި ޖަވާބުގައި އެހުންނަ މަލާމާތުން ފުރިގެންވާ ބަހުރުވަޔަށް ކެތްނުވީމައި، އެ ޝަކުވާ ރިސޯޓުގެ ޙަޤީޤީ ވެރިޔާޔާ ހަމަޔަށް އުފުލަން ޖެހެނީއެވެ. މިހެން މައްސަލަ ޙައްލުވަނީ އެ ހިސާބުން ކަމަށް ފެނުނީމައެވެ. ރިސޯޓުގެ ޙަޤީޤީ ވެރިޔާއަކީ އިޓަލީގައި ދިރިއުޅޭ، އިޓަލީވިލާތުގެ ރައްޔިތަކަށް އަދި ވިޔަސް، އޭނާ ’ސާޅީހަށް ފެންއަޅައިގެން‘ އެކަމާ އުޅެދިނީމައެވެ. އެކަމަކު ގިނަފަހަރަށް ވާގޮތަކީ، އެވަރުންވެސް ލިބެނީ ކޮންމެވެސް ވަރެއްގެ ބައިކުޅަބައި ޙައްލެކޯލަވެ. އަނެއްކާ އެ ވެސް މަދު ފަހަރަކުޔޯލައެވެ. އަޅުގަނޑަކަށް ނޭނގެއެވެ.\nމިކަންކަން މިހެން މިވަނީ ރަސްމީ މަގުން ހިނގައިގެން ގޮތެއް ހަމަ ނުވާތީއޭ ބަޔަކު އެބަ ބުނެއެވެ. ފޯނުކުރަން ޖެހޭ ތަންތަނަށް ފޯނުކޮށްކޮށް ފޯނު ނުނެގީމައި، ހަދާނެ ގޮތް ހުސްވެގެންނޭ ބަޔަކު އެބަ ބުނެއެވެ. ނުވަތަ ފޯނު ކުރެވޭ ބައެއް އެހެން ތަންތަނުން ކޮންމެވެސް ބޭބެޔަކު ފޯނު ނަގައިފައި، ތަންކޮޅެއް ފޫހި ރާގަކަށް ”އަހުން ވަޅީގައި ތުނޑެއް ނެތޭ“ ބުނެފައި މައްސަލަ ބޮލުން ނައްޓައިލާތީއޭވެސް އެބަ ބުނެއެވެ. މިކަހަލަ ޙާލެއްގައި ހިކިފަހުގައި ބަކަތަޅަން، ހާކަނޑުގައި ލަބަރިތަޅަން އުޅެ، ގައިހަމުން ދެފަހަރަކު ހުޅުނބު ދިޔަ ފާނަޔަށް ވީވަރުވެސް ނުވެ، މުޅިން ގޮސްހުސްވާ މީހާ އެކަމާ ވާ ފޫއްސެއްގެ ބޮޑުކަމުން ދަނބޮއްފުޅު ހަނދާނަށް އަންނަނީއޭވެސް އެހެން ބަޔަކު އެބަ ބުނެެއެވެ.\nދެން އޮތީ ކުރިމަތިވާ ތުރާލެއް ފިލުވުމުގެ ނިޔަތުގައި މިޒަމާނުގައި ކުރެވިދާނެ އެހެން ކަމެއްގެ ވާހަކައެވެ. އެއީ އީމެއިލް އިން އާދޭސް ދެންނެވުމެވެ. މިގޮތަށް ފޮނުވާ އީމެއިލް މަތިމައްޗަށް ފޮނުވައިގެން ޖަވާބު ނުލިބުނީމައި، އީމެއިލް ގެ ޖަވާބު ދެން އަންނާނީ އިރުވައި މޫސުން ނިމޭތަނަށް ނުލެފިޔަސް ލަފާނެޔޭ ބުނާ ބަނގަލާބޯޓުގެ ދަތުރު ނިންމައިފައި ފެހިކަހާން އެހެލީމައި އޭގެ ފަހަތުން ދެން އަންނަ ސޯޅިޔާ ބައްތެލިން ދެއްތޯއޭ ބުނެވޭ ހިސާބަށް ކަންތައް ދިޔައިމަތޯއޭ، މިހެން އެ އަހަނީ މަލާމާތަކަށް ނޫންކަމަށްވެސް ވެދާނެއެވެ. އެކަމަކު އެހިސާބުންވެސް އަނބޮއްފުޅަށް ޖެހުނު ދަތުރު ބައެއް މީހުންގެ ކުޑައިރުގެ ހަނދާނުގެ ތެރެއިން ފުސްކޮށް ފެނިދާނެ، ދެއްތޯއެވެ!\nދެން އޮތީ ބަންޑާރަ ބޮޑު މިދިލިގަސް ކަނޑައިލައިދޭތޯ ބަލަން، ކަމާ ބެހޭ ކަމަށް ފެންނަ ކޮންމެ މީހަކު ގާތުން އެޕޮއިންޓުމެންޓެއް ހޯދުމެވެ. އެކަންވެސް ބައެއް ފަހަރު ނިމޭ ގޮތަކީ، ތިން ހަތަރު ދުވަސް ކުރިން ހަައްދާ ކޮންމެ އެޕޮއިންޓުމަންޓަކަށް ބަރާބަރަށް ގަޑިޔަށް ހާޒިރުވާއިރު، ބައްދަލުވާނެކަމަށް ހީކުރި މީހާޔާ ބައްދަލު ނުވުމެވެ. އެއިން ކޮންމެ މީހަކީ އެޕޮއިންޓުމެންޓު ހައްދައިފައި އޮންނަ ގަޑިޔަށް ހަމަ ކުއްލިޔަކަށް ކޮފީ ބޮވައިގަނެގެން، ނުވަތަ ދުފާ ހިތުން ކެތްނުވެގެން، ނުވަތަ ލިބެން އަންނަ ސައިފޮދަކަށް ދަހިވެގެން ނަމަވެސް، އޮފީހުން ބޭރަށް ޖެހިލަން މަޖުބޫރުވާ ޒާތުގެ މީހަކަށް ވެއްޖިއްޔާ، ދެން ވެދާނެ އެއް ގޮތް އަޅުގަނޑަށް އެބަ ވިސްނެއެވެ. އެއީ، ކުރި އިންތިޒާރު ތޮޅިޔަށްދިޔަ މީހާޔަށް ކޮންމެވެސް މީހަކު އަނބޮއްފުޅާއި ދަނބޮއްފުޅުގެ ވާހަކަ ކިޔައިދިނުމެވެ.\nއެކަމަކު މިޒަމާނަކީ ތަރައްޤީގެ އެންމެހައި ފައިދާތައް އެންމެނަށް ހަމަހަމަކޮށް ލިބިލިބި ހުންނަ، ހޭލުންތެރިކަމުގެ ޚަޒާނާޔަކީ ވަކަރުގޭ އެތެރެގެއިންވެސް ލިބެން ހުންނަ، ތަޢުލީމުގެ ނިޢުމަތް ފަޅުރަށްރަށުގެ ހޭޅިފަށުންވެސް ލިބެން އޮތް، ހޭލުންތެރި ޒަމާން ކަމަށްވާތީ، އިހުގައި ދަނބޮއްފުޅު ހިިނގި ދިގުމަގުން ނުހިނގައި، އެއްކަލަ ’ސާޅީހަށް ފެންނުއަޅާ އޮތް ބުޅަލުގެ‘ މަޤާމުގައި ހުރީ ކާކުތޯޯ ބަލައި ހޯދައިގެން އެ މީހަކާ ދިމާޔަށް ދިޔުމަކީ ހަމަ އެންމެ ރަނގަޅު ގޮތް ކަމަށް އެންމެނަށް ޤަބޫލު ކުރެވެން ފަށައިފިއްޔާ، ދެން ވާނީ ކިހިނެއް ތޯއެވެ؟ ބާއޮކަލޯ ގޭދޮށުގައި އޮންނަ ކިޔޫ...ނޫން! ޒަމާނީ ތޮފަޅަތަކުގައި ތާށިވާ ކޮންމެ އަނބޮއްފުޅެއް ދިރިހުއްޓައި ސަލާމަތް ކުރެވޭނެ ހަމައެކަނި މަގަކީ އެއީ ކަމަށް އެންމެނަށް ފެންނަން ފަށައިފިއްޔާ...ނޫން! ދެން ވެދާނެ ގޮތެއް ދަންނަވާކަށް އަޅުގަނޑަކަށް ނޭނގެއެވެ. އަދި ވަކިން ޚާއްޞަކޮށް، ބަސްނާހައިގެން ތާށިވާ އަނބޮއްފުޅާއި، އެހެން ގޮތްގޮތުން ކޮންމެހެން ތާށިވާން ޖެހިގެން ތާށިވާ އަނބޮއްފުޅުވެސް ހަމަ އެ މަގުން ސަލާމަތް ވާން ވެއްޖިއްޔާ، ނުވަތަ ސަލާމަތް ވާން ފަށައިފިއްޔާ، އެހިސާބުން އެކަން ފަހަރުގައި ބިރުވެރި ކަމަކަށްވެސް ވެދާނެ، ދެއްތޯއެވެ؟\nއަދި އެޔަށްވުރެވެސް ބޮޑަށް އަޅުގަނޑު ބިރުގަންނަނީ، ކޮން މާވަޑިއެއްހޭ، ކޮން ބަންޑާރަ ބޮޑު މިދިލި ގަހެއްހޭ، ކޮން ކަނބުރެއްހޭ، ކޮން ބާއޮކަލޮޔެއްހޭ، އަހަރެންގެ އަނބޮއްފުޅު ބޭބެ މިންޖުކުރަން ގަސްކަނޑައިލާނީ ސީދާ އަހަރެންނޭ، މިއީ ތަރައްޤީ ޒަމާނޭ، ގޭގައި އޮންނާނޭ އެންމެ މިޒަމާނުގެ ކަރަންޓު ކީހެއް، އެބަ އަންނަމޭ އޭތި ހިފައިގެން، ބޭބެ މާބޮޑަށް ނުތެޅި އޮންނާށޭ... މިހެން ކިޔައިގެން ޒަމާންވީ ޘަޤާފީ ވާހަކައިގެ ދުވަސް ދުއްވައިލައި، ކޮންމެ ކަމެއްގައިވެސް އޮތީ އެމީހަކާ އެމީހެއްގެ އުޞޫލު އިސްކުރުމޭ ބުނާނޭ ބަޔަކު ވުޖޫދަށް އަތުވެދާނެތީ، އެކަމާއެވެ.\nއިރާދަކުރެއްވިއްޔާ އެކަމެއް އަދި އެހެންނެއް ނުވާނެއެވެ. އަޅުގަނޑުމެންނަކީ އެއްބައިވަންތަ، އަޚުވަންތަ، ކުލުނުވެރި، ޚުލްޤު ހެއު، އެކަކު އަނެކާގެ އަސާސީ ޙައްޤުތަކަށް އަރައިނުގަންނަ، ދިވެހީންނެވެ. އަވަށްޓެރިޔާގެ ފުރާޅު ގައި ޖަހައިފައި ހުރީ އާދައިގެ ދެރަ ޓިނު ކަމަށް ބަލައިގެން، ތިމާގެ އުސް ޢިމާރާތުގެ ފުރާޅުގައި ޖަހައިފައި ހުރި މޮޅު ޓިނުން ފައިބާ ވާރޭ ފެން ދިޔަދޮތްވަކާވެސް ނުލައި އެގޭ ފުރާޅަށް ފައިބާފާނެކަމަށް އަބަދުމެ ވިސްނާ ޒާތުގެ ދިވެހީންނެވެ. ޖެހިގެން ހުރިގޭގޭގައި ދިރިއުޅޭ މީހުންނަކީ އާދައިގެ ވަޒީފާ އަދާކޮށްލައިގެން ކިރިޔާ ބަނޑުފުރާނަމުއްތި ކޮށްލައިގެން އުޅޭ މީހުން ކަމަށް ވާތީ، އެމީހުން ފަތިސް ނަމާދަށް ހޭލާގޮތަށް ދެން ނުނިދާނެތީ، ތިމާމީހާގެ ގޭގައި ނުފެންނަ ކަރުދާހުގައި ޗާޕުކޮށްފައި އޮންނަ ޒާތުގެ ’ވަލުދޮރޯށިހުއްދަ‘ޔަކާ ލައިގެން ހިންގާ ގަރާޖުގައި ރޭގަނޑު ބާރައިގެ ފަހުން ދަގަނޑު ގާނަން ނުޖައްސާ ކަހަލަ، ޙަލާލު އެއްޗެއް ނޫނީ ގޭދޮށަށް ގެންގޮސް އަނބިދަރީންނަށް ނުދޭ ޒާތުގެ ޢިއްޒަތްތެރި ދިވެހީންނެވެ. ތިމާ އުޅޭ ރަށަކީ މީހުން ގިނަ، ތޮއްޖެހިފައިވާ ރަށަކަށް ވަންޏާ، ރަށުގެ އެންމެ ބައިބޯ ހިސާބުގައި ހަވާދު ކާރުޚާނާއެއް ހިންގަން ނުފަށާ ޒާތުގެ، އަބުރުވެރި ދިވެހީންނެވެ. އަޅެ ނޫންތޯއެވެ؟\nއަނބޮއްފުޅާއި ދަނބޮއްފުޅުގެ ވާހަކަ މާކުރީން މާޒީވެ އެ ދިޔައީ އެހެންވެގެން، އަޅެ ނޫންތޯއެވެ؟\nސަޅި ލިޔުމެ އް\nމުޅިވާހަކައިންވެސް ދޭހަވާ އެއްޗަކީ މިޤައުމުގައި ކޮރަޕްޝަން އާންމުވެފައިވާކަމެވެ. ސަރުކާރުގެ އޮފީހަކަށް (ބައެއް އޮފީހަށް) (ގްރޭޓާމާލޭގައި ހުންނަ ބައެއްއޮފީހަށް) ފޯނުނަގާތޯ ގުޅުމަކީ މިހާރު ކުރުމަށްވުރެ ނުކުރުން އައުލާވެގެންވާ “ފަރުޟެ” ކެވެ. މިދެންނެވިހެން ފޯނު ނުނަގަންޏާ ދެން އާންމު ރައްޔިތުމީހާއަށް މަޖުބޫރުވަނީ ސަރާސަރު މަގުގެ ބަދަލުގައި “ހަނި” މަގު ޚިޔާރުކުރާށެވެ. މީގެ އިތުރުން މިހާރު ގިނަމީހުންނަކީ ވާހަކައިގައިވާ ގޮތަށް ޝޯޓް ކަޓުން ކަންނިންމާލާ މީހުންނެވެ. ސަބަބަކީ ތޯއެވެ. ކޮރަޕްޝަންގެ ވަބާ (ގަބޫލުކުރަން ނޭދުނަސް) މިގައުމުގައި ފެތުރިފައި އޮތް މިންވަރެވެ.


13 ވަނަ މަކީޓާ ޖޫނިއަރ އެތުލެޓިކްސް ޗެމްޕިއަންޝިޕް\nމާރޗް މަހުގެ 08ން 12އަށް އައްޑޫ ގައި ބާއްވާ 13 ވަނަ މަކީޓާ ޖޫނިއަރ އެތުލެޓިކްސް ޗެމްޕިއަންޝިޕްގައި ރާއްޖޭގެ 17 ސްކޫލަކާއި އެސޯސިއޭޝަންގެ މެމްބަރ5ކްލަބަކުން 8 ކެޓަރީއެއްގައި 75 ޓީމް ވާދަކުރަން އެންޓްރީ ހުށަހަޅައިފިއެވެ. މުބާރާތުގެ 13 އަހަރުން ދަށުގެ ފިރިހެން ޢުމުރުފުރާގައި 12 ޓީމް، އަންހެން އުމުރުފުރާގައި 12 ޓީމް، ފަނަރަ އަހަރުން ދަށުގެ ޢުމުރުފުރާގައި 12 ޓީމް، 15 އަހަރުން ދަށުގެ ފިރިހެން ޢުމުރުފުރާގައި 12 ޓީމް، 17 އަހަރުން ދަށުގެ އަންހެން ޢުމުފުރާގައި 8 ޓީމް، 17 އަހަރުން ދަށުގެ ފިރިހެން ޢުމުރުފުރާގައި 13 ޓީމް އަދި 19 އަހަރުން ދަށުގެ ފިރިހެން ޢުމުރުފުރާގައި5ޓީމް ހިމެނެއެވެ.\nމުބާރާތުގައި ވާދަކުރާ ސްކޫލްތަކަކީ އައްޑޫ ސިޓީގެ ޝަރަފުއްދީން ސްކޫލް، ފޭދޫ ސްކޫލް، ސ. އަތޮޅު މަދަރުސާ، ހިތަދޫ ސްކޫލް، އިރުޝާދިއްޔާ ސްކޫލް، މަރަދޫ ސްކޫލް، މަރަދޫ ފޭދޫ ސްކޫލް، އައްޑޫ ހައި ސްކޫލް، ބިލަބޮންގ ހައި އިންޓަރނޭޝަނަލް ސްކޫލް، ނޫރާނީ ސްކޫލާއި ފުވައްމުލަކު ސިޓީގެ ފުވައްމުލަކު ސްކޫލް، ޏ. އަތޮޅު ތަޢުލީމީ މަރުކަޒު، ހާފިޒް އަޙްމަދު ސްކޫލް، މުޙައްމަދު ޖަމާލުއްދީން ސްކޫލާއި، ގދ. އަތޮޅު ދާންދޫ ސްކޫލް، ލ. އަތޮޅު ޙަމަދު ބިން ޚަލީފާ އަލްތާނީ ސްކޫލް އަދި ރ. މަޑުއްވަރީ ސްކޫލެވެ. މުބާރާތުގައި ވާދަކުރާ އެސޯސިއޭޝަންގެ މެމްބަރ ކްލަބްތަކަކީ، ކޭވައި ސްޕޯޓްސް އެކަޑަމީ، ކުޑަހުސައިން ސްޕޯޓްސް އެކަޑަމީ، ދަ ބްލެކް މަރލިން، ސާއިދު ސްޕޯޓްސް އަދި ޓްރެކް އެންޑް ފީލްޑް އެސޯސިއޭޝަންއެވެ.\nމުބާރާތުގެ އިވެންޓްތައް ކުރިޔަށްދާނީ އައްޑޫ ޒޯން ސްޓޭޑިއަމްގައި މާރޗް މަހުގެ 08ން 12އަށް ކޮންމެ ދުވަހެއްގެ ހެނދުނު 7.30ން 10.30 އަށް އަދި ހަވީރު 4.00ން 6.00އަށެވެ.\nނިމިދިޔަ 12 ވަނަ މަކީޓާ ޖޫނިއަރ ޗެމްޕިއަންޝިޕްގެ އަންހެން ޗެމްޕިއަން ޓީމަކީ އައްޑޫ ސިޓީ ޝަރަފުއްދީން ސްކޫލް އެވެ. އަދި އެންމެ މޮޅު އަންހެން އެތުލީޓަކީ އައްޑޫ ހައި ސްކޫލްގެ ޢާއިޝަތު ހިމްނާ ޙަސަން އެވެ. ފިރިހެން ޗެމްޕިއަން ޓީމަކީ ރައުހަތު ސްޕޯޓްސް އެވެ. އަދި އެންމެ މޮޅު ފިރިހެން އެތުލީޓަކީ ރައުހަތު ސްޕޯޓްސްގެ އިބްރާހީމް ރާފިލް ވާފިރު އެވެ.


Heyluntherikuruvan india fuluhun lava kiyaidhenee\nހޭލުންތެރިކުރުވަން އިންޑިއާ ފުލުހުން ލަވަ ކިޔައިދެނީ\nއިންޑިޔާ 21 ދުވަހުގެ ލޮކްޑައުން އަކަށް ގޮސްފައިވާއިރު ބަސް ގަބޫލު ނުކޮށް މަގުމަތީގައި ގިނަ އަދަދެއްގެ މީހުން އުޅޭ މައްސަލަ ވަނީ ވަރަށް ބޮޑުވެފަ އެވެ. ބައެއް ފުލުހުން މިފަދަ މީޙުންނަށް ދަނޑިބުރިން ހަމަލާދީ ވަރަށް އަނިޔާ ކުރާއިރު މަހަރަޝްތުރާގެ ފުލުހަކު ޚިޔާރު ކުރީ މިއާ މުޅީން ތަފާތު އުކުޅެކެވެ.\nބޮޑު މަގެއްގެ މެދުގައި މައިކެއް ހިފައިގެން ހުރެގެން އޭނާ މީހުން ގެޔަށް ދިއުމަށް އެދި ކިޔަނީ ވަރަށް މާނައިން ފުރިފައިވާ އަސަރުގަދަ ވަތަނީ ލަވަ އެކެވެ. "ޒިންދަނީ މައުތު ނާ ބަންޖާއޭ ޔާރޯ" -- ދިރިއުޅުން މަރަށް ބަދަލުވިޔަ ނުދޭށޭ، ސަމާލުވާށޭ، އެކުވެރިންނޭ -- އެވެ.\nމިއީ ފިލްމު "ސަރްފަރޯޝް" އަށް އާމިރު ޚާން ތަމްސީލް ކޮށްދީފައިވާ ލަވަ އެކެވެ.\nމި ފުލުސް މީހާ ލަވަކިޔާ މަންޒަރު ފެންނަ ވީޑިއޯއެއް މީހަކު ވަނީ ސޯޝަލް މީޑިއާގައި ޓުވީޓްކޮށްފަ އެވެ. މި ވީޑިއޯއިން ފެންނަނީ ހަ ފުލުހުން އެކުލެވޭ ޓީމެއް މަގުމަތި ބެލެހެއްޓުމުގެ މަސައްކަތް ކުރަމުންދާ ތަނެވެ. މިއީ މާލެގާއޮން ކިޔާ ސަރަހައްދެއްގައި ނަގާފައިވާ ވީޑިއޯ އެކެވެ. ވީޑިއޯގައި ފެންނަނީ މާސްކް އަޅައިގެން ތިބި ފުލުހުންގެ ތެރެއިން އެކަކު މައިކްރޯފޯނުން ލަވަ ކިޔަމުންދާ މަންޒަރެވެ.\nއިންޑިޔާގައި ކޮރޯނާވައިރަސް ޖެހިފައިވާ އެންމެ ގިނަ މީހުން ތިބީ މަހަރަޝްތުރާ ސްޓޭޓުގަ އެވެ.\nހަމަ މިފަދަ ހާދިސާއެއް ބެންގަލޫރޫގައި ވެސް ހިނގާފައި ވެއެވެ. މި ވީޑިއޯގައި ފެންނަނީ ސާރާ ފާތިމާ ކިޔާ އަންހެން ފުލުހަކު މީހުން ހޭލުންތެރިކުރުވުމުގެ ގޮތުން ލަވަ ކިޔައިދޭ ތަނެވެ. އެ ލަވައިގައި އޭނާ ކިޔަނީ ފޭސް މާސްކް އެޅުމާއި ސެނެޓައިޒާ ބޭނުންކުރުމުގެ މުހިއްމުކަމުގެ ވާހަކަ އެވެ. ފާތިމާ އަކީ ބެންގަލޫރު އީސްޓްގެ އެސިސްޓެންޓް ކޮމިޝަނަރާ އޮފް ޕޮލިސް އެވެ.\nކުޑަ ކުއްޖަކު ފްލައިޓްގައި އެކަނި ދަތުރުކޮށް މަންމަ ގާތަށް\nއަނބު ވަށިތައް ލޫޓުވާލުމުން ގިނަ ބަޔެއްގެ އެހީ


Geydhoshu Mas Plant Gaaimu kurumuge masakathah Consultancy khidhumai foaru kohdheyne faraatheh hoadhanee\n7 ޖެނުއަރީ 20202years ago\nއިންޑިއާ ސަރުކާރުގެ އެހީގައި އައްޑޫ ސިޓީގެ3އަވަށެއްގައި ޤާއިމްކުރެވޭ "ގޭދޮށު މަސް ޕްލާންޓް" ޤާއިމުކުރުމުގެ މަސައްކަތަށް ކޮންސަލްޓެންސީގެ ޚިދުމަތްފޯރުކޮށްދޭނެ ބަޔަކު ހޯދުމުގެ މަސައްކަތް އައްޑޫސިޓީ ކައުންސިލުން ފަށައިފިއެވެ.\nއައްޑޫގައި ގޭދޮށު މަސްޕްލާންޓް ގާއިމުކުރުމުގެ ބޭނުމަކީ، ކަނޑުމަސް ގަނެ، ޕްރޮސެސްކޮށް، އަގު އެއްކުރެވޭ ބާއްވަތްތައް އުފެއްދުމެވެ. މިގޮތުން ކޮންމެ މަސްޕްލާންޓެއް ގާއިމު ކުރެވޭނީ 20 ޓަނުގެ އައިސް އުފައްދައި 10 ޓަނުގެ މަސް ފިނިކޮށް ބެހެއްޓޭނެ ވަސީލަތްތައް ހިމެނޭގޮތަށެވެ. މި މަސް ޕްލާންޓްތަކުން މަސްކިރުމާއި، ސާފުކުރުމާއި، ފިނިކުރުމާއި، ގަނޑުކުރުމާއި، ވެކިއުމް ޕެކް ކުރުމާއި، ޕެކޭޖް ކުރުމާއި ކޮލިޓީ ޓެސްޓް ކުރުމާއި ތަފާތު ވައްތަރުގެ މަސް ޕްރޮސެސް ކުރުމުގެ މަސައްކަތް ކުރެވޭނެއެވެ. މި މަސްޕްލާންޓްތައް ގާއިމުކުރުމުން 400 ޓަނާއި 800 ޓަނާއި ދެމެދުގެ އަދަދަކަށް މަސްގަނެ ޕްރޮސެސް ކުރުމަށް މަގު ފަހިވެގެންދާނެއެވެ.\nއައްޑޫސިޓީ ކައުންސިލްގެ ބެލުމުގެ ދަށުން ހިންގުމަށް ހަމަޖެހިފައިވާ މި މަސްޕްލާންޓްތައް ގާއިމުކުރެވެނީ، ހިތަދޫ، މަރަދޫ އަދި ހުޅުދޫ ގައެވެ.


Mi faharu massala akay ve "dhanmalhi" hoodie | Mihaaru\nދަންމަޅި ލާފައިވާ ހުޑީ ލަންޑަން ފެޝަން ވީކްގައި ދައްކައިލަނީ.\nމި ފަހަރު މައްސަލައަކަށްވީ "ދަންމަޅި" ހުޑީއެއް\n21 ފެބުރުއަރީ 2019 - 07:35\nފެޝަން ކުންފުނިތަކުން މި ފަހުން ނެރޭ ގިނަ ފަރުމާތަކާ އެކު ކޮންމެވެސް މައްސަލަގަނޑެއް އެބަ ފެންމަތިވެ އެވެ. އަނެއްކާ ވެސް މިއޮތީ މަޝްހޫރު ފެޝަން ކުންފުންޏެއް ހޫނު ފެނަށް ވެއްޓިފަ އެވެ. އެއީ އިނގިރޭސިވިލާގެ ބާބެރީ އެވެ.\nމިދިޔަ އާދީއްތަ ދުވަހު ލަންޑަން ފެޝަން ވީކްގައި ދައްކައިލި ހުޑީއަކަށް ގިނަ ބަޔަކު މިހާރު އަންނަނީ ފާޑު ކިޔަމުންނެވެ. މައްސަލަކައަށްވީ ދަންމަޅިއެއްހެން އިނުމެވެ.\nގިނަ ބަޔަކަށް އެކަން މައްސަލައަކަށްވީ މި ހުޑީއަކީ ޒުވާނުން "އަމިއްލަ އަށް މަރުވާން" ހިތްވަރު ދޭ އުފެއްދުމެއް ކަމަށް ސިފަވާތީ ކަމަށް ބުނެ އެވެ. ބާބެރީން ބުނި ގޮތުގައި މި ހުޑީއަކީ "ޓެމްޕެސްޓް" ގެ ނަމުގައި ތައްޔާރުކުރި ކަލެކްޝަނުގައި ހިމެނޭ އުފެއްދުމެކެވެ. އެކަމަކު މިއީ އަމިއްލަ އަށް މަރުވާން ހިތްވަރު ދިނުނުގެ ނިޔަތުގައި ފަރުމާކުރި ހުޑީއެއް ނޫން ކަމަށް ބުނެ އެ ކުންފުނިން ވަނީ މައާފަށް ވެސް އެދިފަ އެވެ.\n"މިއީ ވިސްނާ ނުލައި ހެދުނު ވަރަށް ބޮޑު ގޯހެއް. އެހެންވެ ވަރަށް ބޮޑަށް މައާފަށް އެދެން،" ބާބެރީގެ ބޮސްގެ މާކޯ ގޮބެޓީ ބުންޏެވެ.\nރޭމްޕްގައި ހުޑީ ދައްކައިލި މޮޑެލް ލިޒް ކެނެޑީ ވެސް ވަނީ މާފަށް އެދި އިންސްޓަގްރާމްގައި ބޮޑު ބަޔާނެއް ނެރެފަ އެވެ. އޭނާ ބުނީ "އަމިއްލަ އަށް މަރުވުމަކީ "ފެޝަނެއް ނޫން" ކަމަށާއި "އެކަމަށް ހިތްވަރު ދޭ ކަހަލަ ފަރުމާއަކާ އެކު ނުކުމެވުނީތީ ލަދުވެތިވާ" ކަމަށެވެ.\nގިނަ ބަޔަކަށް ބަލައިގަންނަން އުނދަގޫވާ ކަހަލަ ފަރުމާތަކެއް ނެރެގެން މި ފަހުން ފާކިޔުންތައް އަމާޒުވި އުފެއްދުންތަކުގެ ތެރޭގައި "ނަސްލީ ތަފާތު ކުރުމަށް ހިތްވަރުދޭ" ކޭޓީ ޕެރީގެ ފައިވާން ކަލެކްޝަނާއި ގޯލްޑެން ނޫޒްގެ "ޓޭޕް އެޅި" ބޫޓާއި "ކިލާވެފައިވާ" ގުޗީގެ ބޫޓް ކަލެކްޝަން ފާހަގަކޮށްލެވެ އެވެ.


Imran dhehkevi vaahaka, Eva dhogu kuuravvaifi\nހޯމް މިނިސްޓަރު އިމްރާން އަބްދުﷲ މަޖިލީހުގައި ވާހަކަފުޅު ދައްކަވަނީ -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ހަމަލާއަށް ފަހު ހޯމް މިނިސްޓަރު އިމްރާން އަބްދުﷲ ދެއްކެވި ވާހަކަފުޅުތައް ދޮގު ކުރައްވާ އިމްރާންގެ އެ ވާހަކަފުޅުތަކާއި ގުޅިގެން ރައީސް ނަޝީދުގެ އާއިލާގެ ފަރާތުން މަޖިލީހުގެ ނައިބު ރައީސް އީވާ އަބްދުﷲ ކަންބޮޑުވުން ފާޅު ކުރައްވާފަ އެވެ.\nރައީސް ނަޝީދަށް ހަމަލާ ދިން ރޭ އޭޑީކޭގައި ނޫސްވެރިން އަމާޒު ކުރި ސުވާލުތަކަށް ޖަވާބު ދެއްވަމުން ހޯމް މިނިސްޓަރު އިމްރާން ވިދާޅުވީ ރައީސް ނަޝީދުގެ ފުރާނަފަޅަށް ގެއްލުމެއް ލިބިވަޑައިގަންނަވާ ވަރުގެ އަނިޔާއެއް ލިބިވަޑައިގެންފައި ނުވާ ކަމަށެވެ. އަދި މިއަދުވެސް އެރޭގެ ޖަވާބު ދިފާއު ކުރެއްވި އެވެ.\nމިނިސްޓަރު އިމްރާން ދެއްކެވި އެ ވާހަކަފުޅާ ގުޅިގެން މަޖިލީހުގެ މިއަދުގެ ޖަލްސާގައި އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފް ވަނީ ސުވާލު ކުރައްވާފަ އެވެ. ރައީސް ނަޝީދަށް ހަމަލާދިން ރޭ އެމަނިކުފާނުގެ ސިއްހީ ހާލުކޮޅު ރަނގަޅަށް އޮޅުންފިލުވުމަކާއި ނުލައި އެމަނިކުފާނުގެ ސިއްހީ ހާލުކޮޅު ރަނގަޅު ކަމަށް މިނިސްޓަރު ވިދާޅުވީ ކީއްވެގެންތޯ އޭނާ އެއްސެވި އެވެ.\nއޭގެ ޖަވާބުގައި އިމްރާން ވިދާޅުވީ އޭނާ ދެއްކެވި ވާހަކަފުޅު މެންބަރު ހަސަން އެއްސެވި ކަން އެނގިވަޑައި ނުގަންނަވާ ކަމަށެވެ. އަދި ވިދާޅުވީ ރައީސް ނަޝީދުގެ ހާލުކޮޅާ ގުޅޭގޮތުން އެ ރޭ އޭނާ ވާހަކަ ދެއްކެވީ އޭޑީކޭގެ ޑޮކްޓަރުންނާއި ރައީސް ނަޝީދުގެ އާއިލާގެ ބޭފުޅުން ހިއްސާ ކުރެއްވި މައުލޫމާތަށް ބަލައިގެން ކަމަށެވެ.\nމިނިސްޓަރު އިމްރާން މަޖިލީހުގައި އެހެން ވިދާޅުވުމާ ގުޅިގެން މަޖިލީހުގެ ނައިބު ރައީސް އަދި ރައީސް ނަޝީދުގެ ކޮއްކޯފުޅު، އީވާ އަބްދުﷲ ވިދާޅުވީ މިނިސްޓަރު އިމްރާން ދެއްކެވި ވާހަކަފުޅާ ގުޅިގެން އާއިލާ އިން ކަންބޮޑުވެއްޖެ ކަމަށެވެ.\nއީވާ ވިދާޅުވީ ރައީސް ނަޝީދު އޭޑީކޭއަށް ގެންދިއުމަށް ފަހު 20 ގަޑިއިރު ސާޖަރީތަކެއް ހެދިއިރު އެމަނިކުފާނުގެ ސިއްހީ ހާލުކޮޅު އެންމެ ގާތުން ބެއްލެވި އެއް ބޭފުޅަކީ އެކަމަނާ ކަމަށެވެ. އަދި އެރޭ މަޖިލީހުގެ ޖަލްސާއެއްގައި ބައިވެރިވެވަޑައިގަތުން ފިޔަވާ ހުރިހާ ވަގުތެއް ހޭދަ ކުރެއްވީ އޭޑީކޭގައި ކަމުގައިވާތީ ރައީސް ނަޝީދުގެ ހާލުކޮޅު ހުރި ގޮތާއި ގުޅޭ ގޮތުން ޑޮކްޓަރުން ހިއްސާ ކުރެއްވި މައުލޫމާތު އެނގިވަޑައިގަންނަވާ ކަމަށެވެ. އެގޮތުން އެރޭ ޑޮކްޓަރުންގެ އެއްވެސް ބޭފުޅަކު އަދި އާއިލާގެ އެއްވެސް ބޭފުޅަކު ރައީސް ނަޝީދުގެ ހާލުކޮޅު ރަނގަޅު ކަމަށް ވިދާޅުވާނެ ކަމަށް ދެކެވަޑައި ނުގަންނަވާ ކަމަށެވެ.\nއީވާ ދެއްކެވި ވާހަކަފުޅާ ގުޅިގެން މިނިސްޓަރު އިމްރާން ވިދާޅުވީ ރައީސް ނަޝީދަށް ދިން ހަމަލާއާއި ގުޅިގެން އެމަނިކުފާނަށް އަނިޔާތަކެއް ލިބިވަޑައިގެންނެވި ކަމަށާއި އެހެން ނަމަވެސް ފުރާނަފުޅަށް ގެއްލުންވާ ވަރުގެ އަނިޔާއެއް ލިބިވަޑައިގެންފައި ނުވާ ކަމަށެވެ. ރައީސް ނަޝީދަށް އަވަސް ޝިފާއަކަށް އެދިވަޑައިގަންނަވަމުން އިމްރާން ވިދާޅުވީ އެ ހަމަލާގެ ހަގީގަތްތަކާއި ރާވައި ހަރަދު ކުރި މީހުން ހޯދަން ތަހުގީގު ހިންގަމުންދާ ކަމަށެވެ.\nރައީސް ނަޝީދަށް ދިން ހަމަލައިގެ ތަހުގީގަކީ ހިނގަމުންދާ ތަހުގީގަކަށް ވާތީ ހުރިހާ މައުލޫމާތެއް މިވަގުތު ހާމަ ކުރުމަކީ ރަނގަޅު ގޮތެއް ނޫން ކަމަށް ވެސް އޭނާ ވިދާޅުވި އެވެ. ނަމަވެސް ތަހުގީގު ހިނގަމުންދާ ގޮތުގެ މައުލޫމާތު މަޖިލީހާއި މަޖިލީހުގެ ނައިބު ރައީސްއާ ހިއްސާ ކުރައްވަމުން ގެންދަވާ ކަން އޭނާ ފާހަގަ ކުރެއްވި އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ޓެރަރިޒަމް + ޕޮލިޓިކްސް ނަޝީދަށް އަމާޒު ކުރި ހަމަލަ އީވާ އަބްދުﷲ